	I LIAT8-ONG5-KI3 (11)
[1]	Tai7-pit8 ong5 he3-choe7 ni5-lau7, sui-jian5 ka7 i kah-phe7, iu5-goan5 boe7 sio.  2). I hiah e5 loo5-pok8 chiu7 ka7 i kong2, Tioh8 ka7 goa2 e5 chu2 goa2 e5 ong5 chhe7 chit8 e5 chai7-sek-lu2, hoo7 i khia7 ti7 ong5 e5 bin7-cheng5 lai5 hong7-seng5 i; koh khun3 ti7 li2 e5 heng-cheng5, thang hoo7 goa2 e5 chu2 goa2 e5 ong5 tit-tioh8 sio.  3). Chiu7 ti7 I2-sek-liat8 e5 si3-keng2 chhe7 sui2 e5 cha-boo2-gin2-na2; chhe7--tioh8 Su-liam7 chit8 e5 lu2-chu2, mia5 A-pi2-soah, toa3 kau3 ong5 hia.  4). Chit e5 cha-boo2-gin2-na2 sui2 kau3-kek8; i hong7-seng5 ong5, su-hau7 i.  Chong2-si7 ong5 bo5 chhin-kun7 i.
	5). Hit-si5 Hap-kip8 e5 kia*2 A-to-ni5-nga2 chu7-ko, kong2, Goa2 beh choe3-ong5; chiu7 ui7 ka-ki7 pi7-pan7 chhia, be2-peng koh goo7-chap8 lang5 chau2 ti7 i e5 thau5-cheng5.  6). I e5 lau7-pe7 peng5-si5 m7-bat hoo7 i iu-bun7, m7-bat tui3 i kong2, Li2 chai*2-iu*7 an2-ni choe3?  I si*-choe3 put-chi2 ho2; i chhut-si ti7 Ap-sa-liong5 e5 be2-au7.  7). I kap Se2-loo2-nga2 e5 kia*2 Iok-ap, kap che3-si A-pi2-a-tha chham-siong5; in chiu7 te3 A-to-ni5-nga2, lai5 pang-chan7 i.  8). Chong2-si7 che3-si Sat-tok, kap Ia5-ho5-ia5-tai7 e5 kia*2 Pi2-na2-nga2, sian-ti Na2-tan, kap Si7-mui2, Li7-i2, kap Tai7-pit8 e5 iong2-su7, long2 bo5 ui7 A-to-ni5-nga2.  9). A-to-ni5-nga2 ti7 kun7 Un2-lo5-kiat, So2-hi-liat8 e5 chioh8-poa*5 pi*, thai5 iu*5, gu5, kap pui5 e5 cheng-si*, chhia*2 i e5 cheng3 hia*-ti7, chiu7-si7 ong5 e5 kia*2, i2-kip8 Iu5-tai7 soo2 u7 choe3 ong5 e5 jin5-sin5 e5 cheng3-lang5.  10). Tok8-tok8 sian-ti Na2-tan, kap Pi2-na2-nga2, i2-kip8 iong2-su7, kap i e5 sio2-ti7 Soo2-lo5-bun5, i long2 bo5 chhia*2 in.
	11). Na2-tan ka7 Soo2-lo5-bun5 e5 lau7-bu2 Poat8-si7-pa kong2, Hap-kip8 e5 kia*2 A-to-ni5-nga2 choe3-ong5 lah, li2 bo5 thia*-ki*3 mah? Lan2 e5 chu2 Tai7-pit8 ia7 m7-chai.  12). Ta* li2 lai5, goa2 thoe3 li2 ta*2-sng3, thang po2-choan5 li2 e5 si*3-mia7, kap li2 e5 kia*2 Soo2-lo5-bun5 e5 si*3-mia7.  13). Li2 jip8--khi3 ki*3 Tai7-pit8 ong5, ka7 i kong2, Goa2 e5 chu2 goa2 e5 ong5 ah, li2 kiam2 m7-bat tui3 li2 e5 lu2-pi7 chiu3-choa7 kong2, Li2 e5 kia*2 Soo2-lo5-bun5 beh soa3-chiap goa2 choe3-ong5, i beh che7 goa2 e5 ui7 mah?  chai2-iu*7 A-to-ni5-nga2 choe3-ong5 ah?  14). Li2 ti7-hia kap ong5 kong2-oe7 e5 si5, goa2 ia7 te3 li2 e5 ka-chiah-au7 jip8--khi3, lai5 kan-cheng3 li2 e5 oe7 si7 sit8.
	15). Poat8-si7-pa jip8--khi3 pang5-lai7 ki*3 ong5, ong5 chin lau7; Su-liam7 e5 cha-boo2-gin2-na2 A-pi2-soah teh su-hau7 ong5.  16). Poat8-si7-pa kiok-kiong pai3 ong5; ong5 kong2, Li2 beh sim2-mih8?  17). I ka7 i kong2, Goa2 e5 chu2 ah, li2 bat ki2 Ia5-ho5-hoa li2 e5 Siong7-te3, lai5 tui3 li2 e5 lu2-pi7 chiu3-choa7, kong2, Li2 e5 kia*2 Soo2-lo5-bun5 beh soa3-chiap goa2 choe3-ong5, i beh che7 ti7 goa2 e5 ui7.  18). Khoa*3 ah, ta* A-to-ni5-nga2 choe3-ong5, goa2 e5 chu2 goa2 e5 ong5 li2 ia7 m7-chai.  19). I u7 thai5 choe7-choe7 gu5, pui5 e5 cheng-si*, kap iu*5, chhia*2 ong5 e5 cheng3-kia*2, kap che3-si A-pi2-a-tha, kap kun-tiu*2 Iok-ap; tok8-tok8 li2 e5 loo5-pok8 Soo2-lo5-bun5, i bo5 chhia*2.  20). Goa2 e5 chu2 goa2 e5 ong5 ah, I2-sek-liat8 cheng3-lang5 e5 bak8-chiu long2 teh khoa*3 li2, theng3-hau7 li2 ka7 in kong2, chi7-chui7 beh soa3-chiap goa2 e5 chu2 goa2 e5 ong5, lai5 che7 i e5 ui7.  21). Na7 bo5, kau3 goa2 e5 chu2 goa2 e5 ong5 kap liat8-choo2 sa*-kap khun3 liau2-au7, goa2 kap goa2 e5 kia*2 Soo2-lo5-bun5 beh sng3-choe3 u7-choe7 e5 lang5.
	22). Khoa*3 ah, i iau2 teh kap ong5 kong2-oe7 e5 si5, sian-ti Na2-tan ia7 jip8-lai5.  23). U7 lang5 ka7 ong5 kong2, Sian-ti Na2-tan ti7-chia.  Na2-tan jip8-khi3 ong5 e5 bin7-cheng5, phak ti7 toe7--nih pai3 ong5.  24). Na2-tan kong2, Goa2 e5 chu2 goa2 e5 ong5, li2 kiam2 u7 kong2, A-to-ni5-nga2 beh soa3-chiap goa2 choe3-ong5, beh che7 goa2 e5 ui7 mah?  25). In-ui7 kin-a2-jit8 i loh8--khi3, thai5 choe7-choe7 gu5, kap pui5 e5 cheng-si*, kap iu*5, chhia*2 ong5 e5 cheng3-kia*2, kap chiah e5 kun-tiu*2, kap che3-si A-pi2-a-tha; khoa*3 ah, in ti7 i e5 bin7-cheng5 lim-chiah8, chiu7 kong2, Goan7 A-to-ni5-nga2 ong5 ban7-soe3.  26). Tok8-tok8 goa2, chiu7-si7 li2 e5 loo5-pok8, kap che3-si Sat-tok, kap Ia5-ho5-ia5-tai7 e5 kia*2 Pi2-na2-nga2, i2-kip8 li2 e5 loo5-pok8 Soo2-lo5-bun5, i long2 bo5 chhia*2.  27). Che si7 goa2 e5 chu2 goa2 e5 ong5 soo2 choe3, ia7 bo5 ka7 li2 e5 loo5-pok8 kong2, chi7-chui7 beh soa3-chiap goa2 e5 chu2 goa2 e5 ong5, che7 i e5 ui7 mah?
	28). Tai7-pit8 ong5 in3 kong2, Ka7 goa2 kio3 Poat8-si7-pa lai5.  I chiu7 jip8-lai5 ong5 e5 bin7-cheng5, ti7 ong5 e5 bin7-cheng5 khia7--teh.  29). Ong5 chiu3-choa7 kong2, Goa2 ki2 kiu3 goa2 e5 si*3-mia7 thoat-li7 it-chhe3 e5 hoan7-lan7, eng2-oah8 e5 Ia5-ho5-hoa lai5 kong2,  30). Goa2 ki3-jian5 ki2 Ia5-ho5-hoa I2-sek-liat8 e5 Siong7-te3 tui3 li2 chiu3-choa7, kong2, Li2 e5 kia*2 Soo2-lo5-bun5 beh soa3-chiap goa2 choe3-ong5, i beh che7 goa2 e5 ui7 lai5 thoe3 goa2, goa2 kin-a2-jit8 beh chiau3 an2-ni kia*5.  31). Poat8-si7-pa chiu7 kiok-kiong phak ti7 toe7--nih, pai3 ong5, kong2, Goan7 goa2 e5 chu2 Tai7-pit8 ong5 ban7-ban7-soe3.
	32). Tai7-pit8 ong5 koh kong2, Ka7 goa2 kio3 che3-si Sat-tok, sian-ti7 Na2-tan, kap Ia5-ho5-ia5-tai7 e5 kia*2 Pi2-na2-nga2 lai5; in chiu7 long2 lai5 ong5 e5 bin7-cheng5.  33). Ong5 ka7 in kong2, Tioh8 chhoa7 lin2 e5 chu2 hiah e5 loo5-pok8 kap lin2 khi3, hoo7 goa2 e5 kia*2 Soo2-lo5-bun5 khia5 goa2 e5 lo5, hoo7 i loh8-khi3 kau3 Ki-hun3;  34). ti7-hia che3-si Sat-tok, kap sian-ti Na2-tan, tioh8 eng7 iu5 boah i choe3 I2-sek-liat8 ong5; lin2 ia7 tioh8 pun5 sau3-kak, kong2, Goan7 Soo2-lo5-bun5 ong5 ban7-soe3.  35). Jian5-au7 te3 i chiu*7-lai5, i beh lai5 che7 goa2 e5 ui7, soa3-chiap goa2 choe3-ong5; in-ui7 goa2 siat-lip8 i choe3 I2-sek-liat8 kap Iu5-tai7 e5 kun-ong5.  36). Ia5-ho5-ia5-tai7 e5 kia*2 Pi2-na2-nga2 in3 ong5 kong2, A-beng7, goan7 Ia5-ho5-hoa goa2 e5 chu2 goa2 e5 ong5 e5 Siong7-te3 ia7 an2-ni kong2.  37). Ia5-ho5-hoa chai*2-iu*7 kap goa2 e5 chu2 goa2 e5 ong5 ti7-teh, goan7 I chiau3 an2-ni kap Soo2-lo5-bun5 ti7-teh, koh hoo7 i e5 kok-ui7 pi2 goa2 e5 chu2 Tai7-pit8 ong5 e5 kok-ui7 koh khah toa7.
	38). Tui3 an2-ni che3-si Sat-tok, sian-ti Na2-tan, Ia5-ho5-ia5-tai7 e5 kia*2 Pi2-na2-nga2, kap Ki-li7-the5 lang5, Pi2-li7-the5 lang5, long2 loh8-khi3, hoo7 Soo2-lo5-bun5 khia5 Tai7-pit8 ong5 e5 lo5, sang3 i kau3 Ki-hun3.  39). che3-si Sat-tok chiu7 tui3 Poo3-pi*5-lai7 theh8 toe2-iu5 e5 kak, eng7 iu5 boah Soo2-lo5-bun5; lang5 chiu7 pun5 sau3-kak, cheng3 peh-si*3 long2 kong2, Goan7 Soo2-lo5-bun5 ong5 ban7-soe3.  40). Cheng3 peh-si*3 te3 i chiu*7--lai5, koh pun5 tat8-a2, toa7-toa7 hoa*-hi2, ti3-kau3 toe7 in-ui7 in e5 sia* kau3 beh lih8-khui.
	41). A-to-ni5-nga2 i2-kip8 kap i ti7-teh hiah e5 lang5-kheh tu2-a2 chiah8-toh soah thia*-ki*3.  Iok-ap thia*-ki*3 sau3-kak e5 sia* chiu7 kong2, Sia*5-lai7 chai*2-iu*7 u7 hoa7-hoa7-hau2 e5 sia* ah?  I iau2 teh kong2 e5 si5, khoa*3 ah, che3-si A-pi2-a-tha e5 kia*2 Iok-na2-tan lai5.  42). A-to-ni5-nga2 ka7 i kong2, Jip8-lai5, li2 si7 tho3-tong3 lang5, pit-tia*7 si7 po3 ho2 siau-sit.  43). Iok-na2-tan in3 A-to-ni5-nga2 kong2, U7-ia*2 lan2 e5 chu2 Tai7-pit8 ong5 i2-keng siat-lip8 Soo2-lo5-bun5 choe3-ong5; ong5 chhe che3-si Sat-tok, sian-ti Na2-tan, Ia5-ho5-ia5-tai7 e5 kia*2 Pi2-na2-nga2, kap Ki-li7-the5 lang5, Pi2-li7-the5 lang5, kap Soo2-lo5-bun5 khi3, in hoo7 i khia5 ong5 e5 lo5; che3-si Sat-tok kap sian-ti Na2-tan, ti7 Ki-hun3 i2-keng boah i choe3-ong5; in long2 tui3 hia chiu*7-lai5 chin hoa*-hi2, ti3-kau3 sia*5 in3 sia*;  che chiu7-si7 lin2 soo2 thia*-ki*3 e5 sia*;  46). koh Soo2-lo5-bun5 i2-keng che7 kok-ui7.  47). Ong5 e5 jin5-sin5 ia7 lai5 ka7 lan2 e5 chu2 Tai7-pit8 ong5 chiok-hok, kong2, Goan7 li2 e5 Siong7-te3 hoo7 Soo2-lo5-bun5 e5 mia5, pi2 li2 e5 mia5, khah-ia*5, hoo7 i e5 kok-ui7, pi2 li2 e5 kok-ui7, khah-toa7; ong5 chiu7 ti7 chhng5--nih a*3--loh8-khi3 pai3.  48). Ong5 ia7 an2-ni kong2, Ia5-ho5-hoa I2-sek-liat8 e5 Siong7-te3 si7 eng-kai o-lo2--e5, in-ui7 I siu*2-su3 goa2 u7 chit8-lang5 kin-a-jit8 che7 goa2 e5 ui7, goa2 ia7 chhin-bak8 khoa*3-ki*3.
	49). Hiah-e5 kap A-to-ni5-nga2 ti7-teh e5 lang5-kheh long2 kia*-hia*5 khi2-lai5, tak8-lang5 kia*5 in e5 loo7.  50). A-to-ni5-nga2 ui7-tioh8 Soo2-lo5-bun5 chiu7 kia*, khi2-lai5 khi3 khi*5 toa*5-kak.  51). U7 lang5 ka7 Soo2-lo5-bun5 kong2, Khoa*3 ah, A-to-ni5-nga2 kia* Soo2-lo5-bun5 ong5, in-ui7 i khi*5 toa*5-kak, kong2, Goan7 Soo2-lo5-bun5 ong5 kin-a2-jit8 tui3 goa2 chiu3-choa7, tek-khak bo5 eng7 to thai5-si2 i e5 loo5-pok8.  52). Soo2-lo5-bun5 kong2, I na7 beh choe3 ho2-lang5, chit8 ki thau5-mng5 ia7 boe7 ka-lauh8 ti7 toe7--nih; na7 khoa*3 i u7 phai*2, chiu7 tek-khak tioh8 si2.  53). Soo2-lo5-bun5 ong5 chiu7 chhe lang5 khi3, in chiu7 toa3 i tui3 toa*5--nih loh8-lai5.  I chiu7 lai5 pai3 ti7 Soo2-lo5-bun5 ong5 e5 bin7-cheng5.  Soo2-lo5-bun5 ka7 i kong2, Li2 to3-khi3 li2 e5 chhu3.

[2]	Tai7-pit8 beh si2 e5 ki5 kun7--lah; chiu7 hoan7-hu3 i e5 kia*2 Soo2-lo5-bun5 kong2, Goa2 teh-beh kia*5 se-kan cheng3-lang5 soo2 tioh8 kia*5 e5 loo7; soo2-i2 li2 tioh8 iong2-kam2, choe3 tai7-tiong7-hu; siu2 Ia5-ho5-hoa li2 Siong7-te3 soo2 kau-tai3 li2 siu2 e5, kia*5 I e5 to7-loo7, siu2 I e5 lut8-le7, I e5 kai3-beng7, I e5 hoat-too7, I kan-cheng3 e5 oe7, chiau3 soo2 sia2 ti7 Moo5-se lut8-hoat e5 chheh--nih e5; an2-ni li2 bo5-lun7 choe3 sim2-mih8, bo5-lun7 tui3 toh-loh8 khi3, long2 oe7 heng-thong; ia7 hoo7 Ia5-ho5-hoa eng3-giam7 I soo2 eng3-un2 goa2 e5 oe7 kong2, Li2 e5 kia*2-sun na7 kin2-sin7 i e5 loo7, chin7-sim chin7-i3 seng5-sit8 kia*5 ti7 Goa2 e5 bin7-cheng5, chiu7 li2 e5 hoo7-e3 che7 I2-sek-liat8 e5 kok-ui7 eng2 bo5 tng7.
	5). Li2 ia7 chai Se2-loo2-nga2 e5 kia*2 Iok-ap tui3 goa2 soo2 kia*5 e5, i tui3 I2-sek-liat8 nng7 e5 kun-tiu*2 soo2 kia*5 e5, chiu7-si7 Ni5-ji*2 e5 kia*2 Ap-ni5-ji*2, kap Ek-thiap e5 kia*2 A-ma2-sat, i thai5-si2 in; i ti7 thai3-peng5 e5 si5 lau5 in e5 huih, chhin-chhiu*7 ti7 kau-chian3 e5 si5 chit8-iu*7, chiong chit e5 kau-chian3 e5 huih bak-tioh8 i e5 io soo2 ha5 e5 toa3, kap i e5 kha soo2 chheng7 e5 oe5.  6). Soo2-i2 li2 tioh8 chiau3 li2 e5 ti3-hui7 lai5 kia*5, m7-thang iong5-un2 i peh8-thau5-mng5 an-jian5 loh8 im-kan.  7). Li2 tioh8 ho2 khoan2-thai7 Ki-liat8 lang5 Pa-se-lai5 hiah e5 kia*2, hoo7 in siong5-siong5 ti7 li2 e5 toh chiah8; in-ui7 goa2 siam2-pi7 li2 e5 hia* Ap-sa-liong5 e5 si5, in an2-ni khoan2-thai7 goa2.  8). Khoa*3 ah, kap li2 ti7-teh-e5 u7 Pa-hoo7-lim5 e5 Pian7-nga2-bin2 lang5, Ki-lah8 e5 kia*2 Si7-mui2; goa2 khi3 Ma2-hap-liam7 e5 jit8, i eng7 tang7 e5 chiu3-choo2 chiu3-choo2 goa2; chong2-si7 i u7 loh8 Iok-tan3 ngia5-chih goa2, goa2 chiu7 ki2 Ia5-ho5-hoa tui3 i chiu3-choa7 kong2, Goa2 bo5 beh eng7 to thai5 li2.  9). Ta* li2 boh8-tit sng3 i bo5-choe7, in-ui7 li2 si7 chhang-mia5 e5 lang5, ia7 oe7 chai tioh8 chai*2-iu*7 khoan2-thai7 i, tioh8 hoo7 i peh8-thau5-mng5 lau5-huih loh8 im-kan.
	10). Tai7-pit8 kap i e5 liat8-choo2 sa*-kap khun3, bai5-chong3 ti7 Tai7-pit8 e5 sia*5.  11). Tai7-pit8 choe3 I2-sek-liat8 ong5 kiong7 si3-chap8 ni5;  ti7 Hi-pek-lun5 choe3-ong5 chhit-ni5, ti7 Ia5-loo7-sat-leng2 choe3-ong5 sa*-chap8-sa* ni5.  12). Soo2-lo5-bun5 che7 i e5 lau7-pe7 Tai7-pit8 e5 ui7; i e5 kok kian-koo3 kau3-kek8.
	13). Hap-kip8 e5 kia*2, A-to-ni5-nga2, khi3 ki*3 Soo2-lo5-bun5 e5 lau7-bu2 Poat8-si7-pa; i mng7  i kong2, Li2 lai5 si7 peng5-an mah?  In3 kong2, Peng5-an.  14). Koh kong2, Goa2 u7 tai7-chi3 beh tui3 li2 kong2. I kong2, Choe3 li2 kong2.  15). A-to-ni5-nga2 kong2, Li2 chai kok pun2 si7 goa2-e5, I2-sek-liat8 cheng3-lang5 ia7 long2 i3-hiong3 goa2. ai3 goa2 choe3-ong5; chong2-si7 kok hoan2-tng2 kui goa2 e5 sio2-ti7, in-ui7 si7 tui3 Ia5-ho5-hoa hoo7 i.  16). Ta* goa2 u7 chit8 kia*7 su7 kiu5 li2, ng3-bang7 li2 boh8-tit the-si5 goa2.  I kong2, Choe3 li2 kong2.  17). I kong2, Kiu5 li2 tui3 Soo2-lo5-bun5 ong5 kong2, hoo7 i chiong Su-liam7 e5 cha-boo2-kia*2 A-pi2-soah siu*2-su3 goa2 choe3-boo2, in-ui7 ong5 tek-khak bo5 the-si5 li2.  18). Poat8-si7-pa kong2, Ho2, goa2 thoe3 li2 ka7 ong5 kong2.
	19). Tui3 an2-ni Poat8-si7-pa khi3 ki*3 Soo2-lo5-bun5 ong5, beh ui7-tioh8 A-to-ni5-nga2 ka7 i kong2; ong5 khi2-lai5 ngia5-chih i, tui3 i kiok-kiong, koh che7 i e5 ui7, hoan-hu3 lang5 ui7 ong5 e5 lau7-bu2 siat cho7-ui7; i chiu7 che7 ti7 ong5 e5 chia*3-peng5.  20). I chiu7 kong2, Goa2 u7 chit8-kia*7 sio2-khoa2 su7 kiu5 li2, chhia*2 li2 boh8--tit the-si5 goa2.  Ong5 ka7 i kong2, Goa2 e5 lau7-bu2 ah, choe3 li2 kong2; goa2 bo5 beh the-si5 li2.  21). I kong2, Goan7 eng7 Su-liam7 e5 cha-boo2-gin2-na2, A-pi2-soah, hoo7 li2 e5 hia* A-to-ni5-nga2 choe3-boo2.  22). Soo2-lo5-bun5 ong5 in3 i e5 lau7-bu2 kong2, Li2 sia*2-su7 ui7-tioh8 A-to-ni5-nga2 kiu5 Su-liam7 e5 cha-boo2-gin2-na2, A-pi2-soah ah?  ia7 tioh8 thoe3 i kiu5 kok; in-ui7 i si7 goa2 e5 hia*; chiu7-si7 tioh8 ui7 i, kap che3-si A-pi2-a-tha, kap Se2-loo2-nga2 e5 kia*2 Iok-ap lai5 kiu5.  23). Soo2-lo5-bun5 ong5 chiu7 ki2 Ia5-ho5-hoa lai5 chiu3-choa7 kong2, A-to-ni5-nga2 kong2 che oe7 si7 hai7 ka-ki7 e5 si*3-mia7; na7-bo5, goan7 Siong7-te3 ka-pe7 chek-hoat8 goa2.  24). Ia5-ho5-hoa kian-koo3 goa2, hoo7 goa2 che7 goa2 e5 pe7 Tai7-pit8 e5 ui7, chiau3 I soo2 eng3-un2 e5 oe7, ka7 goa2 kian3-lip8 ke; goa2 ki2 I e5 eng2-oah8 lai5 chiu3-choa7, A-to-ni5-nga2 kin-a2-jit8 tek-khak si2.  25). Soo2-lo5-bun5 ong5 chiu7 chhe Ia5-ho5-ia5-tai7 e5 kia*2 Pi2-na2-nga2 khi3; i chiu7 phah i, hoo7 i si2.
	26). Ong5 ka7 che3-si A-pi2-a-tha kong2, Li2 tioh8 to3--khi3 A-na2-tut8, li2 e5 chhan5-hng5 hia; li2 eng-kai tioh8 si2, chong2-si7 kin-a-jit8 goa2 m7 hoo7 li2 si2, in-ui7 li2 ti7 goa2 e5 pe7 Tai7-pit8 e5 bin7-cheng5 u7 kng Chu2 Ia5-ho5-hoa e5 kui7; koh goa2 e5 lau7-pe7 soo2 siu7 it-chhe3 e5 hoan7-lan7, li2 ia7 kap i siu7 hoan7-lan7.  27). Soo2-lo5-bun5 chiu7 kek-tiok8 A-pi2-a-tha, m7-chun2 i choe3 Ia5-ho5-hoa e5 che3-si; an2-ni chiu7 eng3-giam7 Ia5-ho5-hoa ti7 Si7-lo5 lun7 I2-li7 e5 ke soo2 kong2 e5 oe7.
	28). Chit e5 siau-sit thoan5 kau3 Iok-ap, Iok-ap chiu7 chau2, jip8 Ia5-ho5-hoa e5 Poo3-pi*5, khi*5 toa*5-kak; in-ui7 Iok-ap sui-jian5 bo5 te3 Ap-sa-liong5, chong2-si7 te3 A-to-ni5-nga2.  29). U7 lang5 ka7 Soo2-lo5-bun5 ong5 kong2, Iok-ap chau2 kau3 Ia5-ho5-hoa e5 Poo3-pi*5, ta* ti7 toa*5-pi*; Soo2-lo5-bun5 chiu7 chhe Ia5-ho5-ia5-tai7 e5 kia*2 pi2-na2-nga2 kong2, Li2 khi3 phah i.  30). Pi2-na2-nga2 kau3 Ia5-ho5-hoa e5 Poo3-pi*5, ka7 Iok-ap kong2, Ong5 an2-ni kong2, Li2 tioh8 chhut-lai5.  I in3 kong2, M7--ah, goa2 beh si2 ti7-chia.  Pi2-na2-nga2 khi3 he5-hok ong5 kong2, Iok-ap an2-ni kong2, an2-ni in3 goa2.  31). Ong5 ka7 i kong2 Li2 thang chiau3 i e5 oe7 kia*5; phah-si2 lai5 bai5-chong3 i; thang hoo7 Iok-ap bo5 in-toa* lau5 lang5 e5 huih hit e5 choe7 bo5 kui ti7 goa2, kap goa2 lau7-pe7 e5 ke.  32). Ia5-ho5-hoa beh eng7 i e5 huih kui ti7 i ka-ki7 e5 thau5-khak; in-ui7 i phah pi2 i khah gi7, pi2 i khah ho2 e5 nng7 lang5, eng7 to thai5-si2 i; chiu7-si7 I2-sek-liat8 e5 kun-tiu*2 Ni5-ji*2 e5 kia*2 Ap-ni5-ji*2, kap Iu5-tai7 e5 kun-tiu*2 Ek-thiap e5 kia*2 A-ma2-sat; ia7 goa2 e5 lau7-pe7 Tai7-pit8 m7-chai.  33). Tui3 an2-ni in e5 huih beh kui ti7 Iok-ap e5 thau5-khak, kap i e5 hoo7-e3 e5 thau5-khak, kau3 eng2-oan2; tok8-tok8 Tai7-pit8 kap i e5 hoo7-e3, i e5 ke, i e5 ui7, beh tui3 Ia5-ho5-hoa tit-tioh8 peng5-an, kau3 eng2-oan2.  34). Ia5-ho5-ia5-tai7 e5 kia*2 Pi2-na2-nga2 chiu7 chiu*7--khi3, phah-si2 i, chiu7 bai5-chong3 i ti7 khong3-ia2, ti7 i ka-ki7 e5 chhu3.  35). Ong5 chiu7 siat-lip8 Ia5-ho5-ia5-tai7 e5 kia*2 Pi2-na2-nga2 thoe3 Iok-ap choe3 kun-tiu*2; koh siat-lip8 che3-si Sat-tok, lai5 thoe3 A-pi2-a-tha.
	36). Ong5 chhe lang5 kio3 Si7-mui2 lai5, chiu7 ka7 i kong2, Li2 tioh8 ui7 ka-ki7 khi2 chhu3 ti7 Ia5-loo7-sat-leng2, khia7-khi2 ti7-hia, m7-thang chhut hia khi3 pat8-ui7.  37). In-ui7 li2 tioh8 khak-sit8 chai, li2 chhut-khi3 ke3 Khip-lun5 khoe, hit-jit8 tioh8 si2, li2 e5 huih beh kui li2 ka-ki7 e5 thau5-khak.  38). Si7-mui2 in3 ong5 kong2, Chit e5 oe7 chin-ho2; goa2 e5 chu2 goa2 e5 ong5 soo2 kong2-e5, li2 e5 loo5-pok8 beh an2-ni kia*5.  Tui3 an2-ni Si7-mui2 tiam3 ti7 Ia5-loo7-sat-leng2 choe7-choe7 jit8.  39). Ke3 sa*-ni5, Si7-mui2 nng7 e5 loo5-pok8 chau2 kau3 Ka-tek8 ong5 Ma2-ka e5 kia*2 A-kiat hia; u7 lang5 ka7 Si7-mui2 kong2, Li2 khoa*3, li2 e5 loo5-pok8 ti7 Ka-tek8.  40). Si7-mui2 khi2-lai5, pi7-pan7 lu5 khi3 Ka-tek8, kau3 A-kiat ong5 hia, chhe7 i e5 loo5-pok8; Si7-mui2 chiu7 khi3 Ka-tek8 toa3 i e5 loo5-pok8 to3-lai5.  41). U7 lang5 ka7 Soo2-lo5-bun5 kong2, Si7-mui2 chhut Ia5-loo7-sat-leng2 khi3 Ka-tek8 to3-lai5.  42). Ong5 chiu7 chhe lang5 kio3 Si7-mui2 lai5, tui3 i kong2, Goa2 kiam2-m7-si7 kio3 li2 ki2 Ia5-ho5-hoa chiu3-choa7, koh keng2-kai3 li2 kong2, Li2 tioh8 khak-sit8 chai li2 chhut-lai5 khi3 goa7-bin7, bo5-lun7 khi3 toh-loh8, hit-jit8 li2 tioh8 si2 mah?  Li2 in3 goa2 kong2, Goa2 thia* chit e5 oe7 chin ho2.  43). Ta* li2 sia*2-su7 bo5 chip-siu2 ki2 Ia5-ho5-hoa soo2 chiu3-choa7-e5, kap goa2 soo2 keng2-kai3 li2 e5 beng7-leng7 ah?  44). Ong5 koh ka7 Si7-mui2 kong2, Li2 e5 sim soo2 chun5 e5 phai*2, chiu7-si7 li2 tui3 goan2 lau7-pe7 Tai7-pit8 soo2 kia*5-e5 li2 ka-ki7 long2 chai; soo2-i2 Ia5-ho5-hoa beh chiong li2 e5 phai*2 kui li2 ka-ki7 e5 thau5-khak.  45). Chong2-si7 Soo2-lo5-bun5 ong5 beh tit-tioh8 hok-khi3; koh Tai7-pit8 e5 kok-ui7 beh ti7 Ia5-ho5-hoa e5 bin7-cheng5 kian-koo3, kau3 eng2-oan2.  46). Ong5 chiu7 beng7-leng7 Ia5-ho5-ia5-tai7 e5 kia*2 Pi2-na2-nga2, i chiu7 chhut-khi3, phah hoo7 i si2.  Tui3 an2-ni kok-ui7 kian-koo3 ti7 Soo2-lo5-bun5 e5 chhiu2.

[3]	Soo2-lo5-bun5 kap Ai-kip8 ong5 Hoat-lo2 kiat-chhin, chhoa7 Hoat-lo2 e5 cha-boo2-kia*2 choe3-boo2, toa3 i jip8 Tai7-pit8 sia*5, theng3-hau7 i khi2 ka-ki7 e5 chhu3, kap Ia5-ho5-hoa e5 tian7, i2-kip8 Ia5-loo7-sat-leng2 si3-ui5 e5 sia*5-chhiu*5 oan5-kang.  2). Tng-si5 iau2-be7 u7 ui7 Ia5-ho5-hoa e5 mia5 khi2 tian7; soo2-i2 peh-si*3 iu5-goan5 ti7 soa*-thau5-toa*5 hian3-che3.  3). Soo2-lo5-bun5 thia*3 Ia5-ho5-hoa, kia*5 i e5 lau7-pe7 Tai7-pit8 e5 hoat-lut8, tok8-tok8 ti7 soa*-thau5-toa*5 hian3-che3 sio-hiu*.
	4). Ong5 khi3 Ki-pian3 hian3-che3, in-ui7 ti7-hia u7 kek8-toa7 e5 soa*-thau5-toa*5;  Soo2-lo5-bun5 ti7 toa*5-teng2 hian3 sio-che3 e5 cheng-si* chit8-chheng chiah.  5). Ti7 Ki-pian3, mi5--si5 ti7 bang7-tiong Ia5-ho5-hoa tui3 Soo2-lo5-bun5 chhut-hian7; Siong7-te3 kong2, Li2 ai3 Goa2 siu*2-su3 li2 sim2-mih8? thang tui3 Goa2 kiu5.  6). Soo2-lo5-bun5 kong2, Li2 bat si toa7-un hoo7 Li2 e5 loo5-pok8, goa2 e5 pe7 Tai7-pit8, chiau3 i eng7 seng5-sit8, kong-gi7, cheng3-tit8 e5 sim, kap Li2 ti7-teh, kia*5 ti7 Li2 e5 bin7-cheng5; Li2 ia7 ka7 i lau5 chit e5 toa7 un-tian2, chiu7-si7 siu*2-su3 i chit8 e5 kia*2 che7 i e5 ui7, chhin-chhiu*7 kin-a2-jit8 an2-ni.  7). Ia5-ho5-hoa goa2 e5 Siong7-te3 ah, ta* Li2 hoo7 Li2 e5 loo5-pok8 soa3-chiap goa2 e5 lau7-pe7 Tai7-pit8 choe3-ong5; chong2-si7 goa2 si7 gin2-na2, m7-chai tioh8 chai*2-iu*7 chhut-jip8.  8). Li2 e5 loo5-pok8 tiam3 ti7 Li2 soo2 keng2 e5 peh-si*3 tiong, chiah e5 peh-si*3 choe7 kau3 boe7-sng3-tit, ia7 sng3-boe7-liau2.  9). Kiu5 Li2 siu*2-su3 Li2 e5 loo5-pok8 ti3-hui7 e5 sim, thang phoa*3-toan3 Li2 e5 peh-si*3, lai5 hun-piat ho2-phai*2; in-ui7 chi7-chui7 oe7 phoa*3-toan3 Li2 chiah-choe7 e5 peh-si*3 ah?  10). In-ui7 Soo2-lo5-bun5 kiu5 che, Chu2 hoa*-hi2 i e5 oe7.  11). Siong7-te3 tui3 i kong2, Li2 ki3-jian5 kiu5 che, bo5 ui7 ka-ki7 kiu5 he3-siu7 bo5 ui7 ka-ki7 kiu5 ho2-giah8, ia7 bo5 kiu5 biat8-choat8 li2 e5 tui3-tek8 e5 si*3-mia7, toa*-toa* ui7 ka-ki7 kiu5 ti3-hui7 thang hun-piat sim2-phoa*3 e5 li2;  12). khoa*3 ah, Goa2 chiau3 li2 e5 oe7 lai5 choe3; Goa2 siu*2-su3 li2 chhang-mia5 ti3-hui7 e5 sim; ti3-kau3 li2 i2-cheng5 bo5 lang5 chhin-chhiu*7 li2, li2 i2-au7 ia7 bo5 u7 lang5 khi2-lai5 chhin-chhiu*7 li2.  13). Li2 soo2 bo5 kiu5-e5, Goa2 ia7 hoo7 li2; chiu7-si7 ho2-giah8, chun-kui3, hoo7 li2 ti7 se3-kan e5 jit8-chi2, liat8-ong5 bo5 chit8-e5 oe7 pi2-tit li2.  14). Li2 na7 kia*5 Goa2 e5 to7-loo7, siu2 Goa2 e5 lut8-le7, kap Goa2 e5 kai3-beng7, oh8 li2 e5 lau7-pe7 Tai7-pit8 soo2-kia*5-e5, Goa2 chiu7 beh hoo7 li2 tng5 he3-siu7.  15). Soo2-lo5-bun5 khun3-chhi*2, chai si7 bin5-bang7; chiu7 khi3 Ia5-loo7-sat-leng2 khia7 ti7 Ia5-ho5-hoa e5 iok-kui7 cheng5, hian3 sio-che3, kap sia7-un-che3; koh ui7-tioh8 i hiah e5 jin5-sin5 pai5-siat ian5-siah8.
	16). U7 chit8-jit8 nng7 e5 ki7-lu2 lai5 ong5 hia, khia7 ti7 ong5 e5 bin7-cheng5.  17). Chit8 e5 hu7-jin5-lang5 kong2, Goa2 e5 chu2 ah, goa2 kap chit e5 hu7-jin5-lang5 sa*-kap toa3 chit8 keng chhu3; goa2 kap i ti7 chhu3-lai7 si* chit8 e5 kia*2.  18). Goa2 si*-kia*2 liau2-au7 te7-sa* jit8, chit e5 hu7-jin5-lang5 ia7 si* gin2-na2, goan2 sa*-kap khia7-khi2, tu5 goan2 nng7-lang5 i2-goa7, chhu3-lai7 bo5 pat8-lang5 kap goan2 ti7-teh.  19). Mi5-si5 chit e5 hu7-jin5-lang5 e5 kia*2 si2, in-ui7 i khun3 e5 si5 teh-tioh8 i.  20). I poa*3-mi5 khi2-lai5, than3 li2 e5 lu2-pi7 teh khun3, tui3 goa2 e5 sin-pi* pho7 goa2 e5 gin2-na2 khi3, he7 ti7 i e5 heng-cheng5, chiong i e5 si2 gin2-na2 he7 ti7 goa2 e5 heng-cheng5.  21). Thi* beh kng e5 si5, goa2 khi2-lai5 beh hoo7 goa2 e5 gin2-na2 chiah8-lin; bo5 phah-sng3, gin2-na2 i2-keng si2; kau3 thi* kng, goa2 siong5-se3 khoa*3, m7-si7 goa2 soo2 si* e5 kia*2.  22). Hit e5 hu7-jin5-lang5 kong2, Bo5, oah8--e5 si7 goa2 e5 kia*2, si2--e5 si7 li2 e5 kia*2; chit e5 hu7-jin5-lang5 kong2, Bo5, si2--e5 si7 li2 e5 kia*2, oah8--e5 si7 goa2 e5 kia*2; in ti7 ong5 e5 bin7-cheng5 an2-ni sa*-chi*3.  23). Ong5 kong2, Chit e5 hu7-jin5-lang5 kong2, Oah8 e5 kia*2 si7 goa2-e5, si2 e5 kia*2 si7 li2-e5; hit e5 hu7-jin5-lang5 kong2, Bo5, si2 e5 kia*2 si7 li2-e5, oah8 e5 kia*2 si7 goa2-e5.  24). Ong5 kong2, Ka7 goa2 kiah8 to lai5; chiu7 kiah8 to kau3 ong5 e5 bin7-cheng5.  25). Ong5 kong2, Chiong oah8 e5 gin2-na2 phoa3 choe3 nng7-peng5, chit8-peng5 hoo7 hit-e5, chit8-peng5 hoo7 chit-e5.  26). Oah8 e5 gin2-na2 e5 lau7-bu2 ui7-tioh8 ka-ki7 e5 kia*2, sim chhin-chhiu*7 he2 teh-toh8, chiu7 tui3 ong5 kong2, Goa2 e5 chu2 ah, chiong oah8 e5 kia*2 hoo7 hit e5 hu7-jin5-lang5, chhian-ban7 m7-thang hoo7 i si2; hit e5 hu7-jin5-lang5 kong2, Chit e5 gin2-na2 boh8-tit kui li2, ia7 boh8-tit kui goa; phoa3 i, thang.  27). Ong5 in3 kong2, Chiong oah8 e5 gin2-na2 hoo7 chit e5 hu7-jin5-lang5, chhian-ban7 m7-thang thai5 i; in-ui7 i sit8-chai7 si7 i e5 lau7-bu2.  28). I2-sek-liat8 cheng3-lang5 thia*-ki*3 ong5 soo2 phoa*3-toan3 e5 an3, chiu7 long2 keng3-ui3 i; in-ui7 khoa*3-ki*3 i e5 sim-lai7 u7 Siong7-te3 e5 ti3-hui7 lai5 phoa*3-toan3.

[4]	Soo2-lo5-bun5 ong5 choe3 I2-sek-liat8 cheng3-lang5 e5 ong5.  I soo2 u7 e5 jin5-sin5 ki3 ti7 e7-bin7: Sat-tok e5 kia*2 A-sat-li7-nga2 choe3 che3-si;  3). Si7-sa nng7 e5 kia*2 I2-li7-ho5-liat8 A-hi-a choe3 pi3-su; A-hi-lut8 e5 kia*2 Iok-sa-hoat choe3 su2-koa*;  4). Ia5-ho5-ia5-tai7 e5 kia*2 Pi2-na2-nga2 choe3 kun-tiu*2; Sat-tok kap A-pi2-a-tha choe3 che3-si;  5). Na2-tan e5 kia*2 A-sat-li7-nga2 choe3 cheng3-koa*-tiu*2;  Na2-tan e5 kia*2 Sat-poo3-tek choe3 che3-si, ia7 choe3 ong5 e5 peng5-iu2;  6). A-hi-soah choe3 koan2-ke--e5; A-pi2-tai7 e5 kia*2 A-to-ni5-lan5 choe3 tok-kang--e5.
	7). Soo2-lo5-bun5 ti7 I2-sek-liat8 choan5-toe7 siat-lip8 chap8-ji7 e5 koa*-oan5, in ui7-tioh8 ong5 kap i e5 ke pi7-pan7 chiah8-mih8, mui2-ni5 tak8-lang5 chit8-geh8-jit8 pi7-pan7 chiah8-mih8.  8). In e5 mia5 ki3 ti7 e7-toe2: ti7 I2-hoat-lian5 soa*-toe7, u7 Pian7-hoo7-ji*2;  9). Ti7 Ma2-ka-su, Sa-pin, Pek-si7-bek8, I2-lun5-pek-hap-lam5, U7 Pian7-ti7-kah;  10). ti7 A-loo2-pok8, u7 Pian7-hi-sek, i ia7 ti7 So-ko kap Hi-hut choan5-toe7;  11). ti7 To-ji*2 e5 choan5 soa*-toe7, u7 Pian7-a-pi2-na2-tat8; i chhoa7 Soo2-lo5-bun5 e5 cha-boo2-kia*2 Tha-hoat choe3-boo2;  12). ti7 Tha-lap8, kap Bi2-kiat-to, kap oa2-kun7 Sat-lah8-tha-na2, Ia5-su-liat8 e7-peng5 e5 Pek-sian7 choan5-toe7, tui3 Pek-sian7 kau3 A-pek-bi2-ho5-lah8, kau3 Iok-liam7 e5 goa7-bin7, u7 A-hi-lut8 e5 kia*2 Pa-na2;  13). ti7 Ki-liat8 e5 lah8-boat8, u7 Pian7-ki-piat8, i ia7 ti7 Ki-liat8 e5 Ma2-na2-se kia*2-sun Gai7-ji*2 hiah e5 sia*5, Pa-san e5 A-ji*2-ko-pek toe7 e5 toa7-sia*5, lak8-chap8 cho7 sia*5, long2 u7 sia*5-chhiu*5 kap tang5 e5 mng5-kong5;  14). ti7 Ma2-hap-liam7 u7 Ek-to e5 kia*2 A-hi-na2-tat8;  15). ti7 Na2-hut-tha-li7 u7 A-hi-ma2-su, i ia7 chhoa7 Soo2-lo5-bun5 chit8 e5 cha-boo2-kia*2 Pa-sit8-boat8 choe3-boo2;  16). ti7 A-siat kap A-lok8 u7 Hoo7-su e5 kia*2 Pa-na2;  17). ti7 I2-sat-ka u7 Pha*3-loo7-a e5 kia*2 Iok-sa-hoat;  18). ti7 Pian7-nga2-bin2 u7 I2-lah8 e5 kia*2 Si7-mui2;  19). ti7 Ki-liat8 toe7, u7 OO-li7 e5 kia*2 Ki-piat8; i ia7 ti7 A-moo5-li7 ong5 Se-hong5 kap Pa-san ong5 Gok8 e5 toe7, tok8-tok8 i chit8-lang5 ti7-hia choe3-koa*.
	20). Iu5-tai7 kap I2-sek-liat8 cheng3-lang5 chin-choe7, chhin-chhiu*7 hai2-pi* e5 soa hiah-choe7, ia7 chiah8, ia7 lim, ia7 chin khoai3-lok8.  21). Tui3 Toa7-ho5 kau3 Hui-li7-su7 toe7, tit8-kau3 Ai-kip8 pian-kai3 hiah e5 kok, Soo2-lo5-bun5 long2 koan2-hat in;  Soo2-lo5-bun5 oah8-teh e5 jit8, in long2 chin3-kong3 hok8-sai7 i.  22). Soo2-lo5-bun5 tak8-jit8 soo2 eng7 lai5 chiah8-e5, iu3 e5 mi7-hun2 sa*-chap8 ko-ji*2, chhoo e5 mi7-hun2 lak8-chap8 ko-ji*2; pui5 e5 gu5 chap8-chiah, chhau2-tiu*5 e5 gu5 ji7-chap8 chiah, iu*5 chit8-pah chiah, iau2 u7 lok8, leng5-iong5, chhiah-lok8, kap pui5 e5 koe.  24). In-ui7 i koan2-hat Toa5-ho5 chit-peng5 e5 choan5-toe7, tui3 The5-hut-sat kau3 Ka-sat, chiu7-si7 hit e5 Ho5 chit-peng5 chiah e5 ong5; koh ti7 i si3-ui5 e5 si3-hng, long2 hiong2-siu7 thai3-peng5.  25). Soo2-lo5-bun5 oah8-teh e5 jit8, tui3 Tan3 kau3 Piat8-si7-pa e5 Iu5-tai7 lang5 kap I2-sek-liat8 lang5 long2 an-jian5 khia7-khi2, tak8-lang5 ti7 i e5 phu5-to5-chhiu7-kha, kap bu5-hoa-ko2 chhiu7-kha.  Soo2-lo5-bun5 u7 si3-ban7 keng tho3 chhia e5 be2-pang5, u7 be2-peng chit8-ban7 nng7-chheng,  27). Hiah e5 koa*-oan5, tak8-e5 chiau3 i e5 geh8-hun7, ka7 Soo2-lo5-bun5 ong5, kap ki*3-na7 che7 Soo2-lo5-bun5 ong5 e5 toh--e5, pi7-pan7 chiah8-mih8, long2 bo5 khiam3 chit8-hang7.  28). Kok-lang5 chin7 i e5 chit, ui7-tioh8 be2 kap gau5-phau2 e5 be2, toa3 toa7-beh8 kap chhau2-liau7 kau3 in e5 soo2-chai7.
	29). Siong7-te3 siu*2-su3 Soo2-lo5-bun5 ti3-hui7 chhang-mia5 kek8-toa7, sim ia7 khui-khoah, chhin-chhiu*7 hai2-pi* e5 soa.  30). Soo2-lo5-bun5 e5 ti3-hui7 poa*5-ke3 tang-hng e5 lang5 e5 ti3-hui7, kap Ai-kip8 it-chhe3 e5 ti3-hui7.  31). I e5 ti3-hui7 ia*5-ke3 ban7-lang5, ia*5-ke3 I2-su-lah8 lang5  I2-tham3, kap Ma2-hat e5 kia*2 Hi-ban7, Kah-kok, Tat8-tai7; i e5 mia5-sia* po3-iong5 ti7 si3-ui5 liat8-kok.  32). I choe3 chim-gian5 sa*-chheng ku3; si-koa chit8-chheng lian5 goo7 siu2.  33). I kang2-lun7 chhau2-bak8, tui3 Li7-pa-lun3 e5 pek-hiu*-chhiu7 kau3 chhiu*5-teng2 hoat--khi2-lai5 e5 giu5-chhek-chhau2; koh kang2-lun7 chau2-siu3, pe-chiau2, thang5-thoa7, chui2-chok8.  34). U7 lang5 tui3 liat8-pang lai5, thia* Soo2-lo5-bun5 ti3-hui7 e5 oe7, thi*-e7 liat8-ong5 thia*-ki*3 Soo2-lo5-bun5 e5 ti3-hui7, ia7 u7 chhe lang5 lai5.

[5]	Chhui-lo5 ong5 Hi-lan5 chhe i e5 loo5-pok8 khi3 ki*3 Soo2-lo5-bun5, in-ui7 thia*-ki*3 lang5 eng7 iu5 boah i soa3-chiap i e5 lau7-pe7 choe3 ong5; in-ui7 Hi-lan5 peng5-soo3 thia*3 Tai7-pit8.  2). Soo2-lo5-bun5 ia7 chhe lang5 khi3 ki*3 Hi-lan5, kong2,  3). Li2 chai goa2 e5 pe7 Tai7-pit8, in-ui7 si3-ui5 si3-hng e5 kau-chian3, boe7-oe7 in-ui7 Ia5-ho5-hoa i e5 Siong7-te3 e5 mia5 khi2 tian7, kau3 Ia5-ho5-hoa eng7 tui3-tek8 he7 ti7 i e5 kha-e7.  4). Ta* Ia5-ho5-hoa goa2 e5 Siong7-te3 i2-keng siu*2-su3 goa2 si3-hng peng5-an, ti3-kau3 bo5 tui3-tek8, bo5 chai-e7.  5). Goa2 i3-su3 beh ui7 Ia5-ho5-hoa goa2 e5 Siong7-te3 e5 mia5 khi2 tian7, si7 chiau3 Ia5-ho5-hoa eng3-un2 goa2 e5 pe7 Tai7-pit8 e5 oe7, kong2, Goa2 beh hoo7 li2 e5 kia*2 soa3-chiap li2, che7 li2 e5 ui7, i beh ui7 Goa2 e5 mia5 khi2 tian7.  6). Soo2-i2 chhia*2 li2 beng7-leng7 lang5, ti7 Li7-pa-lun3 ka7 goa2 chho3 pek-hiu*-chha5; goa2 e5 loo5-pok8 beh kap li2 e5 loo5-pok8 sa*-kap choe3; goa2 ia7 beh chiau3 li2 ki*3 soo2 tia*7-tioh8--e5, chiong li2 e5 loo5-pok8 e5 kang-chi*5 kau li2; in-ui7 li2 chai, ti7 goan2 tiong-kan bo5 lang5 chhin-chhiu*7 Se-tun3 lang5 gau5 chho3-chhiu7.  7). Hi-lan5 thia*-ki*3 Soo2-lo5-bun5 e5 oe7, chiu7 chin hoa*-hi2, kong2, Kin-a2-jit8 eng-kai o-lo2 Ia5-ho5-hoa, in-ui7 I siu*2-su3 Tai7-pit8 chit8-e5 u7 ti3-hui7 e5 kia*2, ti7-li2 chiah-choe7 e5 peh-si*3.  8). Hi-lan5 chhe lang5 khi3 ki*3 Soo2-lo5-bun5 kong2, Li2 chhe lang5 soo2 tui3 goa2 kong2 e5 su7, goa2 u7 thia*-ki*3; lun7-kau3 pek-hiu*-chha5, kap siong5-chhiu7 e5 chha5, goa2 beh chiau3 li2 e5 sim-goan7 lai5 kia*5.  9). Goa2 e5 loo5-pok8 beh tui3 Li7-pa-lun3 un7 i loh8-hai2, goa2 beh ka2 kui-pai5 phu5 ti7 hai2--nih, kau3 li2 soo2 ka7 goa2 tia*7-tioh8 e5 soo2-chai7; goa2 beh ti7-hia thiah-khui; li2 thang chiap-siu; li2 eng7 chiah8-mih8 hoo7 goa2 e5 ke, chia*5 goa2 e5 sim-goan7.  10). Hi-lan5 chiu7 eng7 pek-hiu*-chha5 kap siong5-chhiu7 e5 chha5 hoo7 Soo2-lo5-bun5 chiau3 i it-chhe3 soo2-ai3--e5.  11). Soo2-lo5-bun5 hoo7 Hi-lan5 nng7-ban7 ko-ji*2 e5 sio2-beh8;  ji7-chap8 ko-ji*2 e5 chheng-iu5, choe3 i ke-lai7 e5 chiah8-mih8.  Soo2-lo5-bun5 tak8-ni5 chiau3 an2-ni hoo7 Hi-lan5.  12). Ia5-ho5-hoa chiau3 I soo2 eng3-un2--e5, siu*2-su3 ti3-hui7 hoo7 Soo2-lo5-bun5.  Hi-lan5 kap Soo2-lo5-bun5 e5 tiong-kan u7 ho5-peng5; in nng7-lang5 sa*-kap lip8-iok.
	13). Soo2-lo5-bun5 ong5 tui3 I2-sek-liat8 cheng3-lang5 e5 tiong-kan, phai3 lang5-kang; soo2 phai3 e5 lang5-kang kiong7 sa*-ban7.  14). Tak8-geh8-jit8 lun5-liu5 phai3 chit8-ban7 lang5 kau3 Li7-pa-lun3; in chit8-geh8-jit8 ti7 Li7-pa-lun3, nng7 geh8-jit8 ti7 ke-lai7; A-to-ni5-lan5 choe3 tok-kang--e5.  15). Soo2-lo5-bun5 u7 thiau-hu chhit-ban7; poeh-ban7 lang5 ti7 goa*--nih phah-chioh8.  16). Chiah-e5 i2-goa7 Soo2-lo5-bun5 u7 eng7 tok-kang e5 toa7-koa* sa*-chheng sa*-pah lang5; in kam-tok hiah e5 choe3-kang e5 lang5.  17). Ong5 chhut-leng7, in chiu7 un7 toa7-chioh8, po2-poe3 e5 chioh8, eng7 phah-ho2 e5 chioh8 lai5 he7 chhu3 e5 toe7-ki.  18). Soo2-lo5-bun5 e5 sai-hu7, kap Hi-lan5 e5 sai-hu7, kap Ka-pa-lek8 lang5, long2 phah-chioh8, pi7-pan7 chha5-liau7 kap chioh8, lai5 khi2 tian7-chhu3.

[6]	I2-sek-liat8 lang5 chhut Ai-kip8 toe7 liau2-au7 si3-pah poeh-chap8 ni5, Soo2-lo5-bun5 choe3 I2-sek-liat8 ong5, te7-si3 ni5 Se-hut geh8, chiu7-si7 ji7-geh8, tang7-kang khi2 Ia5-ho5-hoa e5 tian7.  2). Soo2-lo5-bun5 ong5 ui7 Ia5-ho5-hoa soo2 khi2 e5 tian7, tng5 lak8-chap8 tiu2, khoah ji7-chap8 tiu2, koai*5 sa*-chap8 tiu2.  3). Hit te3 chhu3 tian7-cheng5 e5 long5 tng5 ji7-chap8 tiu2, kap i e5 chhu3 e5 khoah pi*5; ti7 chhu3 e5 thau5-cheng5 i e5 khoah chap8 tiu2.  4). Koh ui7-tioh8 chhu3 choe3 thang, u7 koai*-si2 e5 thang-a2-chi2.  5). Oa2 ti7 chhu3 e5 chhiu*5, si3-ui5 khi2 lau5, chiu7-si7 oa2 ti7 chhu3 e5 chhiu*5 e5 si3-ui5, cheng5-tian7 au7-tian7 long2 si7 an2-ni; khi2 pi*-pang5 ti7 si3-ui5.  6). Lau5 e5 e7-chan5 khoah goo7-tiu2, tiong-chan5 khoah lak8-tiu2, sa*-chan5 khoah chhit-tiu2; ti7 chhu3 e5 goa7-bin7 choe3 png-chhiu*5 ti7 i e5 si3-ui5, hoo7 i*5-a2 bo5 chhah-jip8 tian7 e5 chhiu*5.  7). Tian7 teh khi2 e5 si5, si7 eng7 soa*-tiong phah-ho2 e5 chioh8; khi2 tian7 e5 si5, thui5, poo2-thau5, kap pat8-ho7 thih-khi3 e5 sia*-im long2 bo5 thia*-ki*3.  8). Pi*-a2 tiong-pang5 e5 mng5, chiu7-si7 ti7 tian7 e5 chia*3-peng5, tui3 kng2-le5-thui chiu*7 tiong-chan5, tui3 tiong-chan5 chiu*7 kau3 te7-sa* chan5.  9). Tui3 an2-ni, khi2 tian7 kau3-ho2; chiu7 eng7 pek-hiu*-chha5 e5 i*5, pek-hiu*-chha5 e5 pan2, jia-kham3 tian7.  10). Koh oa2 ti7 kui-keng e5 tian7 u7 khi2 lau5, kok koai*5 goo7-tiu2; chiah-e5 long2 eng7 pek-hiu*-chha5 khoa3 ti7 tian7--nih.
	11). Ia5-ho5-hoa e5 oe7 lim5-kau3 Soo2-lo5-bun5 kong2,  12). Lun7-kau3 li2 soo2 khi2 chit keng tian7, li2 na7 kia*5 Goa2 e5 lut8-le7, than3 Goa2 e5 hoat-too7, siu2 Goa2 it-chhe3 e5 kai3-beng7, chiau3 an2-ni kia*5, Goa2 chiu7 beh chiau3 Goa2 soo2 eng3-un2 li2 e5 pe7 Tai7-pit8 e5 oe7, eng3-giam7 ti7 li2.  13). Goa2 beh tiam3 ti7 I2-sek-liat8 lang5 e5 tiong-kan, ia7 bo5 pang3-sak Goa2 e5 peh-si*3 I2-sek-liat8.
	14). Soo2-lo5-bun5 khi2 tian7 i2-keng beng5-pek8.  15). Eng7 pek-hiu*-chha5 e5 pan2 khi2 choe3 tian7 e5 lai7-teng5 chhiu*5; tui3 tian7 e5 thoo5-kha kau3 i*5-a2, long2 eng7 chha5 kham3 i e5 lai7-teng5; koh eng7 siong5-chhiu7-pan2 phoo tian7 e5 thoo5-kha.  16). Koh ti7 tian7 e5 au7-bin7, eng7 pek-hiu*-chha5 pan2 khi2 ji7-chap8 tiu2, tui3 thoo5-kha kau3 i*5-a2, ka7 i choe3 ti7 lai7-bin7, choe3 au7-tian7, chiu7-si7 chi3-seng3-soo2.  17). Au7-tian7 cheng5 e5 tian7 chhim si3-chap8 tiu2.  18). Tian7-lai7 e5 peh-hiu*-chha5 long2 u7 khek pu5-a2 kap hoe-lui2; tian7-lai7 long2 si7 pek-hiu*-chha5, bo5 khoa*3-ki*3 chit8 te3 chioh8.  19). Chhu3 e5 lai7-bin7 u7 pi7-pan7 au7-tian7, beh ti7-hia an-ti3 Ia5-ho5-hoa e5 iok-kui7.  20). Au7-tian7 e5 lai7-bin7 tng5 ji7-chap8 tiu2, khoah ji7-chap8 tiu2, koai*5 ji7-chap8 tiu2, long2 eng7 ho2-kim an i; ia7 eng7 pek-hiu*-chha5 kham3 toa*5.  21). Chhu3-lai7 Soo2-lo5-bun5 long2 eng7 ho2-kim an i, au7-tian7 e5 thau5-cheng5 khan kim-lian7-a2, ia7 eng7 ho2-kim an i.  22). Choan5-tian7 long2 an kim, kau3 hit keng tian7 long2 khi2 ho2; oa2 ti7 au7-tian7 e5 toa*5, ia7 long2 an-kim.
	23). Ti7 au7-tian7 e5 lai7-bin7, i eng7 ka*-na2-chha5 choe3 nng7 e5 ki-loo7-peng, tak8-e5 koai*5 chap8-tiu2.  24). Ki-loo7-peng chit-peng5 e5 sit8 goo7 tiu2, ki-loo7-peng hit-peng5 e5 sit8 goo7 tiu2; tui3 chit-peng5 e5 sit8-be2 kau3 hit-peng5 e5 sit8-be2, kiong7 chap8-tiu2.  25). Hit e5 ki-loo7-peng ia7 si7 chap8-tiu2; nng7 e5 ki-loo7-peng e5 chhun3-chhioh, khoan2-sit, long2 sa*-tang5.  26). chit e5 ki-loo7-peng koai*5 chap8-tiu2, hit e5 ki-loo7-peng ia7 si7 an2-ni.  27). chiong ki-loo7-peng he7 ti7 au7-tian7 e5 lai7-bin7; ki-loo7-peng e5 sit8 thi2-khui, chit e5 ki-loo7-peng chit8 e5 sit8 kau3 chit-peng5 e5 chhiu*5, hit e5 ki-loo7-peng chit8 e5 sit8 kau3 hit-peng5 e5 chhiu*5; ti7 tian7-lai7 in nng7 e5 sit8 sa*-chiap.  28). I koh eng7 kim an hiah e5 ki-loo7-peng.  29). Hit e5 tian7 si3-ui5 e5 chhiu*5, lai7-goa7 long2 u7 tiau-khek, chiu7-si7 tiau-khek ki-loo7-peng, cho2-chhiu7, kap hoe-lui2 e5 khoan2-sit.  30). Tian7 e5 toe7-pan2, lai7-goa7 long2 an-kim.  31). Koh eng7 ka*-na2-chha5 choe3 jip8 au7-tian7 e5 mng5; i e5 mng5-bai5, mng5-khia7, tin3 chhiu*5 e5 goo7-hun7-chit8.  32). Eng7 ka*-na2-chha5 soo2 cho7 nng7 e5 mng5-si*3, teng2-bin7 khek ki-loo7-peng, cho2-chhiu7, kap hoe-lui2 e5 khoan2-sit, long2 an-kim; koh eng7 kim siu* ki-loo7-peng kap cho2-chhiu7 e5 teng2-bin7.  33). Koh eng7 ka*-na2-chha5 choe3 jip8 tian7 e5 mng5-khia7, tin3 chhiu*5 e5 si3-hun7-chit8.  34). Eng7 siong5-chhiu7-chha5, choe3 siang-peng5 e5 mng5-si*3; chit peng5 mng5 e5 nng7-si*3 oe7 au2--tit, hit peng5 mng5 e5 nng7-si*3 ia7 oe7 au2-- tit;  35). teng2-bin7 khek ki-loo7-peng cho2-chhiu7, kap hoe-lui2 e5 khoan2-sit, long2 an-kim; koh eng7 kim siu* ti7 tiau-khek e5 kang e5 teng2-bin7.  36). I koh eng7 phah-ho2 e5 chioh8 sa*-un5, pek-hiu*-chha5 chit8-un5, lai5 khi2 lai7-i*7.  37). Te7 si3-ni5, Se-hut geh8, he7 Ia5-ho5-hoa tian7 e5 toe7-ki.  38). Kau3 chap8-it ni5, Poo3-lek8 geh8, chiu7-si7 poeh-geh8, tian7-tng5 soo2 u7 it-chhe3 chiau3 i e5 khoan2-sit cho7-chia*5; i khi2-cho7 kiong7 chhit ni5 ku2.

[7]	Soo2-lo5-bun5 khi2 ka-ki7 e5 chhu3, chap8-sa* ni5 ku2, chhu3 chiah khi2 ho2.  2). Koh khi2 Li7-pa-lun3 chhiu7-na5 e5 chhu3, tng5 chit8-pah tiu2, khoah goo7-chap8 tiu2, koai*5 sa*-chap8 tiu2; u7 pek-hiu*-chha5 e5 thiau7 si3-choa7, thiau7-teng2 u7 pek-hiu*-chha5 e5 i*5.  3). Teng2-bin7 eng7 pek-hiu*-chha5 kham3 i, kham3 ti7 si3-chap8-goo7 ki thiau7-teng2 e5 i*5;  mui2-choa7 chap8-goo7 ki thiau7.  4). Koh u7 thang-mng5 sa*-choa7, thang kap thang sa*-tui3; sa*-choa7 long2 si7 an2-ni.  5). Chiah e5 mng5 kap mng5-khia7, si7 eng7 chha5 choe3 e5, long2 si7 su3-hong; u7 thang-mng5 sa*-choa7, thang kap thang sa*-tui3; sa*-choa7 long2 si7 an2-ni.  6). Koh khi2 u7 thiau7 e5 leng2-long5, tng5 goo7-chap8 tiu2, khoah sa*-chap8 tiu2; ti7 in e5 thau5-cheng5 koh u7 leng2-long5, ti7 in e5 thau5-cheng5 u7 thiau7 kap hoo7-teng7.  7). Koh khi2 cho7-ui7 e5 long5, chiu7-si7 sim2-phoa*3 e5 long5, thang ti7-hia sim2-phoa*3; chit e5 long5 tui3 toe7-pan2 kau3 thian-lo5-pan2, eng7 pek-hiu*-chha5 kham3.  8). Soo2-lo5-bun5 ka-ki7 soo2 beh khia7 e5 chhu3, leng7-goa7 u7 chit8 keng i*7 ti7 long5 e5 lai7-bin7, khi2-cho7 e5 hoat sa*-tang5;  Soo2-lo5-bun5 chhoa7 Hoat-lo2 e5 cha-boo2-kia*2, ia7 ka7 i khi2 chit8 keng chhu3, kap chit e5 long5 sa*-tang5.  9). Khi2 chiah-e5 long2 si7 eng7 po2-poe3 e5 chioh8, chiau3 chhun3-chhioh lai5 phah-ho2 e5 chioh8, lai7-goa7 eng7 ku3-a2 ku3--e5; tui3 toe7-ki kau3 ni5-chi*5, tui3 goa7-bin7 kau3 toa7-i*7, long2 si7 an2-ni.  10). Toe7-ki si7 kui3-khi3 e5 chioh8, si7 toa7 te3 chioh8; u7 chap8 tiu2 e5 chioh8, u7 poeh tiu2 e5 chioh8.  11). Teng2-bin7 u7 kui3-khi3 e5 chioh8, chiau3 chhun3-chhioh phah-ho2 e5 chioh8, ia7 u7 peh-hiu*-chha5.  12). Toa7-i*7 chiu-ui5 u7 phah-ho2 e5 chioh8 sa*-un5, pek-hiu*-chha5 chit8-un5; long2 chhin-chhiu*7 Ia5-ho5-hoa tian7 e5 lai7-i*7, kap tian7 e5 long5.
	13). Soo2-lo5-bun5 ong5 chhe lang5 tui3 Chhui-lo5 toa3 Hoo7-lan5 lai5.  14). I si7 Na2-hut-tha-li7 chi-phai3 tiong chit8 e5 chiu2-koa*2 lang5 e5 kia*2, i e5 lau7-pe7 si7 Chhui-lo5 lang5, si7 phah-tang5 sai-hu7.  Hoo7-lan5 u7 ti3-hui7, chhang-mia5, pun2-su7 moa2-moa2, gau5 phah tak8-hang7 e5 tang5-khi3; i lai5 Soo2-lo5-bun5 hia, choe3 i it-chhe3 e5 kang5.  15). I che3-cho7 nng7 ki tang5-thiau7, mui2-ki koai*5 chap8=poeh tiu2, thiau7 e5 chiu-ui5 chap8-ji7 tiu2.  16). Koh eng7 tang5 lai5 chu3 nng7 e5 thiau7-tau2, he7 ti7 thiau7-teng2; chit e5 thiau7-tau2 koai*5 goo7 tiu2, hit e5 thiau7-tau2 koai*5 ia7 goo7-tiu2.  17). Thiau7-teng2 e5 thiau7-tau2 u7 chhiah chit8-bak8 chit8-bak8 e5 bang7-a2 kap chit8-khoan5 chit8-khoan5 e5 lian7-a2; chit e5 thiau7-tau2 u7 chhit-e5, hit e5 thiau7-tau2 ia7 u7 chhit-e5.  18). I cho7 thiau7; ti7 chit8 e5 bang7-a2 e5 teng2-bin7 e5 si3-ui5, u7 siah8-liu5 nng7-choa7, eng7 i lai5 jia-kham3 thiau7-teng2 e5 thiau7-tau2; hit e5 thiau7-tau2 ia7 si7 an2-ni.  19). Long5 e5 lai7-bin7 thiau7-teng2 e5 thiau7-tau2, u7 khek pek-hap8-hoe si3 tiu2.  20). Nng7 ki thiau7-teng2, kun7 bang7-a2 pi* phong3-i*5 e5 soo2-chai7, u7 thiau7-tau2; koh u7 siah8-liu5 nng7-pah liap8 ti7 te7-ji7 e5 thiau7-tau2; tak8-choa7 ui5 i.  21). I khia7 nng7 ki thiau7 ti7 tian7 e5 leng2-long5; khia7 ti7 chia*3-peng5 e5 mia5 kio3 Nga2-kun, khia7 ti7 to3-peng5 e5, mia5 kio3 Pho-a-su.  22). Ti7 thiau7-teng2 khek pek-hap8-hoe; an2-ni, cho7 thiau7 e5 kang chiu7 beng5-pek8.
	23). I koh chu3 chit8 e5 tang5-hai2, khoan2-sit si7 i*5--e5, koai*5 goo7 tiu2, tui3 chit-peng5 kau3 hit-peng5 chap8 tiu2, chiu-ui5 sa*-chap8 tiu2.  24). Ti7 i e5 ki*5 e5 e7-bin7, u7 pu5-a2 e5 khoan2 ui5 i, mui2-tiu2 chap8-liap8, lai5 ui5 hit e5 tang5-hai2; pu5-a2 u7 nng7-choa7, chu3 tang5-hai2 e5 si5, soa3 chu3--e5.  25). Tang5-hai2 khoa3 ti7 chap8-ji7 chiah tang5-gu5 e5 teng2-bin7; sa*-chiah ng3-pak, sa*-chiah ng3-sai, sa*-chiah ng3-lam5, sa*-chiah ng3-tang; tang5-hai2 he7 ti7 gu5 e5 teng2-bin7, gu5-be2 ng3 lai7-bin7.  26). Tang5-hai2 kau7 chit8 pa-chiu*2 e5 khoah; i e5 ki*5 chhin-chhiu*7 poe e5 ki*5, chhin-chhiu*7 pek-hap8-hoe; thang toe2 nng7-chheng pa3-tek8.  27). I eng7 tang5 chhong3 chap8 e5 cho7; mui2-cho7 tng5 si3-tiu2, khoah si3-tiu2, koai*5 sa*-tiu2.  28). Tak8 e5 cho7 e5 khoan2-sit si7 an2-ni; long2 u7 kek-too2; i e5 too2 ti7 kak e5 soo2-chai7 sa*-chiap.  29). Ti7 i e5 kak sa*-chiap e5 soo2-chai7, too2 e5 teng2-bin7, u7 sai, kap gu5, kap ki-loo7-peng; ti7 kak sa*-chiap e5 soo2-chai7 e5 teng2-bin7, u7 sio2-cho7; sai kap gu5 e5 e7-bin7, u7 sui5 koo2-chi*5-thang e5 chhiu.  30). Tak8 e5 cho7 u7 si3 e5 tang5-lun5, kap tang5 e5 tek8-sim; i e5 si3-kha kok u7 ke3; ke3 chu3 ti7 phun5 e5 e7-bin7;  tak8-e5 pi*-a2 u7 koo2-chi*5-thang e5 chhiu.  31). I e5 chhui3 ti7 tau2 e5 lai7-bin7 ng3-teng2 chit8-tiu2; i e5 chhui3 si7 i*5-e5, chhin-chhiu*7 sio2-cho7 e5 khoan2-sit, chit8-tiu2-poa*3; ti7 i e5 chhui3 u7 tiau-khek; i e5 too2 si7 su3-hong e5, m7-si7 i*5-e5.  32). Si3 e5 lun5 ti7 too2 e5 e7-bin7; lun5 e5 tek8-sim kap cho7 sa*-lian5; tak8 e5 lun5 koai*5 chit8-tiu2-poa*3.  33). Lun5 e5 khoan2, chhin-chhiu*7 chhia-lun5 e5 khoan2; i e5 tek8-sim, i e5 goa7-khoan5, i e5 chi2, i e5 lai7-khoan5, long2 si7 chu3--e5.  34). Cho7 e5 si3-kak u7 si3 e5 ke3, ke3 kap cho7 lian5-choe3 chit8-e5.  35). Cho7 e5 teng2-bin7 u7 i*5 e5 ian7, koai*5 poa*3-tiu2; cho7 e5 teng2-bin7 u7 i e5 thuh, kap i e5 too2, long2 kap cho7 lian5-choe3 chit8-e5;  36). i e5 thuh e5 pan2, kap i e5 too2 e5 teng2-bin7, i khek ki-loo7-peng, kap sai, kap cho2-chhiu7, chiau3 i e5 khang3-ui7; si3-ui5 u7 kat koo2-chi*5-thang e5 chhiu.  37). I chiau3 an2-ni chhong3 chap8 e5 cho7; in e5 chu3-hoat, chhun3-chhioh, khoan2-sit, long2 sa*-tang5.  38). Koh cho7 tang5-phun5 chap8-e5, mui2-phun5 thang toe2 si3-chap8 pa3-tek8; tak8 e5 phun5 tit8-keng3 si3-tiu2; chap8 e5 cho7 e5 teng2-bin7, tak8 e5 cho7 he7 chit8 e5 phun5.  39). Hiah e5 cho7, goo7-e5 he7 ti7 tian7 e5 chia*3-peng5, goo7-e5 he7 ti7 tian7 e5 to3-peng5; koh eng7 tang5-hai2 he7 ti7 tian7 e5 chia*3-peng5, ti7 tang--si3 e5 lam5-peng5.  40). Hoo7-lan5 koh chhong3 phun5, thuh-a2, kap poa*5.  Tui3 an2-ni, Hoo7-lan5 ui7-tioh8 Soo2-lo5-bun5 ong5 choe3-oan5 Ia5-ho5-hoa tian7 it-chhe3 e5 kang;  41). chiu7-si7 nng7 ki thiau7, kap thiau7-teng2 e5 thiau7-tau2 e5 nng7 liap8 kiu5, i2-kip8 kham3 ti7 thiau7-teng2 thiau7-tau2 e5 kiu5 nng7 e5 bang7;  42). ui7-tioh8 nng7 e5 bang7 choe3 si3-pah liap8 siah8-liu5, lai5 kham3 thiau7-teng2 thiau7-tau2 e5 nng7 liap8 kiu5;  43). chap8 e5 cho7, kap cho7-teng2 chap8 e5 phun5;  44). tang5-hai2 chit8-e5, kap tang5-hai2 e7-bin7 chap8-ji7 chiah gu5, phun5, thuh-a2, poa*5; chiah-e5 it-chhe3 long2 si7 Hoo7-lan5 ui7 Soo2-lo5-bun5 ong5 choe3 Ia5-ho5-hoa tian7 e5 khi3-ku7, long2 eng7 kng-beng5 e5 tang5 lai5 choe3 e5.  46). Ong5 ti7 Iok-tan3 e5 pi*5-iu*5, ti7 Soo-kat kap Sat-lah8-tan3 e5 tiong-kan, ti7 liam5-thoo5 e5 toe7 chu3-chia*5-e5.  47). Chiah e5 it-chhe3 e5 khi3-ku7 Soo2-lo5-bun5 long2 bo5 ke3 chhin3, in-ui7 kek8-ki5 choe7, tang5 e5 khin-tang7 ia7 boe7-tit-thang chai.  48). Soo2-lo5-bun5 ia7 choe3 Ia5-ho5-hoa tian7-lai7 it-chhe3 e5 khi3-ku7, chiu7-si7 kim-toa*5, kap pai5-liat8-pia*2 e5 toh, eng7 kim choe3--e5;  49). au7-tian7 e5 thau5-cheng5 e5 teng-tai5, chia*3-peng5 goo7-e5, to3-peng5 goo7-e5, long2 eng7 ho2-kim choe3--e5; i e5 hoe, i e5 teng, i e5 khi*5, eng7 kim choe3--e5;  50). i e5 poe, i e5 chian2-to, i e5 oa*2, i e5 si5, i e5 he2-tia*2, si7 eng7 ho2-kim choe3--e5; koh u7 mng5-khu7, chiu7-si7 au7-tian7, Chi3-seng3-soo2 e5 mng5-khu7, kap hit e5 chhu3, cheng5-tian7 e5 mng5-khu7, long2 eng7 kim choe3--e5.  51). An2-ni, Soo2-lo5-bun5 ong5 choe3-oan5 Ia5-ho5-hoa tian7 it-chhe3 e5 kang5.
	Soo2-lo5-bun5 chiong i e5 lau7-pe7 Tai7-pit8 soo2 hian3 e5 mih8, toa3 jip8-khi3, gun5, kim, kap khi3-ku7, he7 ti7 Ia5-ho5-hoa tian7 e5 hu2-khoo3.

[8]	Hit-si5 Soo2-lo5-bun5 chu7-chip8 I2-sek-liat8 e5 tiong2-lo2, kap tak8 chi-phai3 e5 siu2-leng2, i2-kip8 I2-sek-liat8 lang5 hiah e5 chok8-tiu*2, kau3 Ia5-loo7-sat-leng2 Soo2-lo5-bun5 ong5 hia, beh chiong Ia5-ho5-hoa e5 iok-kui7, tui3 Tai7-pit8 sia*5, chiu7-si7 Sek-an, un7-chiu*7--lai5.  2). I2-tha-liam7 geh8, chiu7-si7 chhit-geh8, e5 choeh-ki5, I2-sek-liat8 lang5 long2 chu7-chip8 kau3 Soo2-lo5-bun5 ong5 hia.  3). I2-sek-liat8 e5 tiong2-lo2 long2 lai5, hiah e5 che3-si kng iok-kui7.  4). In chiu7 kng Ia5-ho5-hoa e5 kui7, kap hoe7-boo7, i2-kip8 Poo3-pi*5-lai7 it-chhe3 seng3 e5 khi3-ku7 chiu*7-lai5; che3-si kap Li7-bi7 lang5 long2 kng i chiu*7-lai5.  5). Soo2-lo5-bun5 ong5 kap chu7-chip8 kau3 i hia I2-sek-liat8 e5 choan5-hoe7 ti7 iok-kui7 cheng5 hian3 iu*5, gu5, choe3 che3-su7, choe7 kau3 boe7-sng3-tit, ia7 sng3-boe7-liau2.  6). Che3-si kng Ia5-ho5-hoa e5 iok-kui7 kau3 i e5 soo2-chai7, jip8 hit keng chhu3 e5 au7-tian7, kau3 Chi3-seng3-soo2, he7 ti7 ki-loo7-peng e5 sit8-e7.  7). In-ui7 ki-loo7-peng thi2-khui in e5 sit8, ti7 kui7 e5 soo2-chai7 e5 teng2-bin7; koh ki-loo7-peng ti7 hi2 teng2-bin7 jia-kham3 kui7, kap i e5 kng3.  8). Hiah e5 kng3 chin-tng5, kng3-be2 ti7 au7-tian7-cheng5 e5 Seng3-soo2 thang khoa*3-ki*3, ti7 goa7-bin7 chiu7 boe7 khoa*3-ki*3; kau3 kin-a2-jit8 iau2 ti7-hia.  9). Kui7-lai7 chi2-u7 nng7 te3 chioh8-pi, chiu7-si7 I2-sek-liat8 lang5 chhut Ai-kip8 toe7, Ia5-ho5-hoa kap in lip8-iok e5 si5, Moo5-se ti7 Ho5-liat8 soa* soo2 he7--e5; che i2-goa7 bo5 pat8-hang7 mih8.  10). Tng che3-si tui3 seng3-soo2 chhut-lai5 e5 si5, u7 hun5 chhiong-moa2 Ia5-ho5-hoa e5 tian7;  11). ti3-kau3 che3-si ui7-tioh8 hun5 e5 ian5-koo3 boe7-oe7-khia7--teh hok8-sai7; in-ui7 Ia5-ho5-hoa e5 eng5-kng chhiong-moa2 Ia5-ho5-hoa e5 tian7.
	12). Hit-si5 Soo2-lo5-bun5 kong2, Ia5-ho5-hoa bat kong2 I beh tiam3 ti7 oo-oo am3-am3 e5 soo2-chai7.  13). Goa2 i2-keng khi2 chit keng tian7 hoo7 Li2 khia7-khi2, choe3 Li2 eng2-oan2 toa3 e5 soo2-chai7.  14). Ong5 oat8-tng2 i e5 bin7 chiok-hok I2-sek-liat8 hoe7-chiong3; I2-sek-liat8 hoe7 chiong3 long2 khia7--khi2-lai5.  15). I kong2; Ia5-ho5-hoa I2-sek-liat8 e5 Siong7-te3 si7 eng-kai o-lo2 e5, in-ui7 I chhin-chhui3 tui3 goa2 e5 pe7 Tai7-pit8 soo2 eng3-un2 e5, ia7 chhin-chhiu2 eng3-giam7 i, kong2,  16). Tui3 Goa2 chhoa7 Goa2 e5 peh-si*3 I2-sek-liat8 chhut Ai-kip8 i2-lai5, Goa2 be7-bat ti7 I2-sek-liat8 cheng3 chi-phai3-tiong keng2 chit8 e5 sia*5, khi2 tian7 hoo7 Goa2 e5 mia5 ti7-hia; tok8-tok8 keng2 Tai7-pit8 ti7-li2 Goa2 e5 peh-si*3 I2-sek-liat8.  17). Goa2 e5 pe7 Tai7-pit8 sim-lai7 u7 i3-su3, beh ui7 Ia5-ho5-hoa I2-sek-liat8 e5 Siong7-te3 e5 mia5 khi2 tian7.  18). Chong2-si7 Ia5-ho5-hoa tui3 goa2 e5 pe7 Tai7-pit8 kong2, Li2 e5 sim u7 i3-su3 beh ui7 Goa2 e5 mia5 khi2 tian7, li2 chit e5 i3-su3 chin ho2; tok8-tok8 li2 m7-thang khi2 tian7; li2 soo2 chhin-si* e5 kia*2 beh ui7 Goa2 e5 mia5 khi2 tian7.  20). Ta* Ia5-ho5-hoa eng3-giam7 I soo2 kong2 e5 oe7; goa2 chiau3 Ia5-ho5-hoa e5 oe7 khi2-lai5 soa3-chiap goa2 e5 pe7 Tai7-pit8, che7 I2-sek-liat8 e5 kok-ui7; koh ui7 Ia5-ho5-hoa I2-sek-liat8 Siong7-te3 e5 mia5 khi2 tian7.  21). Goa2 ia7 ti7-hia ui7 iok-kui7 pi7-pan7 chit8 soo2-chai7, kui7-lai7 u7 Ia5-ho5-hoa e5 iok, chiu7-si7 I chhoa7 lan2 e5 liat8-choo2 chhut Ai-kip8 e5 si5, kap in soo2 lip8 e5 iok.
	22). Soo2-lo5-bun5 tng I2-sek-liat8 hoe7-chiong3 e5 bin7-cheng5, khia7 ti7 Ia5-ho5-hoa e5 toa*5-cheng5, kiah8-khi2 chhiu2 ng3 thi*, kong2,  23). Ia5-ho5-hoa I2-sek-liat8 e5 Siong7-te3 ah, ti7 thi*-teng2, ti7 toe7-e7, bo5 u7 Siong7-te3 chhin-chhiu*7 Li2 siu2-iok kia*5 jin5-ai3 ti7 Li2 hiah e5 loo5-pok8, chiu7-si7 chin7-sim kia*5 ti7 Li2 e5 bin7-cheng5 e5.  24). Li2 tui3 Li2 e5 loo5-pok8 goa2 e5 pe7 Tai7-pit8 soo2 eng3-un2 e5, Li2 u7 siu2 i; Li2 chhin-chhui3 kong2 e5, chhin-chhiu2 eng3-giam7 i, chiau3 kin-a2-jit8 e5 khoan2.  25). Ia5-ho5-hoa I2-sek-liat8 e5 Siong7-te3 ah, Li2 soo2 eng3-un2 Li2 e5 loo5-pok8 goa2 e5 pe7 Tai7-pit8 kong2, Li2 e5 kia*2-sun na7 kin2-sin7 in e5 soo2-choe3, kia*5 ti7 Goa2 e5 bin7-cheng5, chhin-chhiu*7 li2 kia*5 ti7 Goa2 e5 bin7-cheng5, chiu7 siok8 ti7 li2-e5 beh ti7 Goa2 e5 bin7-cheng5 che7 I2-sek-liat8 e5 kok-ui7 eng2 bo5 tng7; ta* kiu5 Li2 eng3-giam7 i.  26). I2-sek-liat8 e5 Siong7-te3 ah, Li2 tui3 Li2 e5 loo5-pok8 goa2 e5 pe7 Tai7-pit8 soo2 kong2 e5, kiu5 Li2 hoo7 i chia*5-choe3 sit8-su7.
	27). Siong7-te3 chin-chia*3 beh khia7-khi2 toe7-chiu*7 mah?  Khoa*3 ah, thi* kap chiah e5 thi* e5 thi* siong7-chhia*2 bo5 kau3-giah8 hoo7 Li2 khia7-khi2, ho5-hong3 goa2 soo2 khi2 chit keng tian7 ah?  28). Ia5-ho5-hoa goa2 e5 Siong7-te3 ah, goan7 Li2 a*3-loh8 siau3-liam7 Li2 e5 loo5-pok8 e5 ki5-to2 khun2-kiu5, lai5 thia* Li2 e5 loo5-pok8 kin-a2-jit8 soo2 ki5-to2 ti7 Li2 bin7-cheng5 e5 kiu5-kio3 ki5-to2.  29). Goan7 Li2 jit8-mi5 khoa*3-koo3 chit e5 tian7, chiu7-si7 Li2 soo2 kong2-khi2 Goa2 e5 mia5 beh ti7-hia e5 soo2-chai7, lai5 thia*.  Li2 e5 loo5-pok8 soo2 beh ng3 chit soo2-chai7 ki5-to2 e5 ki5-to2.  30). Li2 e5 loo5-pok8 kap Li2 e5 peh-si*3 I2-sek-liat8 ng3 chit soo2-chai7 ki5-to2 e5 si5, goan7 Li2 thia* in e5 ki5-kiu5; goan7 Li2 ti7 thi*--nih, Li2 khia7-khi2 e5 soo2-chai7, lai5 thia* in; Li2 thia*-ki*3 e5 si5, chiu7 sia3-bian2.
	31). Lang5 na7 tek-choe7 i e5 chhu3-pi*, ia7 u7 lang5 eng7 chit8 e5 chiu3-choa7 kah i chiu3-choa7, i na7 lai5 chit keng tian7, ti7 Li2 e5 toa*5-cheng5 chiu3-choa7;  32). kiu5 Li2 ti7 thi*--nih thia* lai5 pan7-li2 i, sim2-phoa*3 Li2 chiah e5 loo5-pok8, teng7 phai*2-lang5 e5 choe7, chiau3 i soo2-kia*5--e5, po3-eng3 ti7 i e5 thau5-khak; teng7 gi7-lang5 choe3-gi7, chiau3 i e5 gi7 lai5 hoo7 i.
	33). Siat-su2 Li2 e5 peh-si*3 I2-sek-liat8, in-ui7 tek-choe7 Li2, chiah thai5-su ti7 tui3-tek8 e5 bin7-cheng5, in na7 kui-ng3 Li2, jin7 Li2 e5 mia5, koh ti7 chit keng tian7 ki5-to2 khun2-kiu5 Li2;  34). kiu5 Li2 ti7 thi*--nih thia* in, lai5 sia3-bian2 Li2 e5 peh-si*3 I2-sek-liat8 e5 choe7, hoo7 in to3-lai5 Li2 soo2 siu*2-su3 in e5 liat8-choo2 e5 toe7.
	35). Siat-su2 in tek-choe7 Li2, ti3-kau3 thi* koai*-bat8, bo5 loh8-hoo7; Li2 heng5-hoat8 in e5 si5, in na7 ng3 chit soo2-chai7 ki5-to2, jin7 Li2 e5 mia5, li7-khui in e5 choe7;  36). kiu5 Li2 ti7 thi*--nih thia* in, sia3-bian2 Li2 e5 loo5-pok8 kap Li2 e5 peh-si*3 I2-sek-liat8 e5 choe7, ti7 Li2 ka3-si7 in soo2 tioh8 kia*5 e5 ho2-loo7 e5 si5, koh loh8-hoo7 ti7 Li2 e5 toe7, chiu7-si7 Li2 siu*2-su3 Li2 e5 peh-si*3 choe3-giap8--e5.
	37). Chit e5 toe7 na7 u7 ki-hng, un-ek8, koo-ta5, hiu2-noa7, chhau2-meh, chian2-thang5, a2-si7 in e5 tui3-tek8 ti7 in hiah e5 sia*5 e5 toe7 ui5-khun3 in, bo5-lun7 u7 sim2-mih8 chai-e7, sim2-mih8 phoa3-pi*7;  38). hek8-si7 chit8-lang5, hek8-si7 Li2 e5 peh-si*3 I2-sek-liat8 e5 cheng3-lang5, tak8-e5 chai ka-ki7 sim-lai7 e5 chai-e5, ng3 chit keng tian7 kiah8-khi2 chhiu2, bo5-lun7 chai*2-iu*7 khun2-kiu5, chai*2-iu*7 ki5-to2;  39). goan7 Li2 ti7 thi*--nih, Li2 soo2 khia7-khi2 e5 soo2-chai7, lai5 thia* i, lai5 sia3-bian2, lai5 si-heng5;  Li2 chai in e5 sim, chiau3 in tak8-lang5 e5 kia*5-choe3 lai5 khoan2-thai7 in,  (in-ui7 se3-kan tak8-lang5 e5 sim, chi2 u7 Li2 chai);  40). hoo7 in ti7 Li2 siu*2-su3 goan2 liat8-choo2 e5 toe7, chit8-si3-lang5 keng3-ui3 Li2.
	41). Lun7-kau3 goa7-pang lang5, m7-si7 siok8 Li2 e5 peh-si*3 I2-sek-liat8, i ui7-tioh8 Li2 e5 mia5 tui3 hng7-hng7 e5 soo2-chai7 lai5 e5,  42). (in-ui7 in thia*-ki*3 Li2 e5 toa7-mia5, toa7 koan5-leng5 e5 chhiu2, chhun-chhut e5 chhiu2;) na7 lai5 ng3 chit e5 tian7 ki5-to2,  43). goan7 Li2 ti7 thi*--nih, Li2 khia7-khi2 e5 soo2-chai7, lai5 thia* in, chiau3 goa7-pang lang5 it-chhe3 soo2 tui3 Li2 kiu5--e5 lai5 kia*5; hoo7 thi*-e7 ban7 peh-si*3 long2 bat Li2 e5 mia5, keng3-ui3 Li2, chhin-chhiu*7 Li2 e5 peh-si*3 I2-sek-liat8 chit8-iu*7; koh hoo7 in chai goa2 soo2 khi2 chit keng tian7 si7 eng7 Li2 e5 mia5 lai5 chheng--e5.
	44). Li2 e5 peh-si*3 na7 chhut-khi3 Li2 soo2 chhe in khi3 e5 loo7, kap tui3-tek8 kau-chian3, ia7 ng3 Li2 soo2 keng2 e5 sia*5, kap goa2 ui7-tioh8 Li2 e5 mia5 soo2 khi2 e5 tian7, lai5 ki5-to2 Ia5-ho5-hoa;  45). goan7 Li2 ti7 thi*--nih lai5 thia* in e5 ki5-to2 khun2-kiu5, lai5 ka7 in phoa*3-toan3.
	46). Li2 e5 peh-si*3 na7 tek-choe7 Li2, (in-ui7 bo5 u7 bo5 hoan7-choe7 e5 lang5,) Li2 siu7-khi3 in, chiong in kau hoo7 tui3-tek8, ti3-kau3 tui3-tek8 liah8 in kau3 tui3-tek8 e5 toe7, hek8-si7 hng7 hek8-si7 kun7;  47). in na7 ti7 soo2 liah8--khi3 e5 toe7, sim-lai7 to3-tng2 siu*7, lai5 hoan2-hoe2; koh ti7 liah8 in e5 lang5 e5 toe7, khun2-kiu5 Li2 kong2, Goan2 u7 choe7, goan2 u7 poe7-gek8, goan2 u7 choe3-phai*2;  48). in na7 ti7 siu7 liah8-khi3 e5 toe7, chiu7-si7 tui3-tek8 liah8 in khi3 e5 toe7, chin7-sim chin7-seng3 kui-hok8 Li2, koh ng3 pun2-toe7, chiu7-si7 Li2 siu*2-su3 in liat8-choo2 e5 toe7, kap Li2 soo2 keng2 e5 sia*5, i2-kip8 goa2 ui7-tioh8 Li2 e5 mia5 soo2 khi2 e5 tian7, lai5 ki5-to2 Li2;  49). goan7 Li2 ti7 thi*--nih, Li2 soo2 khia7-khi2 e5 soo2-chai7, thia* in e5 ki5-to2 khun2-kiu5, ka7 in phoa*3-toan3;  50). koh sia3-bian2 Li2 e5 peh-si*3 tek-choe7 Li2 e5, i2-kip8 in it-chhe3 tek-choe7 Li2 e5 choe7-koa3, hoo7 in tit-tioh8 lin5-bin2 ti7 liah8 in e5 lang5 e5 bin7-cheng5, ti3-kau3 liah8 in e5 lang5 lin5-bin2 in.  51). In-ui7 in si7 Li2 e5 peh-si*3, Li2 e5 san2-giap8, si7 Li2 chhoa7 in chhut Ai-kip8, tui3 chu3-thih e5 loo5-tiong chhut-lai5--e5.  52). Goan7 Li2 e5 bak8-chiu khui khoa*3-koo3 Li2 e5 loo5-pok8 e5 ki5-to2, kap Li2 e5 peh-si*3 I2-sek-liat8 e5 ki5-to2, lai5 thia* in it-chhe3 tui3 Li2 kiu5 e5.  53). Chu2 Ia5-ho5-hoa ah, in-ui7 Li2 bat tui3 toe7-chiu*7 cheng3 peh-si*3 e5 tiong-kan hun-piat in, lai5 choe3 Li2 e5 san2-giap8, si7 chiau3 Li2 chhoa7 goan2 e5 liat8-choo2 chhut Ai-kip8 e5 si5, thok Li2 e5 loo5-pok8 Moo5-se soo2 kong2 e5.
	54). Soo2-lo5-bun5 ti7 Ia5-ho5-hoa e5 toa*5-cheng5 kha-thau5-u kui7--teh, chhiu2 chhun ng3 thi*, soo2 tui3 Ia5-ho5-hoa ki5-to2 khun2-kiu5-e5 i2-keng ki5-to2 beng5-pek8, chiu7 khi2-lai5;  55). i chiu7 khia7-teh, toa7-sia* chiok-hok I2-sek-liat8 choan5 hoe7-chiong3, kong2,  56). Ia5-ho5-hoa si7 eng-kai tioh8 o-lo2--e5, in-ui7 I it-chhe3 soo2 eng3-un2--e5, siu*2-su3 peng5-an hoo7 I e5 peh-si*3 I2-sek-liat8, ki*3-na7 thok I e5 loo5-pok8 Moo5-se soo2 eng3-un2 e5 ho2-oe7, bo5 chit8-ku3 lok8-khong.  57). Goan7 Ia5-ho5-hoa lan2 e5 Siong7-te3 kap lan2 ti7-teh, chhin-chhiu*7 I kap lan2 e5 liat8-choo2 ti7-teh chit8-iu*7; goan7 I bo5 li7-khui lan2, bo5 pang3-sak lan2;  58). hoo7 lan2 e5 sim kui-ng3 I, lai5 kia*5 I it-chhe3 e5 to7-loo7, siu2 I soo2 beng7-leng7 lan2 e5 liat8-choo2 e5 kai3-beng7, I e5 lut8-le7, I e5 hoat-too7.  59). Goa2 ta* ti7 Ia5-ho5-hoa e5 bin7-cheng5 soo2 ki5-kiu5 chiah e5 oe7, goan7 chiah e5 oe7 jit8-mi5 kun7 ti7 lan2 e5 Siong7-te3 Ia5-ho5-hoa; koh jit8-jit8 chiau3 tai7-chi3 soo2 hap8-gi5--e5 ui7 I e5 loo5-pok8 phoa*3-toan3, kap I e5 peh-si*3 I2-sek-liat8 phoa*3-toan3.  60). Hoo7 toe7-chiu*7 ban7 peh-si*3 chai Ia5-ho5-hoa si7 Siong7-te3, I i2-goa7 bo5 pat8-e5.  61). Soo2-i2 lin2 e5 sim tioh8 sun5-choan5 ng3 Ia5-ho5-hoa lan2 e5 Siong7-te3, chun-than3 I e5 lut8-le7, siu2 I e5 kai3-beng7, chhin-chhiu*7 kin-a2-jit8 e5 khoan2.
	62). Ong5 kap I2-sek-liat8 cheng3 peh-si*3 sa*-kap ti7 Ia5-ho5-hoa e5 bin7-cheng5 hian3-che3.  63). Soo2-lo5-bun5 hian3 sia7-un e5 che3, chiu7-si7 hian3 hoo7 Ia5-ho5-hoa e5, gu5 nng7-ban7 nng7-chheng chiah, iu*5 chap8-ji7-ban7 chiah.  An2-ni, ong5 kap I2-sek-liat8 cheng3 peh-si*3, ui7 Ia5-ho5-hoa e5 tian7 kia*5 hian3-tian7 e5 le2.  64). Tng hit-jit8, ong5 hun-piat Ia5-ho5-hoa tian7-cheng5 i*7-tiong e5 soo2-chai7, ti7-hia hian3 sio-che3, soo3-che3, kap sia7-un-che3 e5 iu5, in-ui7 Ia5-ho5-hoa thau5-cheng5 e5 tang5-toa*5 siu-soe3, boe7 iong5-un2-tit hiah e5 sio-che3, soo3-che3, kap sia7-un-che3 e5 iu5.  65). Hit-si5 Soo2-lo5-bun5 kap I2-sek-liat8 cheng3-lang5, chiu7-si7 tui3 Hap-ma2 e5 loo7-khau2 kau3 Ai-kip8 e5 khoe, long2 kap i chu7-chip8 choe3 toa7-hoe7, ti7 Ia5-ho5-hoa lan2 Siong7-te3 e5 bin7-cheng5 siu2 choeh-ian5 chhit-jit8, koh chhit-jit8, kiong7 chap8-si3 jit8.  66). Te7-poeh jit8 ong5 chhe peh-si*3 khi3; in chiu7 ka7 ong5 chiok-hok; in-ui7 Ia5-ho5-hoa tui3 I e5 loo5-pok8 Tai7-pit8 kap I e5 peh-si*3 I2-sek-liat8 soo2 si-chhut it-chhe3 e5 un-hui7, chiu7 hoa*-hi2, sim-lai7 khoai3-lok8, tak8-e5 to3-khi3 in e5 poo3-pi*5.

[9]	Soo2-lo5-bun5 i2-keng khi2 Ia5-ho5-hoa e5 tian7, kap ong5-kiong, kap Soo2-lo5-bun5 it-chhe3 soo2 ai3 choe3 e5, long2 beng5-pek8.  2). Ia5-ho5-hoa te7-ji7 pai2 tui3 Soo2-lo5-bun5 hian2-hian7, chhin-chhiu*7 cheng5 ti7 Ki-pian3 tui3 i hian2-hian7 chit8-iu*7.  3). Ia5-ho5-hoa tui3 i kong2, Li2 ti7 Goa2 e5 bin7-cheng5 soo2 ki5-to2 khun2-kiu5 e5, Goa2 long2 u7 thia*-ki*3; Goa2 i2-keng chiong Li2 soo2 khi2 chit keng tian7 hun-piat choe3-seng3, hoo7 Goa2 e5 mia5 eng2-oan2 ti7-hia; Goa2 e5 bak8-chiu, Goa2 e5 sim ia7 beh siong5-siong5 ti7-hia.  4). Lun7-kau3 li2, na7 seng5-sit8 sim, koh cheng3-tit8 kia*5 ti7 Goa2 e5 bin7-cheng5, chhin-chhiu*7 li2 e5 pe7 Tai7-pit8 soo2-kia*5--e5, chun-than3 Goa2 it-chhe3 soo2 beng7-leng7 li2 e5, chip-siu2 Goa2 e5 lut8-le7, Goa2 e5 hoat-too7,  5). Goa2 chiu7 beh kian-koo3 li2 e5 kok-ui7 ti7 I2-sek-liat8 tiong, kau3 eng2-oan2; chhin-chhiu*7 Goa2 eng3-un2 li2 e5 pe7 Tai7-pit8 kong2, Li2 e5 hoo7-e3 che7 I2-sek-liat8 e5 kok-ui7, eng2 bo5 tng7.  6). Siat-su2 lin2, a2-si7 lin2 e5 kia*2-sun, oat8-tng2 bo5 te3 Goa2, bo5 siu2 Goa2 siu*2-su3 lin2 e5 kai3-beng7, lut8-le7, khi3 hok8-sai7 pat8 e5 siong7-te3, lai5 keng3-pai3 i;  7). goa2 chiu7 beh tui3 Goa2 siu*2-su3 in e5 toe7 chian2-tu5 I2-sek-liat8; koh Goa2 ui7 ka-ki7 e5 mia5 soo2 hun-piat choe3-seng3 chit keng tian7, ia7 beh tui3 Goa2 e5 bin7-cheng5 khi3-sak i; hoo7 I2-sek-liat8 lang5 ti7 ban7-kok-tiong choe3 oe7-pi*3, siu7 ki-chhi3.  8). chit keng tian7 sui-jian5 chin-koai*5, chiong-lai5 keng-ke3 e5 lang5 beh gong5-ngiah8 thi2-chhio3, kong2, Ia5-ho5-hoa sia*2-su7 an2-ni khoan2-thai7 chit e5 toe7, chit keng tian7 ah?  9). Chiu7 beh in3 kong2, Si7 in-ui7 in khi3-sak Ia5-ho5-hoa in e5 Siong7-te3, chiu7-si7 chhoa7 in e5 liat8-choo2 chhut Ai-kip8 toe7 e5, khi3 kiat-lian5 pat8 e5 siong7-te3, hok8-sai7 keng3-pai3 i; soo2-i2 Ia5-ho5-hoa hoo7 che it-chhe3 e5 chai-e7 lim5-kau3 in.
	10). Kau3 ji7-chap8 ni5 be2, chiu7-si7 Soo2-lo5-bun5 khi2 Ia5-ho5-hoa e5 tian7 kap ong5-kiong chi2 nng7 keng chhu3 oan5-kang e5 si5,  11). Soo2-lo5-bun5 ong5 chiu7 chiong Ka-li7-li7 toe7 ji7-chap8 e5 sia*5 hoo7 Hi-lan5; si7 Chhui-lo5 ong5 Hi-lan5 bat chiau3 Soo2-lo5-bun5 it-chhe3 soo2 ai3 e5, eng7 pek-hiu*-chha5, siong5-chha5, kap kim hoo7 i.  12). Hi-lan5 tui3 Chhui-lo5 chhut-lai5, khoa*3 Soo2-lo5-bun5 soo2 hoo7 i e5 sia*5, khoa*3-liau2 bo5 kah-i3;  13). chiu7 kong2, Goa2 e5 hia* ah, li2 soo2 hoo7 goa2 hiah e5 sia*5 si7 sim2-mih8?  I chiu7 kio3 i Ka-poo7-lek8 e5 toe7, kau3 kin-a2-jit8.  14). Hi-lan5 chiu7 kia3 kim chit8-pah ji7-chap8 tha-lian5-tek hoo7 ong5.
	15). Soo2-lo5-bun5 ong5 phai3 lang5 kang e5 in-toa* chiu7-si7 an2-ni, si7 beh khi2 Ia5-ho5-hoa e5 tian7, ka-ki7 e5 ong5-kiong, kap Bi2-lo5, Ia5-loo7-sat-leng2 e5 sia*5-chhiu*5, kap Ha7-so2, Bi2-kiat-to, kap Ki-sek.  16). Cheng5 Ai-kip8 ong5 Hoat-lo2 chiu*7 lai5 chhu2 Ki-sek, eng7 he2 sio i, thai5-si2 sia*5-lai7 khia7-khi2 e5 Ka-lam5 lang5, chiong sia*5 hoo7 i e5 cha-boo2-kia*2, Soo2-lo5-bun5 e5 boo2, choe3 ke3-chng.  17). Soo2-lo5-bun5 khi2 Ki-sek, kap e7-bin7 e5 Pek-ho5-lun5; kap Pa-lah8, kap kok-lai7 khong3-ia2--nih e5 Tat8-bok8;  19). kap Soo2-lo5-bun5 soo2 u7 hu2-khoo3 e5 sia*5, kap he7 chhia e5 sia*5, kap be2-peng e5 sia*5, kap Soo2-lo5-bun5 ti7 Ia5-loo7-sat-leng2, ti7 Li7-pa-lun3, kap ti7 i soo2 ti7-li2 e5 choan5-toe7, ui7 ka-ki7 e5 khoai3-lok8 soo2 ai3 khi2--e5, long2 khi2 i.  20). Lun7-kau3 soo2 chhun e5 peh-si*3, A-moo5-li7 lang5, Hek lang5, Pi2-li7-se2 lang5, Hi-bi7 lang5, Ia5-poo3-su lang5, m7-si7 siok8 I2-sek-liat8 e5;  21). chiu7-si7 ti7 chit toe7-hng in soo2 chhun e5 hoo7-e3, I2-sek-liat8 lang5 boe7-oe7 it-chin7 biat8--e5, Soo2-lo5-bun5 phai3 in choe3 khoo2-kang, kau3 kin-a2-jit8.  22). Chong2-si7 I2-sek-liat8 lang5, Soo2-lo5-bun5 bo5 hoo7 in choe3 loo5-pok8; si7 choe3 i e5 chian3-su7, jin5-sin5, siu2-leng2, kun-tiu*2, chhia-tiu*2, be2-peng-tiu*2.
	23). Soo2-lo5-bun5 tok-kang e5 thau5-lang5, kiong7 goo7-pah goo7-chap8 lang5; in koan2-li2 choe3-kang e5 peh-si*3.
	24). Hoat-lo2 e5 cha-boo2-kia*2 tui3 Tai7-pit8 e5 sia*5 chiu*7-khi3 Soo2-lo5-bun5 soo2 ka7 i khi2 e5 chhu3.  Hit-si5 Soo2-lo5-bun5 khi2 Bi2-lo5.
	25). Soo2-lo5-bun5 tak8-ni5 sa*-pai2 ti7 i ka7 Ia5-ho5-hoa soo2 khi2 e5 toa*5 hian3 sio-che3, kap sia7-un che3; koh ti7 Ia5-ho5-hoa e5 bin7-cheng5 sio-hiu* ti7 toa*5-teng2.  Tui3 an2-ni i khi2 tian7 e5 kang beng5-pek8.
	26). Soo2-lo5-bun5 ong5 ti7 I2-tong toe7,  Ang5-hai2 pi*, oa2-kun7 I2-lok8 e5 I2-sun5-ka-piat8 cho7 chit8-tin7 e5 chun5-chiah.  27). Hi-lan5 chhe i e5 loo5-pok8, chiu7-si7 chai-ia*2 ke3-hai2 e5 kia*5-chun5 lang5, kap Soo2-lo5-bun5 e5 loo5-pok8 siang5-chun5 khi3.  28). In kau3 Go5-hui, tui3 hia tit-tioh8 si3-pah ji7-chap8 tha-lian5-tek e5 kim, un7 kau3 Soo2-lo5-bun5 ong5 hia.

[10]	Si7-pa e5 lu2-ong5 thia*-ki*3 Soo2-lo5-bun5 e5 mia5-sia*, ui7-tioh8 Ia5-ho5-hoa e5 mia5 soo2 tit-tioh8 e5, chiu7 lai5 beh eng7 oh-tit koe2-beng5 e5 su7 chhi3 i.  2). I kau3 Ia5-loo7-sat-leng2, te3 i e5 lang5 chin-choe7; u7 lok8-to5 chai3 hiu*-liau7, kap ng5-kim chin-choe7; ia7 u7 po2-chioh8; i ki*3 Soo2-lo5-bun5 e5 si5, chiu7 chiong sim-lai7 it-chhe3 soo2 chun5--e5, kap i kong2.  3). Soo2-lo5-bun5 chiau3 i soo2 mng7-e5 long2 in3 i; bo5 chit8-hang7 ong5 boe7 hiau2-tit thang ka7 i kong2.  4). Si7-pa lu2-ong5 khoa*3-ki*3 Soo2-lo5-bun5 it-chhe3 e5 ti3-hui7, kap i soo2 khi2 e5 chhu3;  5). toh-teng2 e5 chiah8-mih8, jin5-sin5 pai5-liat8 teh-che7, loo5-pok8 kun-sui5 hok8-sai7, i2-kip8 in e5 i-hok8, kap i e5 chiu2-cheng3, koh khoa*3-ki*3 i chiu*7 Ia5-ho5-hoa tian7 e5 kia7-a2, chiu7 hun5 put-hu7-the2.  6). I chiu7 tui3 ong5 kong2, Goa2 ti7 pun2-kok thia*-ki*3 li2 e5 tai7-chi3, kap li2 e5 ti3-hui7, long2 si7 chin-sit8.  7). Chong2-si7 goa2 m7-sin3 hiah e5 oe7, kau3 goa2 lai5 chhin-bak8 khoa*3-ki*3, chiah chai; lang5 soo2 ka7 goa2 kong2 e5, iau2 bo5 chit8-poa*3; li2 e5 ti3-hui7 kap li2 e5 heng-thong ia*5-ke3 goa2 soo2 thia*-ki*3 e5 mia5-sia*.  8). Hok-khi3 ah, li2 e5 lang5, hok-khi3 ah, li2 e5 loo5-pok8, siong5-siong5 khia7 ti7 li2 e5 bin7-cheng5, thia* li2 e5 ti3-hui7.  9). Ia5-ho5-hoa li2 e5 Siong7-te3 si7 eng-kai o-lo2 e5;  I hoa*-hi2 li2, hoo7 li2 che7 I2-sek-liat8 e5 kok-ui7; in-ui7 Ia5-ho5-hoa eng2-oan2 thia*3 I2-sek-liat8, soo2-i2 siat-lip8 li2 choe3 ong5, hoo7 li2 peng2-kong kia*5-gi7.  10). I eng7 chit8-pah tha-lian5-tek e5 kim, kap choe7-choe7 e5 hiu*-liau7, kap po2-chioh8, sang3 ong5; i2-au7 soo2 lai5 e5 hiu*-liau7, m7-bat koh chhin-chhiu*7 Si7-pa lu2-ong5 sang3 Soo2-lo5-bun5 ong5 e5 hiah-choe7.
	11). Hi-lan5 e5 chun5-chiah tui3 Go5-hui toa3 kim lai5-e5, koh tui3 Go5-hui toa3 choe7-choe7 toa*5-hiu*-chha5, kap po2-chioh8 lai5.  12). Ong5 eng7 toa*-hiu*-chha5, ui7 Ia5-ho5-hoa e5 tian7 kap ong5-kiong, choe3 lan5-kan; koh ui7 chhiu*3-koa e5 lang5 choe3 khim5 sek; i2-au7 m7-bat koh u7 hit ho7 toa*5-hiu*-chha5 lai5, ia7 bo5 lang5 khoa*3-ki*3, tit8-kau3 kin-a2-jit8.
	13) Soo2-lo5-bun5 chiau3 ong5 e5 le2, eng7 mih8 sang3 Si7-pa e5 lu2-ong5; i2-goa7 koh eng7 lu2-ong5 ki*3 soo2 ai3, ki*3 soo2 kiu5--e5, sang3 i.  Tui3 an2-ni i kap i e5 jin5-sin5 to3-tng2 khi3 i pun2-kok.
	14). Soo2-lo5-bun5 tak8-ni5 soo2 tit-tioh8 e5 kim, kiong7 lak8-pah lak8-chap8-lak8 tha-lian5-tek.  15). I2-goa7 u7 iu5-lek8-e5, kap ong2-lai5 e5 seng-li2 lang5, i2-kip8 chap8-chok8 chiah e5 ong5, kap kok-lai7 chiah e5 siu2-leng2 soo2 lap8 e5.  16). Soo2-lo5-bun5 ong5 eng7 ke3-phah e5 kim, choe3 toa7-pai5 nng7-pah bin7; mui2-bin7 toa7-pai5 e5 kim lak8-pah sia3-khek-lek8;  17). koh eng7 ke3-phah e5 kim choe3 pin5-pai5 sa*-pah bin7, mui2-bin7 eng7 kim sa* bi5-na2; ong5 he7 i ti7 Li7-pa-lun3 chhiu7-na5 e5 chhu3.  18). Ong5 koh eng7 chhiu*7-ge5 choe3 chit8 e5 toa7 po2-cho7, eng7 ho2-kim an i.  19). Po2-cho7 u7 lak8-chan3 e5 kia7-a2, cho7-ui7-the e5 teng2-bin7 si7 i*5 e5; siang-peng5 u7 kho3-chhiu2, kho3-chhiu2-pi* u7 nng7 chiah sai khia7--teh;  20). koh u7 chap8-ji7 chiah sai, khia7 ti7 lak8 chan3 kia7-a2 e5 chit-peng5 kap hit-peng5; pat8-kok long2 bo5 che3-cho7 chhin-chhiu*7 an2-ni.  21). Soo2-lo5-bun5 ong5 it-chhe3 lim e5 khi3-ku7 long2 si7 kim--e5; Li7-pa-lun3 chhiu7-na5 e5 chhu3 it-chhe3 e5 khi3-ku7 ia7 si7 ho2-kim--e5, long2 bo5 gun5--e5; Soo2-lo5-bun5 e5 ni5-kan lang5 khoa*3 gun5 choe3 bo5 mih8.  22). In-ui7 ong5 u7 Tha-si e5 chun5-chiah chit8-tin7, kap Hi-lan5 e5 chun5-chiah chit8-tin7, sa*-kap ke3-hai2; chiah e5 Tha-si kui-tin7 e5 chun5 chai3 kim, gun5, chhiu*7-ge5, kau5, khong2-chhiok, sa*-ni5 to3-lai5 chit8-pai2.
	23). Soo2-lo5-bun5 ong5 e5 ho2-giah8 kap ti3-hui7 ia*5-ke3 thi*-e7 liat8-ong5.  24). Thi*-e7 e5 lang5 long2 lai5 ai3 ki*3 Soo2-lo5-bun5 e5 bin7, thia* i e5 ti3-hui7, chiu7-si7 Siong7-te3 siu*2-su3 ti7 i e5 sim e5.  25). In Tak8-e5 toa3 chin3-kong3 e5 mih8, chiu7-si7 gun5-khi3, kim-khi3, i-hok8, kun-khi3, hiu*-liau7, be2, kap lo5; tak8-ni5 u7 tia*7-tioh8 e5 le7.
	26). Soo2-lo5-bun5 chiu7 chu7-chip8 chian3-chhia, be2-peng; u7 chian3-chhia chit8-chheng si3-pah tiu*, be2-peng chit8-ban7 nng7-chheng mia5; an-ti3 in ti7 hiah e5 tun2-chhia e5 sia*5, ia7 kap ong5 ti7 Ia5-loo7-sat-leng2.  27). Ong5 ti7 Ia5-loo7-sat-leng2 hoo7 gun5 chhin-chhiu*7 chioh8-thau5, hoo7 pek-hiu*-chha5 chhin-chhiu*7 pi*5-iu*5  e5 sng-chai5-chhiu7, si7 in-ui7 chin-choe7.  28). Soo2-lo5-bun5 e5 be2 si7 tui3 Ai-kip8 toa3--lai5-e5, si7 ong5 e5 seng-li2 lang5, chit8-tin7 chit8-tin7, chiau3 ke3-chi*5 tit-tioh8 e5.  29). Tui3 Ai-kip8 chiu*7-lai5 e5 chhia, mui2-tiu* ke3-gun5 lak8-pah sia3-khek-lek8; be2 mui2-phit chit8-pah goo7-chap8.  Hek-lang5 chiah e5 ong5, kap A-lan5 chiah e5 ong5, long2 tui3 in keng-chhiu2, chiau3 an2-ni toa3--chhut-lai5.

[11]	Soo2-lo5-bun5 ong5 ti7 Hoat-lo2 e5 cha-boo2-kia*2 i2-goa7, koh thia*3 choe7-choe7 goa7-pang e5 cha-boo2-gin2-na2, chiu7-si7 Moo5-ap, A-bun5, I2-tong, Se-tun3, Hek-lang5 e5 cha-boo2-gin2-na2.  2). Lun7-kau3 chiah e5 liat8-kok, Ia5-ho5-hoa bat hoan-hu3 I2-sek-liat8 lang5 kong2, Lin2 m7-thang khi3 in hia, in ia7 m7-thang lai5 lin2 chia, in-ui7 in oe7 hoo7 lin2 e5 sim phian-oai, khi3 te3 in e5 siong7-te3; chong2-si7 Soo2-lo5-bun5 loan5-ai3 hiah e5 cha-boo2-gin2-na2, kap in kiat-lian5.  3). I u7 hoo7-hui chhit-pah, long2 si7 kui3-chok8 e5;  koh u7 pin3-hui sa*-pah; chiah e5 lu2-chu2 iu2-hek8 i e5 sim.  4). In-ui7 Soo2-lo5-bun5 ni5-lau7 e5 si5, i hiah e5 boo2 iu2-hek8 i e5 sim, khi3 te3 pat8 e5 siong7-te3; i e5 sim bo5 sun5-choan5 ng3 Ia5-ho5-hoa i e5 Siong7-te3, chhin-chhiu*7 i e5 pe7 Tai7-pit8 e5 sim.  5). Soo2-lo5-bun5 khi3 te3 Se-tun3 lang5 e5 lu2-sin5 A-su-tha-liok8, kap A-bun5 lang5 kho2-oo*3 e5 mih8, Bi2-lek8-kong.  6). Soo2-lo5-bun5 kia*5 Ia5-ho5-hoa soo2 khoa*3-choe3 phai*2 e5 su7, bo5 choan-sim te3 Ia5-ho5-hoa, chhin-chhiu*7 i e5 lau7-pe7 Tai7-pit8.  7). Hit-si5 Soo2-lo5-bun5 ui7-tioh8 Moo5-ap kho2-oo*3 e5 mih8 Ki-boat8, kap A-bun5 lang5 kho2-oo*3 e5 mih8 Moo5-lok8, ti7 Ia5-loo7-sat-leng2 thau5-cheng5 e5 soa* khi2 soa*-thau5-toa*5.  8). Hiah e5 goa7-pang e5 boo2 long2 sio-hiu* che3-su7 in e5 siong7-te3; i ia7 ui7-tioh8 in chiau3 an2-ni choe3.
	9). Ia5-ho5-hoa siu7-khi3 Soo2-lo5-bun5, in-ui7 i e5 sim li7-khui Ia5-ho5-hoa I2-sek-liat8 e5 Siong7-te3, chiu7-si7 bat nng7-pai2 tui3 i chhut-hian7; ia7 lun7-kau3 chit e5 su7 bat beng7-leng7 i, m7-thang te3 pat8 e5 siong7-te3.  Chong2-si7 i bo5 siu2 Ia5-ho5-hoa soo2 beng7-leng7 e5.  11). Soo2-i2 Ia5-ho5-hoa tui3 Soo2-lo5-bun5 kong2, In-ui7 li2 i2-keng kia*5 chit e5 su7, bo5 siu2 Goa2 soo2 beng7-leng7 li2 siu2 e5 iok, kap Goa2 e5 lut8-le7, Goa2 beh tui3 li2 lai5 thiah-lih8 li2 e5 kok, siu*2-su3 li2 e5 loo5-pok8.  12). chong2-si7 in-ui7 li2 e5 lau7-pe7 Tai7-pit8 e5 ian5-koo3, Goa2 bo5 ti7 li2 oah8-teh e5 jit8 kia*5 chit e5 su7;  tok8-tok8 beh tui3 li2 e5 kia*2 e5 chhiu2 thiah-lih8 i.  13). Chong2-si7 Goa2 bo5 chiong choan5-kok thiah-lih8, beh toa3-tioh8 Goa2 e5 loo5-pok8 Tai7-pit8, kap Goa2 soo2 keng2 e5 Ia5-loo7-sat-leng2, iau2 lau5 chit8 chi-phai3 hoo7 li2 e5 kia*2.
	14). Ia5-ho5-hoa heng-khi2 chit8 e5 tui3-tek8 kong-kek Soo2-lo5-bun5, chiu7-si7 I2-tong lang5 Hap-tat8, i si7 I2-tong ong5 e5 hoo7-e3.  15). Cheng5 Tai7-pit8 phah I2-tong, i e5 kun-tiu*2 Iok-ap chiu*7-khi3 bai5-chong3 tin7-bong5 e5 lang5, chiong I2-tong e5 ta-poo-teng long2 thai5-si2.  16). Iok-ap kap I2-sek-liat8 cheng3-lang5 tiam3 hia lak8-geh8-jit8, tit8-kau3 chiong I2-tong e5 ta-poo-teng it-chin7 chian2-tu5.  17). Hit-si5 Hap-tat8 iau2 si7 soe3-han3 e5 gin2-na2.  Hap-tat8 kap i e5 lau7-pe7 jin5-sin5 tiong kui2-na7 e5 I2-tong lang5, chau2-khi3 Ai-kip8.  18). In tui3 Bi2-tian5 khi2-lai5, kau3 Pa-lan5; tui3 Pa-lan5 toa3 kui2-na7 lang5 kap in khi3 Ai-kip8, kau3 Ai-kip8 ong5 Hoat-lo2 hia.  Hoat-lo2 chiu7 eng7 chhu3 hoo7 in, phai3 tia*7-tioh8 e5 bi2-niu5, koh eng7 chhan5-toe7 hoo7 in.  19). Hap-tat8 ti7 Hoat-lo2 e5 bin7-cheng5 toa7 tit-tioh8 un-hui7; Hoat-lo2 soa3 eng7 i e5 boo2 e5 sio2-be7, chiu7-si7 ong5-hoo7 Tap-pi2-lek8 e5 sio2-be7, hoo7 i choe3 boo2.  20). Tap-pi2-lek8 e5 sio2-be7 ka7 i si* chit8 e5 kia*2, mia5 kio3 Ki-loo5-poat8; Tap-pi2-lek8 ka7 i tng7-lin ti7 Hoat-lo2 e5 ong5-kiong.  Ki-loo5-poat8 kap Hoat-lo2 e5 cheng3-kia*2 sa*-kap tiam3 ti7 Hoat-lo2 e5 ong5-kiong.  21). Hap-tat8 ti7 Ai-kip8 thia*-ki*3 Tai7-pit8 kap i e5 liat8-choo2 sa*-kap khun3, kun-tiu*2 Iok-ap ia7 i2-keng si2.  Hap-tat8 chiu7 tui3 Hoat-lo2 kong2, Iong5-un2 goa2 khi3, hoo7 goa2 to3-khi3 pun2-kok.  22). Hoat-lo2 ka7 i kong2, Li2 ti7 goa2 chia u7 sim2-mih8 khiam3-kheh, li2 keng2-jian5 ai3 beh to3-khi3 pun2-kok ah?  I in3 kong2, Goa2 bo5 khiam3-kheh sim2-mih8; chong2-si7 iong5-un2 goa2 to3-khi3.
	23). Siong7-te3 koh heng-khi2 chit8 e5 tui3-tek8 kong-kek Soo2-lo5-bun5, chiu7-si7 I2-li7-a-tai7 e5 kia*2 Li7-sun3, si7 tui3 i e5 chu2 So2-pa ong5 Hap-tai7-ti2-sia7 hia to5-chau2 lai5 e5.  24). Tai7-pit8 thai5 So2-pa lang5 e5 si5, Li7-sun3 chio-chip8 lang5 oa2 i, choe3 hit-tong2 e5 thau5; khi3 Tai7-ma2-sek, tiam3 ti7-hia, ti7 Tai7-ma2-sek choe3 ong5.  25). Soo2-lo5-bun5 oah8-teh e5 si5, Hap-tat8 choe3 chai-hai7 i2-goa7, Li7-sun3 ia7 choe3 I2-sek-liat8 e5 tui3-tek8; i oan3-hun7 I2-sek-liat8; ia7 choe3 A-lan5 lang5 e5 ong5.
	26). Ni5-pat e5 kia*2 Ia5-lo5-pho3-am3 si7 I2-hoat-lian5 chok8, Se2-li7-tat8 lang5, i si7 Soo2-lo5-bun5 e5 loo5-pok8, ia7 khi2-chhiu2 kong-kek ong5; i e5 lau7-bu2 si7 chiu2-koa*2 lang5, mia5 kio3 Se2-loo2-a.  27). I khi2-chhiu2 kong-kek ong5 e5 ian5-koo3 chiau3 e7-toe2 soo2 ki3 e5;  Soo2-lo5-bun5 khi2 Bi2-lo5, siu-poo2 i e5 lau7-pe7 Tai7-pit8 sia*5 e5 phoa3-khiah.  28). Ia5-lo5-pho3-am3 si7 toa7 iong2-su7; Soo2-lo5-bun5 khoa*3-ki*3 chit e5 siau3-lian5 lang5 un-khun5, chiu7 phai3 i koan2-li2 Iok-sek e5 ke it-chhe3 e5 kang.  29). Hit-si5 Ia5-lo5-pho3-am3 tui3 Ia5-loo7-sat-leng2 chhut-lai5,  Si7-lo5 lang5 sian-ti A-hi-nga2 ti7 loo7--nih tu2-tioh8 i, hit-si5 i u7 chheng7 chit8 nia2 sin sa*; in nng7-lang5 ti7 chhan5--nih, i2-goa7 bo5 pat8-lang5.  30). A-hi-nga2 theh8 i soo2 chheng7 e5 sin sa*, thiah choe3 chap8-ji7 te3; ka7 Ia5-lo5-pho3-am3 kong2, Li2 thang theh8 chap8 te3, in-ui7 Ia5-ho5-hoa I2-sek-liat8 e5 Siong7-te3 an2-ni kong2,  Khoa*3 ah, Goa2 beh tui3 Soo2-lo5-bun5 e5 chhiu2 thiah-lih8 i e5 kok, chiong chap8 chi-phai3 hoo7 li2.  32). (Tok8-tok8 in-ui7 Goa2 e5 loo5-pok8 Tai7-pit8 e5 ian5-koo3, kap Goa2 ti7 I2-sek-liat8 cheng3 chi-phai3 tiong soo2 keng2 e5 Ia5-loo7-sat-leng2 e5 ian5-koo3, i iau2 u7 chit8 chi-phai3).  33). In-ui7 in khi3-sak Goa2, khi3 keng3-pai3 Se-tun3 lang5 e5 siong7-te3 A-su-tha-liok8, Moo5-ap e5 siong7-te3 Ki-boat8, kap A-bun5 lang5 e5 siong7-te3 Bi2-lek8-kong, bo5 kia*5 Goa2 e5 to7-loo7, choe3 Goa2 khoa*3-choe3 cheng3-tit8 e5 su7, siu2 Goa2 e5 lut8-le7 hoat-too7, chhin-chhiu*7 i e5 lau7-pe7 Tai7-pit8 e5 soo2-choe3.  34). Chong2-si7 Goa2 bo5 beh tui3 i e5 chhiu2 chhiu*2 i e5 choan5-kok, si7 beh hoo7 i chit8-si3-lang5 choe3 kun-ong5, si7 in-ui7 Goa2 e5 loo5-pok8 Tai7-pit8 e5 ian5-koo3, in-ui7 i si7 Goa2 soo2 keng2-soan2 e5, u7 siu2 Goa2 e5 lut8-le7 kap hoat-too7.  35). Chong2-si7 Goa2 beh tui3 i e5 kia*2 e5 chhiu2 chhiu*2 i e5 kok, eng7 chap8 chi-phai3 hoo7 li2;  36). eng7 chit8 chi-phai3 hoo7 i e5 kia*2, hoo7 Goa2 e5 loo5-pok8 Tai7-pit8, ti7 Goa2 e5 bin7-cheng5, siong5-siong5 u7 chit8 pha teng ti7 Ia5-loo7-sat-leng2, chiu7-si7 Goa2 soo2 keng2, thang ti7-hia an-ti3 Goa2 e5 mia5 e5 sia*5.  37). Goa2 beh chhu2 li2, li2 beh choe3 I2-sek-liat8 e5 ong5, chiau3 li2 e5 sim it-chhe3 soo2 ai3 e5 lai5 koan2-li2.  38). Li2 na7 thia* Goa2 it-chhe3 soo2 beng7-leng7 li2 e5, kia*5 Goa2 e5 to7-loo7, choe3 Goa2 khoa*3-choe3 cheng3-tit8 e5 su7, siu2 Goa2 e5 lut8-le7 hoat-too7, chhin-chhiu*7 Goa2 e5 loo5-pok8 Tai7-pit8 e5 soo2 choe3, Goa2 chiu7 kap li2 ti7-teh, ka7 li2 kian3-lip8 kian-koo3 e5 ke, chhin-chhiu*7 Goa2 ka7 Tai7-pit8 soo2 kian3-lip8-e5 chit8-iu*7; koh beh chiong I2-sek-liat8 kau hoo7 li2.  39). In-ui7 che goa2 beh khun3-khoo2 Tai7-pit8 e5 hoo7-e3; chong2-si7 bo5 kau3 eng2-oan2.  40). Ui7-tioh8 an2-ni, Soo2-lo5-bun5 ai3 beh thai5-si2 Ia5-lo5-pho3-am3; Ia5-lo5-pho3-am3 chiu7 khi2-lai5 to5-chau2 khi3 Ai-kip8, kau3 Ai-kip8 ong5 Si7-sat hia; chiu7 tiam3 ti7 Ai-kip8 kau3 Soo2-lo5-bun5 si2.
	41). Soo2-lo5-bun5 ki5-u5 e5 su7, ki*3 i soo2 kia*5 e5, kap i e5 ti3-hui7, kiam2 bo5 long2 ki3 ti7 Soo2-lo5-bun5 e5 heng7-toan7?  42). Soo2-lo5-bun5 ti7 Ia5-loo7-sat-leng2 choe3 I2-sek-liat8 choan5-kok e5 ong5, kiong7 si3-chap8 ni5.  43). Soo2-lo5-bun5 kap i e5 liat8-choo2 sa*-kap khun3, bai5-chong3 ti7 i e5 lau7-pe7 Tai7-pit8 e5 sia*5.  I e5 kia*2 Lo5-pho3-am3 soa3-chiap i choe3 ong5.

[12]	Lo5-pho3-am3 khi3 Si7-kiam3, in-ui7 I2-sek-liat8 cheng3-lang5 kau3 Si7-kiam3, beh siat-lip8 i choe3-ong5.  2). Cheng5 Ni5-pat e5 kia*2 Ia5-lo5-pho3-am3 siam2-pi7 Soo2-lo5-bun5 ong5 e5 bin7, chau2-khi3 Ai-kip8, tiam3 ti7-hia.  Ia5-lo5-pho3-am3 iau2 ti7 Ai-kip8 e5 si5, thia*-ki*3 chit e5 su7.  3). In chhe lang5 khi3 kio3 i lai5; Ia5-lo5-pho3-am3 chiu7 kap I2-sek-liat8 choan5-hoe7 lai5 ki*3 Lo5-pho3-am3, ka7 i kong2,  4). Li2 e5 lau7-pe7 hoo7 goan2 pe7 kan-khoo2 e5 ta*; li2 e5 lau7-pe7 soo2 he7 ti7 goan2 e5 khoo2-kang, kap tang7 e5 ta*, kiu5 li2 kiam2-khin, goan2 chiu7 hok8-sai7 li2.  5). Lo5-pho3-am3 ka7 in kong2, Lin2 to3-khi3, kau3 te7-sa* jit8 koh lai5 ki*3 goa2;  peh-si*3 chiu7 khi3.  6). Lo5-pho3-am e5 lau7-pe7 Soo2-lo5-bun5 oah8-teh e5 si5, u7 kun-sui5 ti7 i bin7-cheng5 e5 lau7-lang5.  Lo5-pho3-am3 ong5 kap in gi7-lun7, kong2, Lin2 u7 sim2-mih8 ke3-chhek, goa2 thang he5-hok chit e5 peh-si*3?  7). In in3 i kong2, Kin-a2-jit8 li2 na7 goan7 choe3 chiah e5 peh-si*3 e5 loo5-pok8, lai5 hok-sai7 in, eng7 ho2-oe7 lai5 in3 in, in chiu7 eng2-oan2 choe3 li2 e5 loo5-pok8.  8). Chong2-si7 i ku7-choat8 lau7-lang5 soo2 hoo7 i e5 ke3-chhek, kap hiah-e5 khia7 ti7 i bin7-cheng5, kap i pi*5-un5 e5 siau3-lian5 lang5, chham-siong5;  9). ka7 in kong2, Chit e5 peh-si*3 u7 tui3 goa2 kong2, Li2 e5 lau7-pe7 he7 ti7 goan2 e5 ta*, kiu5 li2 hoo7 goan2 khah-khin; ta* lin2 u7 sim2-mih8 ke3-chhek hoo7 lan2 thang he5-hok in?  10). Hiah e5 kap i pi*5-un5 e5 siau3-lian5 lang5 kong2, Chit e5 peh-si*3 tui3 li2 kong2, Li2 e5 lau7-pe7 hoo7 goan2 pe7 tang7 e5 ta*, kiu5 li2 ka7 goan2 kiam2-khin; li2 tioh8 an2-ni in3 in kong2, Goa2 e5 be2-chai*2 khah-toa7 goa2 e5 lau7-pe7 e5 io.  11). Goa2 e5 lau7-pe7 hoo7 lin2 pe7 tang7 e5 ta*, goa2 beh ke-thi* lin2 e5 ta*; goa2 e5 lau7-pe7 eng7 pi* keng2-kai3 lin2, goa2 beh eng7 giat-a2-thang5 keng2-kai3 lin2.
	12). Te7-sa* jit8 Ia5-lo5-pho3-am3 kap cheng3 peh-si*3 kau3 Lo5-pho3-am3 hia.  chiau3 ong5 soo2 beng7-leng7 kong2, Te7-sa* jit8 koh lai5 goa2 chia.  13). Ong5 eng7 phai*2 sia*-sau3 in3 peh-si*3, pang3-sak lau7-lang5 soo2 hian3 e5 ke3-chhek;  14). chiau3 siau3-lian5 lang5 e5 ke3-chhek tui3 peh-si*3 kong2, Goa2 e5 pe7 hoo7 lin2 pe7 tang7 e5 ta*, goa2 beh ke-thi* lin2 e5 ta*; goa2 e5 pe7 eng7 pi* keng2-kai3 lin2, goa2 beh eng7 giat-a2-thang5 keng2-kai3 lin2.  15). Ong5 bo5 thia*-than3 peh-si*3; in-ui7 chit e5 tai7-chi3 si7 chhut ti7 Ia5-ho5-hoa, si7 beh eng3-giam7 Ia5-ho5-hoa thok Si7-lo5 lang5 A-hi-nga2 tui3 Ni5-pat e5 kia*2 Ia5-lo5-pho3-am3 soo2 kong2 e5 oe7.
	16). I2-sek-liat8 cheng3 peh-si*3 khoa*3-ki*3 ong5 bo5 thia*-than3 in, peh-si*3 chiu7 tui3 ong5 kong2, Goan2 ti7 Tai7-pit8 u7 sim2-mih8 hun7-giah8 ah? goan2 kap Ia5-se e5 kia*2 bo5 kan-siap8;  I2-sek-liat8 ah, to3-khi3 lin2 e5 poo3-pi*5; Tai7-pit8 ah, tioh8 koo3 li2 ka-ki7 e5 chhu3.  Tui3 an2-ni I2-sek-liat8 to3-khi3 in e5 poo3-pi*5.  17). Chong2-si7 khia7-khi2 Iu5-tai7 chiah e5 sia*5 e5 I2-sek-liat8 lang5, Lo5-pho3-am3 iu5-goan5 choe3 in e5 ong5.  18). Lo5-pho3-am3 ong5 chhe koan2-li2 choe3-khoo2-kang e5 lang5 A-to-lan5 khi3;  I2-sek-liat8 cheng3-lang5 chiu7 eng7 chioh8-thau5 tim3-si2 i.  Lo5-pho3-am3 ong5 chiu7 koa*2-kin2 chiu*7 chhia, beh chau2-khi3 Ia5-loo7-sat-leng2.  19). Tui3 an2-ni I2-sek-liat8 hoan2-poan7 Tai7-pit8 ke, kau3 kin-a2-jit8.  20). I2-sek-liat8 cheng3-lang5 thia*-ki*3 Ia5-lo5-pho3-am3 to3-lai5, chiu7 chhe lang5 chhia*2 i kau3 hoe7-chiong3 e5 bin7-cheng5, siat-lip8 i choe3 I2-sek-liat8 cheng3-lang5 e5 ong5.  Iu5-tai7 chi-phai3 i2-goa7, bo5 lang5 te3 Tai7-pit8 e5 ke.
	21). Lo5-pho3-am3 kau3 Ia5-loo7-sat-leng2 e5 si5, chiu7 chu7-chip8 Iu5-tai7 choan5-ke, kap Pian7-nga2-bin2 chi-phai3 e5 lang5, kiong7 chap8-poeh-ban7 lang5, long2 si7 ke3-keng2 e5 chian3-su7, beh kap I2-sek-liat8 ke kau-chian3, hoo7 kok-ui7 kok kui ti7 Soo2-lo5-bun5 e5 kia*2 Lo5-pho3-am3.  22). Chong2-si7 Siong7-te3 e5 oe7 lim5-kau3 Siong7-te3 e5 loo5-pok8 Si7-ma2-nga2, kong2,  23). Li2 khi3 ka7 Soo2-lo5-bun5 e5 kia*2, Iu5-tai7 ong5 Lo5-pho3-am3, kap Iu5-tai7 Pian7-nga2-bin2 choan5-ke, i2-kip8 ki5-u5 e5 peh-si*3 kong2,  24). Ia5-ho5-hoa an2-ni kong2, Lin2 boh8-tit chiu*7--khi3, boh8-tit kap lin2 e5 hia*-ti7 I2-sek-liat8 lang5 kau-chian3; tak8-lang5 to3-khi3 i e5 ke; in-ui7 chit e5 tai7-chi3 chhut ti7 Goa2.  In thia* Ia5-ho5-hoa e5 oe7, chiu7 to3-tng2-khi3, chiau3 Ia5-ho5-hoa e5 oe7.
	25). Ia5-lo5-pho3-am3 ti7 I2-hoat-lian5 soa*-toe7 khi2-cho7 Si7-kiam3, chiu7 tiam3 ti7 hit tiong-kan; koh tui3 hia chhut-khi3, khi2 Pi2-loo5-i-lek8.  26). Ia5-lo5-pho3-am3 sim-lai7 kong2, Ta* chit e5 kok beh kui Tai7-pit8 e5 ke; chit e5 peh-si*3 na7 chiu*7-khi3 Ia5-loo7-sat-leng2, ti7 Ia5-ho5-hoa e5 tian7 hian3-che3, chit e5 peh-si*3 e5 sim beh kui in e5 chu2 Iu5-tai7 ong5 Lo5-pho3-am3; in beh thai5-si2 goa2, iu5-goan5 kui Iu5-tai7 ong5 Lo5-pho3-am3.  28). Ong5 chiu7 ke3-ek8, chu3-cho7 nng7 chiah kim e5 gu5-a2, tui3 cheng3 peh-si*3 kong2, Lin2 chiu*7-khi3 Ia5-loo7-sat-leng2, sit8-chai7 ui5-lan5; I2-sek-liat8 ah, khoa*3 ah, chiah-e5 si7 lin2 e5 Siong7-te3, chhoa7 lin2 tui3 Ai-kip8 toe7 chiu*7-lai5-e5.  29). I he7 chit8-chiah ti7 Pek-tek8-li7, he7 chit8-chiah ti7 Tan3.  30). Chit e5 tai7-chi3 chia*5-choe3 choe7; in-ui7 peh-si*3 khi3 Tan3, ti7 hit-chiah e5 thau5-cheng5 pai3.  31). Ong5 ti7 soa*-thau5 khi2 bio7; tui3 peh-si*3 tiong bo5 siok8 Li7-bi7 chok8-e5, siat-lip8 i choe3 che3-si.  32). Ia5-lo5-pho3-am3 tia*7-tioh8 poeh-geh8, hit-geh8 e5 chap8-goo7, siat choeh-ki5, chhin-chhiu*7 Iu5-tai7 e5 choeh-ki5 chit8-iu*7; ti7 toa*5-teng2 hian3-che3; ti7 Pek-tek8-li7 ia7 si7 an2-ni choe3, hian3-che3 ti7 i soo2 chu3 e5 gu5-a2; koh chiong i soo2 khi2-cho7 soa*-thau5-toa*5 e5 che3-si, an-ti3 ti7 Pek-tek8-li7.  33). I ti7 poeh-geh8 chap8-goo7 jit8, chiu7-si7 i e5 sim su-khia soo2 tia*7-tioh8 e5 geh8, hian3-che3 ti7 i  ti7 Pek-tek8-li7 soo2 khi2 e5 toa*5; ka7 I2-sek-liat8 lang5 siat choeh-ki5, hian3-che3 ti7 toa*5--nih, koh sio-hiu*.

[13]	Hit-si5 u7 chit8 e5 Siong7-te3 e5 loo5-pok8, than3 Ia5-ho5-hoa e5 oe7, tui3 Iu5-tai7 lai5 kau3 Pek-tek8-li7; Ia5-lo5-pho3-am3 tu2-a2 khia7 ti7 toa*5-pi*, beh sio hiu*.  2). I than3 Ia5-ho5-hoa e5 oe7, kong-kek hit e5 toa*5, kio3 kong2, Toa*5 ah, toa*5 ah, Ia5-ho5-hoa an2-ni kong2, Khoa*3 ah, beh u7 chit8 e5 kia*2 chhut-si3 ti7 Tai7-pit8 e5 ke, mia5 kio3 Iok-se-a, i beh chiong soa*-thau5-toa*5 e5 che3-si, chiu7-si7 ti7 li2 e5 teng2-bin7 sio-hiu*-e5, hian3 ti7 li2 e5 teng2-bin7; in ia7 beh chiong lang5 e5 kut-thau5 sio ti7 li2 e5 teng2-bin7.  3). Siang5 hit-jit8 i ia7 chhut chit8 e5 tiau7-thau5, kong2, Khoa*3 ah, chit e5 toa*5 beh phoa3-lih8, toa*5-teng2 e5 he2-hu beh pia*3--loh8-khi3; chit-e5 chiu7-si7 Ia5-ho5-hoa soo2 kong2 e5 tiau7-thau5.  4). Ong5 thia*-ki*3 Siong7-te3 e5 loo5-pok8 kong-kek Pek-tek8-li7 e5 toa*5 soo2 kio3 e5 oe7, Ia5-lo5-pho3-am3 chiu7 tui3 toa*5-teng2 chhun chhiu2, kong2, Tioh8 liah8 i.  I soo2 chhun beh liah8 i e5 chhiu2 chiu7 koo-ta5, boe7-oe7 kiu to3-tng2;  5). toa*5 chiu7 phoa3-lih8, toa*5-teng2 e5 he2-hu ia7 pia*3--loh8-lai5, chiau3 Siong7-te3 e5 loo5-pok8 than3 Ia5-ho5-hoa e5 oe7 soo2 chhut e5 tiau7-thau5.  6). Ong5 in3 Siong7-te3 e5 loo5-pok8 kong2, Chhia*2 li2 kiu5 Ia5-ho5-hoa li2 Siong7-te3 e5 un, thoe3 goa2 ki5-to2, hoo7 goa2 e5 chhiu2 hok8-goan5.  Tui3 an2-ni, Siong7-te3 e5 loo5-pok8 ki5-to2 Ia5-ho5-hoa, ong5 e5 chhiu2 chiu7 hok8-goan5, chiau3 khi2-thau5 e5 khoan2.  7). Ong5 ka7 Siong7-te3 e5 loo5-pok8 kong2, Chhia*2 li2 kap goa2 to3-khi3 goan2 tau, chiah8 tiam2-sim; goa2 ia7 beh eng7 mih8 sang3 li2.  8). Siong7-te3 e5 loo5-pok8 ka7 ong5 kong2, Li2 chiu7 na7 eng7 li2 ong5-kiong e5 chit8-poa*3 hoo7 goa2, goa2 ia7 m7 kap li2 khi3, ia7 m7 ti7 chit soo2-chai7 chiah8-pia*2 lim-chui2.  9). In-ui7 Ia5-ho5-hoa e5 oe7 an2-ni hoan-hu3 goa2 kong2, Li2 m7-thang chiah8-pia*2, m7-thang lim-chui2, ia7 m7-thang tui3 li2 e5 goan5-loo7 to3-lai5.  10). I chiu7 tui3 pat8-tiau5 loo7 khi3, bo5 tui3 lai5 Pek-tek8-li7 hit-tiau5 to3-khi3.
	11). U7 chit8 e5 lau7 sian-ti tiam3 ti7 Pek-tek8-li7, i e5 kia*2 kau3, eng7 Siong7-te3 e5 loo5-pok8 tng-jit8 ti7 Pek-tek8-li7 soo2-kia*5-e5 ka7 i kong2, kap tui3 ong5 soo2 kong2 it-chhe3 e5 oe7, long2 ka7 lau7-pe7 kong2.  12). Lau7-pe7 tui3 in kong2, I tui3 toh-loh8 chit8 tiau5 loo7 khi3.  In-ui7 i e5 kia*2 bat khoa*3-ki*3 tui3 Iu5-tai7 lai5 Siong7-te3 e5 loo5-pok8 soo2 khi3 e5 loo5.  13). I chiu7 hoan-hu3 i e5 kia*2 kong2, Lin2 ka7 goa2 pi7-pan7 lu5.  In pi7-pan7 lu5 ho2, i chiu7 khia5 i; khi3 jip Siong7-te3 e5 loo5-pok8, tu2-tioh8 i che7 ti7 siong7-chhiu7 kha; chiu7 mng7 i kong2, Li2 si7 tui3 Iu5-tai7 lai5 Siong7-te3 e5 loo5-pok8 a2 m7-si7?  I kong2, Goa2 chiu7-si7.  15). I chiu7 ka7 i kong2, Chhia*2 li2 kap goa2 to3-khi3 goan2 tau chiah8-pia*2.  16). I chiu7 kong2, Goa2 boe7-oe7 kep li2 to3-khi3, boe7-oe7 jip8 li2 e5 ke, ia7 boe7-oe7 ti7 chit soo2-chai7 kap li2 chiah8-pia*2 lim-chui2.  17). In-ui7 Ia5-ho5-hoa e5 oe7 an2-ni ka7 goa2 kong2, Li2 ti7-hia m7-thang chiah8 pia*2, m7-thang lim-chui2, ia7 m7-thang tui3 li2 khi3 e5 loo7 to3-lai5.  18). I chiu7 ka7 i kong2, Goa2 ia7 si7 sian-ti, kap li2 chit8-iu*7; u7 thi*-sai3 eng7 Ia5-ho5-hoa e5 oe7 ka7 goa2 kong2, Li2 chhoa7 i kap li2 to3-khi3 li2 e5 chhu3, hoo7 i chiah8-pia*2 lim-chui2.  Che long2 si7 phian3 i.  19). I chiu7 kap i to3-khi3, ti7 i e5 ke chiah8-pia*2 lim-chui2.
	20). Nng7-lang5 che7-toh e5 si5, Ia5-ho5-hoa e5 oe7 lim5-kau3 hit e5 chhoa7 i to3-lai5 e5 sian-ti.  21). I chiu7 kio3 hit e5 tui3 Iu5-tai7 lai5 Siong7-te3 e5 loo5-pok8 kong2, Ia5-ho5-hoa an2-ni kong2, In-ui7 li2 ui5-poe7 Ia5-ho5-hoa e5 oe7, bo5 siu2 Ia5-ho5-hoa li2 Siong7-te3 soo2 beng7-leng7 li2 e5 beng7-leng7, chiu7 to3-lai5 chiah8-pia*2 lim-chui2 ti7 I soo2 hoan-hu3 li2 kong2, Ti7-hia m7-thang chiah8-pia*2 m7-thang lim-chui2 e5 soo2-chai7, soo2-i2 li2 e5 sin-si boe7 thang jip7 li2 liat8-choo2 e5 bong7.  23). Chiah8-pia*2 lim-chui2 liau2-au7, i chiu7 ka7 i soo2 toa3 to3-lai5 e5 sian-ti pi7-pan7 lu5.  24). I khi3-liau2, ti7 loo7--nih u7 chit8 chiah sai tu2-tioh8 chiu7 ka7-si2 i; sin-si pang3 ti7 loo7--nih, lu5 khia7 ti7 i e5 sin-pi* sai ia7 khia7 ti7 i e5 sin-si e5 sin-pi*.  25). U7 lang5 tui3 hia keng-ke3, khoa*3-ki*3 sin-si pang3 ti7 loo7--nih, sai ia7 khia7 ti7 sin-si e5 pi*-thau5, chiu7 lai5 lau7 sian-ti soo2 tiam3 e5 sia*5, kong2-khi2 chit e5 su7.  26). Hit e5 chhoa7 i tui3 loo5 to3-lai5 e5 sian-ti thia*-ki*3 chiu7 kong2, Che si7 hit e5 Siong7-te3 e5 loo5-pok8, ui5-keh8 Ia5-ho5-hoa e5 oe7--e5, soo2-i2 Ia5-ho5-hoa chiong i kau hoo7 sai; sai peh-thiah i, ka7-si2 i, si7 chiau3 Ia5-ho5-hoa tui3 i kong2 e5 oe7.  27). I chiu7 hoan-hu3 i e5 kia*2 kong2, Lin2 ka7 goa2 pi7-pan7 lu5.  In chiu7 pi7-pan7.  28). I khi3, khoa*3-ki*3 i e5 sin-si pang3 ti7 loo7--nih, lu5 kap sai khia7 ti7 sin-si e5 pi*-a2, sai bo5 chiah8 sin-si, ia7 bo5 peh-thiah lu5.  29). Sian-ti chiu7 chhu2 Siong7-te3 e5 loo5-pok8 e5 sin-si, he7 ti7 lu5 e5 teng2-bin7, chai3 to3-lai5, kau3 lau7 sian-ti e5 sia*5, beh thi5-khau3 lai5 bai5-chong3 i.  30). Chiu7 chiong i e5 sin-si lai5 chong3 ti7 ka-ki7 e5 bong7, lang5 chiu7 thi5-khau3 i, kong2, Ai--ah, goa2 e5 hia* ah!  31). Bai5-chong3 liau2-au7, i chiu7 ka7 i e5 kia*2 kong2, Goa2 si2 liau2-au7, lin2 tioh8 bai5-chong3 goa2 ti7 Siong7-te3 e5 loo5-pok8 soo2 bai5-chong3 e5 bong7-lai7, hoo7 goa2 e5 kut-thau5 oa2 i e5 kut-thau5.  32). In-ui7 i eng7 Ia5-ho5-hoa e5 oe7 kio3 lai5 kong-kek Pek-tek8-li7 e5 toa*5, kong-kek Sat-ma2-li7-a chiah e5 sia*5 soo2 u7 e5 soa*-thau5-bio7, i e5 oe7 tek-khak eng3-giam7.
	33). Chit e5 tai7-chi3 liau2-au7, Ia5-lo5-pho3-am3 iu5-goan5 bo5 li7-khui i e5 phai*2-loo7; koh tui3 cheng3 peh-si*3-tiong siat-lip8 soa*-thau5 e5 che3-si;  ki*3 ai3 e5, chiu7 hun-piat i, hoo7 i choe3 soa*-thau5 e5 che3-si.  34). Chit e5 tai7-chi3 chia*5-choe3 Ia5-lo5-pho3-am3 e5 ke e5 choe7, ti3-kau3 beh tui3 toe7-chiu*7 chian2-tu5 i, biat8 i.

[14]	 Hit-si5 Ia5-lo5-pho3-am3 e5 kia*2 A-pi2-nga2 phoa3-pi*7;  Ia5-lo5-pho3-am3 tui3 i e5 boo2 kong2, Li2 khi2-lai5 kai2-chong, hoo7 lang5 m7-chai li2 si7 Ia5-lo5-pho3-am3 e5 boo2, khi3 Si7-lo5, ti7-hia u7 sian-ti A-hi-nga2, i lun7-kau3 goa2 kong2, beh choe3 chit e5 peh-si*3 e5 ong5.  3). Ta* li2 e5 chhiu2 tioh8 toa3 chap8 te3 mi7-pau, kap kui2-na7 te3 pho3-pho3 e5 pia*2, kap chit8 kan bit8, khi3 ki*3 i, i beh ka7 li2 kong2, kia*2 oe7 chai*2-iu*7.  4). Ia5-lo5-pho3-am3 e5 boo2 chiu7 chiau3 an2-ni kia*5, khi2-lai5 khi3 Si7-lo5, lai5 kau3 A-hi-nga2 e5 ke; A-hi-nga2 in-ui7 ni5-lau7, bak8-chiu chha5-chha5 boe7 khoa*3-ki*3.  5). Ia5-ho5-hoa ka7 A-hi-nga2 kong2, Khoa*3 ah, Ia5-lo5-pho3-am3 e5 boo2 lai5, beh ui7-tioh8 i e5 kia*2 lai5 mng7 li2, in-ui7 i u7 phoa3-pi*7; li2 tioh8 an2-ni an2-ni ka7 i kong2; i jip8--lai5 e5 si5, beh chng-choe3 pat8 e5 hu7-jin5-lang5.
	6). I tu2-a2 jip8 mng5, A-hi-nga2 thia*-ki*3 i e5 kha-poo7 sia*, chiu7 kong2, Ia5-lo5-pho3-am3 e5 boo2 ah, jip8-lai5; li2 sia*2-su7 chng-choe3 pat8 e5 hu7-jin5-lang5 ah?  Goa2 hong7-chhe po3 li2 phai*2 siau-sit.  Li2 to3-khi3 ka7 Ia5-lo5-pho3-am3 kong2, Ia5-ho5-hoa I2-sek-liat8 e5 Siong7-te3 an2-ni kong2, Goa2 ki3-jian5 tui3 peh-si*3-tiong ku2-khi2 li2, siat-lip8 li2 choe3 Goa2 e5 peh-si*3 I2-sek-liat8 e5 kun-ong5, tui3 Tai7-pit8 ke thiah-lih8 kok, siu*2-su3 li2; chong2-si7 li2 bo5 chhin-chhiu*7 Goa2 e5 loo5-pok8 Tai7-pit8, chun-siu2 Goa2 e5 kai3-beng7, chit8-sim te3 Goa2, choan-bu7 kia*5 Goa2 khoa*3-choe3 cheng3-tit8 e5 su7.  9). Li2 keng2-jian5 kia*5 phai*2 ia*5-ke3 it-chhe3 ti7 li2 i2-cheng5-e5, in-ui7 li2 ui7 ka-ki7 cho7 pat8 e5 siong7-te3, kap chu3 e5 ngoo2-siong7, kek Goa2 e5 siu7-khi3, khi3-sak Goa2 ti7 li2 e5 ka-chiah-au7.  10). In-ui7 an2-ni Goa2 beh hoo7 chai-e7 lim5-kau3 Ia5-lo5-pho3-am3 e5 ke, Goa2 beh chian2-tu5 siok8 Ia5-lo5-pho3-am3 e5 ta-poo-teng, bo5-lun7 siu7 khu-sok-e5, a2-si7 chu7-iu5-e5; ti7 I2-sek-liat8 ia7 beh it-chin7 tu5 Ia5-lo5-pho3-am3 e5 ke, chhin-chhiu*7 lang5 tu5 pun3-so3, kau3 it-chin7 liau2.  11). Ki*3-siok8 Ia5-lo5-pho3-am3 e5 lang5, si2 ti7 sia*5-lai7-e5, kau2 beh chiah8 i; si2 ti7 chhan5-ia2-e5, khong-tiong e5 chiau2 beh chiah8 i, in-ui7 Ia5-ho5-hoa i2-keng kong2 lah.  12). Ta* li2 khi2-lai5 to3-khi3 li2 e5 ke; li2 e5 kha chit8-e7 jip8 sia*5, kia*2 chiu7 si2.  13). I2-sek-liat8 cheng3 lang5 beh thi5-khau3 i, bai5-chong3 i, in-ui7 siok8 Ia5-lo5-pho3-am3 e5 lang5, chi2-u7 i tit-tioh8 jip8 bong7; in-ui7 ti7 Ia5-lo5-pho3-am3 e5 ke-tiong, chi2-u7 i ng3 Ia5-ho5-hoa I2-sek-liat8 e5 Siong7-te3, hian2-chhut ho2-su7.  14). Ia5-ho5-hoa beh ui7 ka-ki7 heng-khi2 chit8 e5 ong5, koan2-li2 I2-sek-liat8; ti7 hit-jit8 I beh chian2-tu5 Ia5-lo5-pho3-am3 e5 ke; sim2-mih8 si5 ah? Chit-tiap8 chiu7-si7.  15). In-ui7 Ia5-ho5-hoa beh phah I2-sek-liat8 lang5, chhin-chhiu*7 chui2-tiong e5 loo5-ui2 teh io5 chit8-iu*7; koh beh puih8-chhut I2-sek-liat8 e5 kun ti7 I soo2 siu*2-su3 in liat8-choo2 e5 ho2-toe7, si3-soa*3 in ti7 Toa7-ho5 hit-peng5, in-ui7 in cho7 in e5 A-sia3-lim5, kek Ia5-ho5-hoa e5 siu7-khi3.  16). In-ui7 Ia5-lo5-pho3-am3 e5 choe7, chiu7-si7 i pun2-sin soo2 hoan7 e5 choe7, koh hoo7 I2-sek-liat8 lang5 hoan7-choe7, soo2-i2 Ia5-ho5-hoa beh khi3-sak I2-sek-liat8.  17). Ia5-lo5-pho3-am3 e5 boo2 khi2-sin to3-khi3 kau3 Tek-sat; tu2-a2 kau3 chhu3 e5 hoo7-teng7, kia*2 chiu7 si2.  18). I2-sek-liat8 cheng3-lang5 bai5-chong3 i, ui7 i thi5-khau3, chiau3 Ia5-ho5-hoa thok I e5 loo5-pok8 sian-ti A-hi-nga2 soo2 kong2 e5 oe7.
	19). Ia5-lo5-pho3-am3 ki5-u5 e5 su7, i chai*2-iu*7 kau-chian3, chai*2-iu*7 choe3 ong5, long2 sia2 ti7 I2-sek-liat8 liat8-ong5 e5 ki3-liok8.  20). Ia5-lo5-pho3-am3 choe3 ong5, kiong7 ji7-chap8-ji7 ni5, chiu7 kap i e5 liat8-choo2 sa*-kap khun3; i e5 kia*2 Na2-tap soa3-chiap i choe3 ong5.
	21). Soo2-lo5-bun5 e5 kia*2 Lo5-pho3-am3 ti7 Iu5-tai7 choe3 ong5.  Lo5-pho3-am3 che7-ui7 e5 si5, si3-chap8-it he3; ti7 Ia5-loo7-sat-leng2, chiu7-si7 Ia5-ho5-hoa tui3 I2-sek-liat8 cheng3 chi-phai3 tiong soo2 keng2 an-ti3 I e5 mia5 e5 sia*5, choe3 ong5 chap8-chhit ni5.  I e5 lau7-bu2 mia5-kio3 Na2-ma2; si7 A-bun5 lang5.  22). Iu5-tai7 kok kia*5 Ia5-ho5-hoa soo2 khoa*3-choe3 phai*2 e5 su7, tui3 i soo2 kia*5 e5 choe7 kek-tong7 I thong3-hun7, pi2 in liat8-choo2 soo2 choe3 koh khah phai*2.  23). In-ui7 in ti7 tak8 e5 koai*5-soa*, tak8 chang5 chhi*-chhui3 e5 chhiu7-kha, khi2 toa*5, chhong3 thiau7-siong7 kap A-sia3-lim5.  24). Koh-lai7 ia7 u7 loan5-tong5;  Ia5-ho5-hoa ti7 I2-sek-liat8 lang5 e5 bin7-cheng5 soo2 koa*2-chhut e5 liat8-kok, in chiu7 oh8 hiah e5 kok it-chhe3 kho2-oo*3 e5 su7 lai5 kia*5.
	25). Lo5-pho3-am3 ong5 goo7 ni5, Ai-kip8 ong5 Si7-sat chiu*7-lai5 kong-kek Ia5-loo7-sat-leng2; chhiu*2 Ia5-ho5-hoa tian7 e5 po2-mih8 kap ong5-kiong e5 po2-mih8; long2 toa3--khi3;  koh chhiu*2 Soo2-lo5-bun5 soo2 choe3 hiah e5 kim e5 pin5-pai5.  27). Lo5-pho3-am3 ong5 choe3 tang5 e5 pin5-pai5 lai5 thoe3 i; kau hoo7 koo3-siu2 ong5-kiong mng5 e5 si7-oe7-tiu*2 koo3-siu2.  28). Ong5 tak8-pai2 jip8 Ia5-ho5-hoa e5 tian7, si7-oe7 chiu7 toa3 chiah e5 pin5-pai5, au7-lai5 chiu7 toa3 to3-tng2, lai5 he7 ti7 si7-oe7 e5 chhu3.
	29). Lo5-pho3-am3 ki5-u5 e5 su7, ki*3 i soo2 kia*5 e5, kiam2 bo5-ki3 ti7 Iu5-tai7 liat8-ong5 e5 ki3-liok8 mah?  30). Lo5-pho3-am3 kap Ia5-lo5-pho3-am3 siong5-siong5 kau-chian3.  31). Lo5-pho3-am3 kap i e5 liat8-choo2 tang5-khun3, kap i e5 liat8-choo2 chong3 ti7 Tai7-pit8 e5 sia*5; i e5 lau7-bu2 mia5-kio3 Na2-ma2, si7 A-bun5 lang5.  Lo5-pho3-am3 e5 kia*2 A-pi2-iang2 soa3-chiap i choe3 ong5.

[15]	Ni5-pat e5 kia*2 Ia5-lo5-pho3-am3 ong5 chap8-poeh ni5, A-pi2-iang2 che7-ui7 choe3 Iu5-tai7 ong5.  2). Ti7 Ia5-loo7-sat-leng2 choe3 ong5 sa*-ni5, i e5 lau7-bu2 mia5 kio3 Ma2-ka, si7 Ap-sa-liong5 e5 cha-boo2-kia*2.  A-pi2-iang2 kia*5 i e5 lau7-pe7 chiong5-cheng5 soo2 kia*5 it-chhe3 e5 choe7-ok; i e5 sim bo5 chhin-chhiu*7 i e5 choo2 Tai7-pit8 e5 sim, choan-it ng3 Ia5-ho5-hoa i e5 Siong7-te3.  4). Chong2-si7 Ia5-ho5-hoa i e5 Siong7-te3, in-ui7 Tai7-pit8 e5 ian5-koo3, hoo7 i ti7 Ia5-loo7-sat-leng2 u7 chit8 pha teng, hoo7 i e5 kia*2 soa3-chiap i e5 ui7, koh hoo7 Ia5-loo7-sat-leng2 kian-koo3.  5). In-ui7 Tai7-pit8 tu5 Hek-lang5 OO-li7-a3 hit kia*7 su7 i2-goa7, long2 si7 kia*5 Ia5-ho5-hoa soo2 khoa*3-choe3 ho2 e5, it-seng bo5 ui7-poe7 soo2 beng7-leng7 i e5.  6). Lo5-pho3-am3 kap Ia5-lo5-pho3-am3 it-seng siong5-siong5 kau-chian3.  7). A-pi2-iang2 ki5-u5 e5 su7, ki*3 i soo2-kia*5-e5, kiam2 bo5 ki3 ti7 Iu5-tai7 liat8-ong5 e5 ki3-liok8 mah?  A-pi2-iang2 ia7 u7 kap Ia5-lo5-pho3-am3 kau-chian3.  8). A-pi2-iang2 kap i e5 liat8-choo2 tang5-khun3; lang5 bai5-chong3 i ti7 Tai7-pit8 e5 sia*5; i e5 kia*2 A-sat soa3-chiap i choe3 ong5.
	9). I2-sek-liat8 ong5 Ia5-lo5-pho3-am3 ji7-chap8 ni5, A-sat khi2-thau5 choe3 ong5 ti7 Iu5-tai7.  10). Ti7 Ia5-loo7-sat-leng2 choe3 ong5 si3-chap8-it ni5; i e5 ma2 mia5-kio3 Ma2-ka, si7 Ap-sa-liong5 e5 cha-boo2-kia*2.  11). A-sat kia*5 Ia5-ho5-hoa soo2 khoa*3-choe3 ho2-e5, chhin-chhiu*7 i e5 choo2 Tai7-pit8 chit8-iu*7;  12). tui3 kok-lai7 tu5-khi3 loan5-tong5; koh tu5-khi3 i e5 liat8-choo2 soo2 choe3 it-chhe3 e5 ngoo2-siong7; koh pian2 i e5 ma2 Ma2-ka thai3-hoo7 e5 ui7, in-ui7 i ui7 A-sia3-lah8 bat chng kho2-oo*3 e5 siong7.  A-sat chho3 i e5 siong7, sio i ti7 Khip-lun5 khoe-pi*.  14). Tok8-tok8 soa*-thau5-toa*5 bo5 hoe3--khi3; chong3-si7 A-sat it-seng choan-it e5 sim ng3 Ia5-ho5-hoa.  15). I chiong i e5 lau7-pe7 soo2 hun-piat choe3-seng3, kap i pun2-sin soo2 hun-piat choe3-seng3 e5 kim, gun5, kap khi3-ku7, long2 toa3 kau3 Ia5-ho5-hoa e5 tian7.
	16). A-sat kap I2-sek-liat8 ong5 Pa-sa it-seng e5 jit8 siong5-siong5 kau-chian3.  17). I2-sek-liat8 ong5 Pa-sa chiu*7-lai5 kong-kek Iu5-tai7, khi2 Lah8-ma2, beh choo2-tong3 lang5 chhut-jip8 ti7 Iu5-tai7 ong5 A-sat hia.  18). A-sat chiu7 chiong Ia5-ho5-hoa tian7 e5 hu2-khoo3, kap ong5-kiong e5 hu2-khoo3, soo2 chhun e5 kim-gun5, long2 kau i e5 loo5-pok8 e5 chhiu2.  A-sat ong5 chhe in kau3 khia7-khi2 ti7 Tai7-ma2-sek e5 A-lan5 ong5, Hi-sun5 e5 sun, Tha-pek-li7-bun2 e5 kia*2, Pian7-hap-tat8 hia, kong2,  19). Goa2 kap li2 u7 iok chhin-chhiu*7 goa2 e5 lau7-pe7 kap li2 e5 lau7-pe7 chit8-iu*7; ta* goa2 eng7 kim-gun5 choe3 le2-mih8 sang3 li2, chhia*2 li2 khi3 hoe3-bo5 li2 kap I2-sek-liat8 ong5 Pa-sa soo2 lip8 e5 iok, hoo7 i li7-khui goa2.  20). Pian7-hap-tat8 thia*-than3 A-sat ong5 e5 oe7, chhe i hiah e5 kun-tiu*2 khi3 kong-kek I2-sek-liat8 e5 sia*5; i chiu7 kong-phoa3 I2-lun5, Tan3, A-pek-pek-ma2-ka, Ki-ni5-liat8 choan5-toe7, Na2-hut-tha-li7 choan5-toe7.  21). Pa-sa thia*-ki*3, chiu7 theng5 kang, bo5 koh khi2 Lah8-ma2; chiu7 toa3 ti7 Tek-sat.  22). Tui3 an2-ni, A-sat ong5 chhut beng7-leng7 hoo7 Iu5-tai7 cheng3-lang5, bo5 chit8-lang5 oe7 the--tit; in chiu7 poa*-soa2 Pa-sa soo2 eng7 lai5 khi2 Lah8-ma2 e5 chioh8-thau5 kap chha5; A-sat ong5 eng7 i lai5 khi2 Pian7-nga2-bin2 e5 Ka-pa kap Bi2-su-pa.  23). A-sat ki5-u5 e5 su7, kap i e5 leng5-lek8, i2-kip8 i it-chhe3 e5 soo2-choe3, kap i soo2 khi2 e5 sia*5, kiam2 bo5 ki3 ti7 Iu5-tai7 liat8-ong5 e5 ki3-liok8 mah?  A-sat ni5-lau7 e5 si5, i e5 kha u7 phoa3-pi*7.  24). A-sat kap i e5 liat8-choo2 tang5-khun3, kap i e5 choo2 chong3 ti7 i e5 choo2 Tai7-pit8 e5 sia*5;  i e5 kia*2 Iok-sa-hoat soa3-chiap i choe3 ong5.
	25). Iu5-tai7 ong5 A-sat ji7--ni5, Ia5-lo5-pho3-am3 e5 kia*2 Na2-tap khi2-thau5 choe3 ong5 ti7 I2-sek-liat8; i choe3 ong5 ti7 I2-sek-liat8 nng7-ni5.  26). Na2-tap kia*5 Ia5-ho5-hoa soo2 khoa*3-choe3 phai*2 e5 su7, kia*5 i e5 lau7-pe7 e5 loo7, kap i e5 lau7-pe7 hoo7 I2-sek-liat8 hoan7-choe7 e5 choe7.  27). I2-sat-ka chok8 A-hi-nga2 e5 kia*2 Pa-sa poe7-poan7 i.  Pa-sa phah-si2 i ti7 Hui-li7-su7 lang5 e5 Ki-pi2-tun3; hit-si5 Na2-tap kap I2-sek-liat8 cheng3-lang5 ui5-khun3 Ki-pi2-tun3.  28). Iu5-tai7 ong5 A-sat sa*--ni5, Pa-sa phah-si2 i, lai5 chhoan3 i e5 ui7.  29). I chit8-e7 choe3 ong5, chiu7 phah-si2 Ia5-lo5-pho3-am3 choan5-ke, ki*3-u7 chhoan2-khui3--e5, bo5 ka7 Ia5-lo5-pho3-am3 lau5 chit8-e5, long2-chong2 biat8 i; si7 chiau3 Ia5-ho5-hoa thok I e5 loo5-pok8 Si7-lo5 lang5 A-hi-nga2 soo2 kong2 e5 oe7.  30). Che si7 in-ui7 Ia5-lo5-pho3-am3 soo2 hoan7 e5 choe7, kap i soo2 hoo7 I2-sek-liat8 lang5 hoan7-choe7 e5 choe7; in-ui7 i soo2 kek-tong7-e5, chiu7-si7 kek-tong7 Ia5-ho5-hoa I2-sek-liat8 e5 Siong7-te3 e5 siu7-khi3.  31). Na2-tap ki5-u5 e5 su7, ki*3 i soo2 kia*5 e5, kiam2 bo5 long2 ki3 ti7 I2-sek-liat8 liat8-ong5 e5 ki3-liok8 mah?  32). A-sat kap I2-sek-liat8 ong5 Pa-sa it-seng siong5-siong5 kau-chian3.
	33). Iu5-tai7 ong5 A-sat sa*--ni5, A-hi-nga2 e5 kia*2 Pa-sa ti7 Tek-sat che7-ui7 choe3 I2-sek-liat8 cheng3-lang5 e5 ong5, kiong7 ji7-chap8-si3 ni5.  34). I kia*5 Ia5-ho5-hoa soo2 khoa*3-choe3 phai*2 e5 su7, kia*5 Ia5-lo5-pho3-am3 e5 loo7, kap i hoo7 I2-sek-liat8 lang5 hoan7-choe7 e5 choe7.

[16]	Ia5-ho5-hoa e5 oe7 lim5-kau3 Hap-na2-ni5 e5 kia*2 Ia5-hoo7, kong-kek Pa-sa kong2,  2). Goa2 i2-keng tui3 tin5-ai e5 tiong-kan ku2-khi2 li2, siat-lip8 li2 choe3 Goa2 e5 peh-si*3 I2-sek-liat8 e5 jin5-kun, li2 keng2-jian5 kia*5 Ia5-lo5-pho3-am3 e5 loo7, hoo7 Goa2 e5 peh-si*3 I2-sek-liat8 hoan7-choe7, tui3 in e5 choe7 kek Goa2 e5 siu7-khi3.  3). Khoa*3 ah, Goa2 beh it-chin7 tu5 Pa-sa, kap i e5 ke; Goa2 ia7 beh hoo7 li2 e5 ke chhin-chhiu*7 Ni5-pat e5 kia*2 Ia5-lo5-pho3-am3 e5 ke chit8-iu*7.  4). Hoan7-na7 siok8 Pa-sa e5 lang5, si2 ti7 sia*5--nih-e5 kau2 beh chiah8 i, si2 ti7 chhan5-ia2-e5, khong-tiong7 e5 chiau2 beh chiah8 i.  5). Pa-sa ki5-u5 e5 su7, kap i soo2 kia*5 e5, i2-kip8 i e5 leng5-lek8, kiam2 bo5 long2 ki3 ti7 I2-sek-liat8 liat8-ong5 e5 ki3-liok8 mah?  6). Pa-sa kap i e5 liat8-choo2 tang5-khun3, bai5-chong3 ti7 Tek-sat; i e5 kia*2 soa3-chiap i choe3 ong5.  7). Koh Ia5-ho5-hoa e5 oe7 lim5-kau3 Hap-na2-ni5 e5 kia*2, sian-ti Ia5-hoo7, kong-kek Pa-sa, ia7 kong-kek i e5 ke; in-ui7 i ti7 Ia5-ho5-hoa e5 bak8-chiu-cheng5 soo2 kia*5 it-chhe3 e5 phai*2, eng7 i e5 chhiu2 e5 soo2-choe3 lai5 kek I e5 siu7-khi3, chhin-chhiu*7 Ia5-lo5-pho3-am3 e5 ke chit8-iu*7; koh in-ui7 i phah-si2 i e5 choan5-ke.
	8). Iu5-tai7 ong5 A-sat ji7-chap8-lak8 ni5, Pa-sa e5 kia*2 I2-lah8 ti7 Tek-sat che7-ui7 choe3 I2-sek-liat8 ong5, kiong7 nng7-ni5.  9). U7 koan2-li2 i e5 chian3-chhia e5 chit8-poa*3 e5 jin5-sin5 Sim-li7 poe7-poan7 i,  Tng i ti7 Tek-sat, chiu7-si7 ti7 Tek-sat koan2-ke A-chap8 e5 chhu3, chiah8 chiu2-chui3 e5 si5,  10). Sim-li7 chiu7 jip8-khi3 phah-si2 i, chhoan3 i e5 ui7; che si7 Iu5-tai7 ong5 A-sat ji7-chap8-chhit ni5 e5 su7.  11). Sim-li7 khi2-thau5 choe3 ong5, tng che7-ui7 e5 si5, chiu7 thai5 Pa-sa choan5-ke, bo5-lun7 chhin-lang5 peng5-iu2, long2 bo5 ka7 i lau5 chit8 e5 ta-poo-teng.  12). Chhin-chhiu*7 an2-ni, Sim-li7 biat8 Pa-sa choan5-ke, tu2-tu2 chiau3 Ia5-ho5-hoa thok sian-ti Ia5-hoo7 soo2 kong2 kong-kek Pa-sa e5 oe7.  13). Che si7 in-ui7 Pa-sa it-chhe3 e5 choe7, kap i e5 kia*2 I2-lah8 e5 choe7, in nng7-lang5 soo2 hoan7-tioh8 e5, ia7 hoo7 I2-sek-liat8 lang5 hoan7-tioh8, eng7 hu-ke2 e5 su7 lai5 kek Ia5-ho5-hoa I2-sek-liat8 e5 Siong7-te3 e5 siu7-khi3.  14). I2-lah8 ki5-u5 e5 su5, ki*3 i soo2 kia*5 e5, kiam2 bo5 long2 ki3 ti7 I2-sek-liat8 chiah e5 ong5 e5 ki3-liok8 mah?
	15). Iu5-tai7 ong5 A-sat ji7-chap8-chhit ni5, Sim-li7 ti7 Tek-sat choe3 ong5 chhit jit8; hit-si5 peh-si*3 tu2-a2 chat-ia*5 ui5-kong Hui-li7-su7 e5 Ki-pi2-tun3.  16). Ti7 ia*5-tiong e5 peh-si*3 thia*-ki*3 kong2, Sim-li7 poe7-poan7, koh thai5-si2 ong5; soo2-i2 I2-sek-liat8 cheng3-lang5, chiu7 hit-jit8 ti7 ia*5-tiong siat-lip8 kun-tiu*2 Am3-li7 choe3 I2-sek-liat8 ong5.  17). Am3-li7 kap I2-sek-liat8 cheng3-lang5, tui3 Ki-pi2-tun3 chiu*7-khi3, ui5-khun3 Tek-sat.  18). Sim-li7 khoa*3-ki*3 sia*5 i2-keng phoa3, chiu7 jip8 ong5-kiong e5 oe7-soo2, pang3 he2 sio ong5-kiong, ka-ki7 si2 ti7 lai7-bin7.  19). Che si7 in-ui7 i soo2 hoan7 e5 choe7, si7 kia*5 Ia5-ho5-hoa soo2 khoa*3-choe3 phai*2 e5, kia*5 Ia5-lo5-pho3-am3 e5 loo7; kia*5 i soo2 hoan7 e5 choe7, koh hoo7 I2-sek-liat8 lang5 hoan7-choe7.  20). Sim-li7 ki5-u5 e5 su7, kap i soo2 kia*5 poe7-poan7 e5 su7, kiam2 bo5 ki3 ti7 I2-sek-liat8 chiah e5 ong5 e5 ki3-liok8 mah?
	21). Hit-si5 I2-sek-liat8 peh-si*3 hun choe3 nng7-peng5, peh-si*3 chit8-poa*3 te3 Ki-lap8 e5 kia*2 The5-pi2-ni5, beh siat-lip8 i choe3 ong5, koh chit8-poa*3 te3 Am3-li7.  22). Chong2-si7 te3 Am3-li7 e5 peh-si*3 ia*5-ke3 te3 Ki-lap8 e5 kia*2 The5-pi2-ni5 e5 peh-si*3; The5-pi2-ni5 si2, Am3-li7 chiu7 choe3 ong5.  23). Iu5-tai7 ong5 A-sat sa*-chap8-it ni5, Am3-li7 che7-ui7 choe3 I2-sek-liat8 ong5, kiong7 chap8-ji7 ni5; ti7 Tek-sat choe3 ong5 lak8 ni5.  24). Am3-li7 eng7 gun5 nng7 tha-lian5-tek tui3 Sat-ma2 boe2 Sat-ma2-li7-a soa*, ti7 soa*-teng2 khi2-cho7;  chiu7 chiau3 hit e5 soa* e5 goan5-chu2 Sat-ma2 e5 mia5, ka7 khi2 e5 sia*5 ho7-mia5 kio3 Sat-ma2-li7-a.  25). Am3-li7 kia*5 Ia5-ho5-hoa khoa*3-choe3 phai*2 e5 su7, pi2 i i2-cheng5 it-chhe3 e5 ong5 koh khah phai*2.  26). In-ui7 i kia*5 Ni5-pat e5 kia*2 Ia5-lo5-pho3-am3 e5 loo7,  kap i hoo7 I2-sek-liat8 lang5 hoan7-choe7 e5 choe7, eng7 hu-ke2 e5 su7 lai5 kek Ia5-ho5-hoa I2-sek-liat8 e5 Siong7-te3 e5 siu7-khi3.  27). Am3-li7 ki5-u5 soo2 kia*5 e5 su7, kap i soo2 hian2-chhut e5 leng5-lek8, kiam2 bo5 ki3 ti7 I2-sek-liat8 chiah e5 ong5 e5 ki3-liok8 mah?  28). Am3-li7 kap i e5 liat8-choo2 tang5-khun3, bai5-chong3 ti7 Sat-ma2-li7-a; i e5 kia*2 A-hap soa3-chiap i choe3 ong5.
	29). Iu5-tai7 ong5 A-sat sa*-chap8-poeh ni5, Am3-li7 e5 kia*2 A-hap che7-ui7, choe3 I2-sek-liat8 ong5; Am3-li7 e5 kia*2 A-hap ti7 Sat-ma2-li7-a choe3 I2-sek-liat8 ong5 ji7-chap8-ji7 ni5.  30). Am3-li7 e5 kia*2 A-hap kia*5 Ia5-ho5-hoa khoa*3-choe3 phai*2 e5 su7, pi2 i i2-cheng5 it-chhe3 e5 ong5 koh khah phai*2.  31). I kia*5 Ni5-pat e5 kia*2 Ia5-lo5-pho3-am3 e5 choe7, iau2-ku2 liah8 choe3 sio2-khoa2;  koh chhoa7 Se-tun3 ong5 Iat-pa-lek8 e5 cha-boo2-kia*2 Ia5-se2-piat choe3 boo2, khi3 hok8-sai7 Pa-lek8 lai5 pai3 i.  32). I ti7 Sat-ma2-li7-a soo2 khi2 Pa-lek8 e5 bio7, ti7 bio7-lai7 ka7 Pa-lek8 khi2 toa*5.  33). A-hap koh cho7 A-sia3-lah8; A-hap soo2-kia*5-e5 kek Ia5-ho5-hoa I2-sek-liat8 e5 Siong7-te3 e5 siu7-khi3, pi2 i i2-cheng5 e5 I2-sek-liat8 liat8-ong5 koh khah siong-tiong7.  34). Tng i che7-ui7 e5 si5, u7 Pek-tek8-li7 lang5 Hi-i-lek8 khi2 Ia5-li7-ko sia*5; he7 toe7-ki e5 si5, si2 toa7-kia*2 A-pi2-lan5, he7-mng5 e5 si5 si2 soah-be2 kia*2 Se-kat; tu2 chiau3 Ia5-ho5-hoa thok Lun3 e5 kia*2 Iok-su-a soo2 kong2 e5 oe7.

[17]	Siok8 Ki-liat8 khia7-khi2 e5 peh-si*3, The5-su-pi2 lang5 I2-li7-a, tui3 A-hap kong2, Goa2 ki2 eng2-oah8 Ia5-ho5-hoa I2-sek-liat8 e5 Siong7-te3, chiu7-si7 goa2 khia7 ti7 I e5 bin7-cheng5--e5, lai5 kong2, chi2 kui2-ni5, goa2 na7 bo5 kong2, beh bo5 loo7-chui2, bo5 hoo7.  2). Ia5-ho5-hoa e5 oe7 lim5-kau3 I2-li7-a kong2,  3). Li2 tioh8 li7-khui chia, oat tui3 tang--si3 khi3, bih ti7 Iok-tan3 ho5 e5 tang--si3, Ki-lip8 khoe-pi*;  4). li2 beh lim hit e5 khoe e5 chui2;  Goa2 i2-keng beng7-leng7 oo-a ti7-hia kiong-kip li2.  5). I chiu7 khi3, chiau3 Ia5-ho5-hoa e5 oe7 lai5 kia*5;  khi3 tiam3 ti7 Iok-tan3 tang--si3 e5 Ki-lip8 khoe.  6). Cha2-khi2 si5 oo-a ka7 i toa3 pia*2 kap bah; e5-hng si5 ia7 toa3 pia*2 kap bah; i lim khoe--nih e5 chui2.  7). Au7-lai5 khoe-chui2 ta; in-ui7 hit e5 toe7-hng bo5 hoo7-chui2.
	8). Ia5-ho5-hoa e5 oe7 lim5-kau3 i kong2,  9). Li2 khi2-lai5 khi3 kau3 Se-tun3 e5 Sat-lek8-hoat, khia7-khi2 ti7-hia; khoa*3 ah, Goa2 i2-keng beng7-leng7 hit soo2-chai7 chit8 e5 chiu2-koa*2 lang5 iu*2-chhi7 li2.  10). I chiu7 khi2-lai5, khi3 Sat-lek8-hoat; kau3 sia*5-mng5 e5 si5, tu2-tng7 u7 chit8 e5 chiu2-koa*2 lang5 ti7 hit soo2-chai7 teh khioh-chha5.  I2-li7-a chiu7 kio3 i kong2, Kiu5 li2 eng7 khi3-ku7 iu*2 tam7-poh8 chui2 lai5 hoo7 goa2 lim.  11). I khi3 iu*2 e5 si5, I2-li7-a koh kio3 i kong2, Chhia*2 li2 sun7-chhiu2 theh8 tam7-poh8 pia*2 lai5 hoo7 goa2.  12). Hu7-jin5-lang5 kong2, Goa2 ki2 eng2-oah8 e5 Ia5-ho5-hoa li2 e5 Siong7-te3 lai5 kong2, goa2 bo5 chit8 e5 pia*2, chi2-u7 chit8-pe2-a2 mi7-hun2 ti7 thang2--nih, kap tam7-poh8 iu5 ti7 pan5--nih;  khoa*3 ah, goa2 khioh nng7 ki chha5, beh to3-khi3 ui7-tioh8 goa2 kap goa2 e5 kia*2 pek i, goan2 thang chiah8 i, chiah si2.  18). I2-li7-a ka7 i kong2, Bian2 kia*; khi3 ah, chiau3 li2 soo2-kong2-e5 lai5 kia*5; chong2-si7 tai7-seng ka7 goa2 choe3 chit8-e5 soe3 e5 pia*3, toa3--lai5 hoo7 goa2, jian5-au7 ui7-tioh8 li2 kap li2 e5 kia*2 choe3 i.  14). In-ui7 Ia5-ho5-hoa I2-sek-liat8 e5 Siong7-te3 an2-ni kong2, Thang2-lai7 e5 mi7-hun2 boe7 kiam2-chio2, pan5-lai7 e5 iu5 boe7 liau2, kau3 Ia5-ho5-hoa loh8-hoo7 ti7 toe7-chiu*7 e5 jit8.  15). Hu7-jin5-lang5 chiu7 khi3, chiau3 I2-li7-a e5 oe7 lai5 kia*5; hu7-jin5-lang5 kap i e5 ke kap I2-li7-a chiah8 choe7-choe7 jit8.  16). Thang2-lai7 e5 mi7-hun2 bo5 kiam2, pan5-lai7 e5 iu5 bo5 liau2, tu2 chiau3 Ia5-ho5-hoa thok I2-li7-a soo2 kong2 e5 oe7.
	17). Chiah e5 tai7-chi3 liau2-au7, chit e5 hu7-jin5-lang5, chiu7-si7 hit-ke e5 chu2-lang5, i e5 kia*2 phoa3-pi*7, pi*7 chin siong-tiong7, ti3-kau3 i bo5 chit8-tiau5 khui3-si.  18). Hu-jin5-lang5 ka7 I2-li7-a kong2, Siong7-te3 e5 loo5-pok8 ah, goa2 kap li2 sim2-mih8 kan-siap8?  Li2 lai5 goa2 chia hoo7 Siong7-te3 ki3-tit goa2 e5 choe7, hoo7 goa2 e5 kia*2 si2 ah.  19). I2-li7-a ka7 i kong2, Chiong li2 e5 kia*2 kau goa2.  I2-li7-a chiu7 tui3 hu7-jin5-lang5 e5 heng-cheng5 pho7--khi3, toa3 kau3 soo2 tiam3 e5 lau5, he7 ti7 ka-ki7 e5 chhng5;  20). chiu7 kiu5-kio3 Ia5-ho5-hoa kong2, Ia5-ho5-hoa goa2 e5 Siong7-te3 ah, Li2 kiam2 koh kang3 chai-e7 ti7 goa2 soo2 kap i toa3 e5 chiu2-koa*2 lang5, hai7-si2 i e5 kia*2 ah?  21). I2-li7-a chiu7 phak ti7 gin2-na2 e5 seng-khu sa*-pai2, kiu5 Ia5-ho5-hoa kong2, Ia5-ho5-hoa goa2 e5 Siong7-te3 ah, kiu5 Li2 hoo7 chit e5 gin2-na2 hoe5-hun5.  22). Ia5-ho5-hoa thia* I2-li7-a e5 sia*, gin2-na2 e5 hun5 chiu7 hok8-to3, i chiu7 oah8.  23). I2-li7-a chiu7 pho7 hit e5 gin2-na2 tui3 lau5-teng2 loh8-lai5, jip8 chhu3 kau hoo7 i e5 lau7-bu2.  I2-li7-a kong2, Khoa*3 ah, li2 e5 kia*2 oah8 lah.  24). Hu7-jin5-lang5 tui3 I2-li7-a kong2, Ta* goa2 chai li2 si7 Siong7-te3 e5 loo5-pok8, li2 soo2 kong2 Ia5-ho5-hoa e5 oe7 si7 chin-sit8.

[18]	Ke3 choe7-choe7 jit8, ti7 te7-sa* ni5, Ia5-ho5-hoa e5 oe7 lim5-kau3 I2-li7-a kong2, Li2 khi3, hoo7 A-hap khoa*3-ki*3 li2;  Goa2 beh loh8-hoo7 ti7 toe7-chiu*7.  2). I2-li7-a chiu7 khi3, beh hoo7 A-hap khoa*3-ki*3; hit-si5 Sat-ma2-li7-a ki-hng chin toa7.  3). A-hap chiu7 kio3 i e5 koan2-ke--e5 Go5-pa-ti2 lai5.  (Go5-pa-ti2 put-chi2 keng3-ui3 Ia5-ho5-hoa.  4). In-ui7 Ia5-se2-piat biat8 Ia5-ho5-hoa chiah e5 sian-ti e5 si5, Go5-pa-ti2 eng7 sian-ti chit8-pah lang5 khng3 ti7 tong7-lai7, goo7-chap8 lang5 choe3 chit8-choo2, eng7 pia*2 kap chui2 iu*2-chhi7 in.)  5). A-hap ka7 Go5-pa-ti2  kong2, Pian3-kia*5 chit e5 toe7, kau3 it-chhe3 e5 chui2-choa*5-pi*, kap it-chhe3 e5 khoe-pi*; kiam2-chhai2 lan2 oe7 tit-tioh8 chhi* chhau2, thang hoo7 be2, lo5 oah8--teh, bian2-tit cheng-si* it-chin7 sit-loh8.  6). Tui3 an2-ni in pun toe7 beh pian3-kia*5.  A-hap ka-ki7 kia*5 chit8 tiau5 loo7, Go5-pa-ti2 ia7 ka-ki7 kia*5 chit8 tiau5 loo7.  7). Go5-pa-ti2 ti7 loo7--nih, I2-li7-a tu2-tioh8 i, Go5-pa-ti2 jin7-tit i, chiu7 phak--loh8-khi3, kong2, Li2 si7 goa2 e5 chu2 I2-li7-a mah?  8). In3 kong2, Si7; li2 khi3 ka7 li2 e5 chu2 kong2, I2-li7-a ti7-chia.  9). Go5-pa-ti2 kong2, Goa2 u7 hoan7 sim2-mih8 choe7, li2 keng2-jian5 beh chiong li2 e5 loo5-pok8 kau ti7 A-hap e5 chhiu2, lai5 hai7-si2 goa2 mah?  10). Goa2 ki2 eng2-oah8 e5 Ia5-ho5-hoa li2 e5 Siong7-te3 lai5 kong2, Bo5 chit8-chok8, bo5 chit8-kok, goa2 e5 chu2 bo5 chhe lang5 kau3 hia chhe7 li2; in na7 kong2, I bo5 ti7-chia, chiu7 kah hit-kok hit-chok8 e5 lang5 chiu3-choa7 kong2, In sit8-chai7 bo5 tu2-tioh8 li2.  11). Ta* li2 kong2, Khi3 ka7 li2 e5 chu2 kong2, I2-li7-a ti7-chia.  12). Goa2 chit8-e7 li7-khui li2, Ia5-ho5-hoa e5 Sin5 beh toa3 li2 kau3 goa2 soo2 m7-chai e5 soo2-chai7, goa2 khi3 ka7 A-hap kong2, ia7 i chhe7 li2 boe7 tioh8, chiu7 beh thai5-si2 goa2; chong2-si7 li2 e5 loo5-pok8 tui3 siau3-lian5 si7 keng3-ui3 Ia5-ho5-hoa.  13). Tng Ia5-se2-piat thai5 Ia5-ho5-hoa cheng3 sian-ti e5 si5, goa2 soo2 choe3 kiam2 bo5 lang5 ka7 goa2 e5 chu2 kong2 mah? chiu7-si7 goa2 chiong Ia5-ho5-hoa e5 sian-ti chit8-pah lang5 khng3 ti7 tong7--nih, goo7-chap8 lang5 choe3 chit8-choo2, eng7 pia*2 kap chui2 iu*2-chhi7 in.  14). Ta* li2 kong2, Khi3 ka7 li2 e5 chu2 kong2, I2-li7-a ti7-chia, i tek-khak oe7 thai5-si2 goa2.  15). I2-li7-a kong2, Goa2 ki2 eng2-oah8 ban7-kun e5 Ia5-ho5-hoa, chiu7-si7 goa2 khia7 ti7 I e5 bin7-cheng5--e5, lai5 kong2, Kin-a2-jit8 goa2 tek-khak beh hoo7 A-hap khoa*3-ki*3 goa2.
	16). Go5-pa-ti2 chiu7 khi3 ki*3 A-hap, ka7 i kong2.  17). A-hap chiu7 lai5 ki*3 I2-li7-a.  A-hap khoa*3-ki*3 I2-li7-a e5 si5, A-hap chiu7 ka7 i kong2, Li2 chit-e5 ham7-hai7 I2-sek-liat8 ah!  18). I2-li7-a in3 kong2, Ham7-hai7 I2-sek-liat8--e5 m7-si7 goa2, si7 li2 kap li2 e5 lau7-pe7 e5 ke; in-ui7 lin2 khi3-sak Ia5-ho5-hoa e5 kai3-beng7, khi3 te3 hiah e5 Pa-lek8.  19). Ta* li2 tioh8 chhe lang5, chu7-chip8 I2-sek-liat8 cheng3-lang5, kap Pa-lek8 e5 sian-ti si3-pah goo7-chap8 lang5, i2-kip8 A-sia3-lah8 e5 sian-ti si3-pah lang5, chiah8 ti7 Ia5-se2-piat e5 toh--e5, long2 khi3 Ka-bit8 soa* kau3 goa2 hia.
	20). A-hap chiu7 chhe lang5 khi3 I2-sek-liat8 cheng3-lang5 hia, chio-chip8 chiah e5 sian-ti kau3 Ka-bit8 soa*.  21). I2-li7-a chiu7-kun7 cheng3 peh-si*3 kong2, Lin2 chun5 nng7-iu*7 sim bo5 koat-toan3, beh kau3 sim2-mih8 si5 ah?  Na7 Ia5-ho5-hoa si7 Siong7-te3, chiu7 tioh8 than3 Ia5-ho5-hoa; na7 Pa-lek8 si7 Siong7-te3 chiu7 tioh8 than3 Pa-lek8; peh-si*3 bo5 in3 chit8 ku3 oe7.  22). I2-li7-a ka7 peh-si*3 kong2, Ia5-ho5-hoa e5 sian-ti, chi2-u7 chhun goa2 chit8-lang5, chong2-si7 Pa-lek8 e5 sian-ti, u7 si3-pah goo7-chap8 lang5.  23). Ta* tioh8 eng7 nng7 chiah gu5-kang2-a2 hoo7 goan2, Pa-lek8 e5 sian-ti thang ui7 ka-ki7 keng2 chit8 chiah gu5-a2, chhiat kui-te3, he7 ti7 chha5-teng2, e7-bin7 m7-thang lok he2; goa2 liau7-li2 hit chiah gu5-a2, he7 ti7 chha5-tneg2, e7-bin7 ia7 bo5 lok he2.  24). Lin2 kiu5-kio3 lin2 e5 siong7-te3 e5 mia5, goa2 kiu5-kio3 Ia5-ho5-hoa e5 mia5; hit-e5 eng7 he2 hian2-eng3 e5 Siong7-te3, chiu7-si7 Siong7-te3.  Cheng3 peh-si*3 in3 kong2, Chit e5 oe7 chin-ho2.  25). I2-li7-a tui3 Pa-lek8 e5 sian-ti kong2, Lin2 ui7 ka-ki7 keng2 chit8 chiah gu5-kang2-a2, tai7-seng liau7-li2 i, in-ui7 lin2 lang5-giah8 khah-choe7, lin2 kiu5-kio3 lin2 siong7-te3 e5 mia5, tok8-tok8 m7-thang lok-he2 ti7 e7-bin7.  26). In chiu7 chiong soo2 hoo7 in e5 gu5-kang2-a2 khi3 liau7-li2 i; tui3 cha2-khi2 kau3 jit8-tau3 kiu5-kio3 Pa-lek8 e5 mia5, kong2, Pa-lek8 ah, tioh8 thia* goan2; chong2-si7 bo5 sia*-seh, ia7 bo5 in3-tap; in ti7 soo2 khi2 e5 toa*5, chiu-ui5 tio5-thiau3.  27). Kau3 tiong-tau3, I2-li7-a ki-chhi3 in kong2, Toa7-sia* kiu5-kio3 lah; in-ui7 i si7 siong7-te3, i kiam2-chhai2 cheng7-cheng7 teh-siu*7, a2-si7 the3--khi3 phian-phiah e5 soo2-chai7, a2-si7 kia*5-loo7, a2-si7 teh-khun3, lin2 tioh8 kio3 i chhi*2.  28). In toa7-sia* kiu5-kio3, chiau3 in e5 le7, eng7 to eng7 chhiu* ka-ki7 koah, ti3-kau3 in e5 sin-khu lau5-huih.  29). Tui3 jit8 ke3-tau3 kau3 hian3 e5-hng-che3 e5 si5, in teh kong2 in e5 sian-ti oe7; chong2-si7 bo5 sia*-seh, bo5 in3-tap, ia7 bo5 chhap in e5.
	30). I2-li7-a ka7 cheng3 peh-si*3 kong2, Lin2 lai5 kun7-oa2 goa2; cheng3 peh-si*3 chiu7 kun7-oa2 i; i chiu7 koh siu-li2 Ia5-ho5-hoa to2-hoai7 e5 toa*5.  31). I2-li7-a chhu2 chap8-ji7 te3 chioh8, chiau3 Nga2-kok e5 kia*2 e5 chi-phai3 e5 siau3-giah8; chit e5 Nga2-kok chiu7-si7 cheng5 Ia5-ho5-hoa e5 oe7 bat lim5-kau3 i kong2, I2-sek-liat8 beh choe3 li2 e5 mia5--e5.  I2-li7-a eng7 chiah e5 chioh8-thau5, hong7 Ia5-ho5-hoa e5 mia5, khi2 chit8 cho7 toa*5, ti7 toa*5 e5 chiu-ui5 khui kau, oe7 toe2--tit cheng2-chi2 nng7 se3-a.  33). Koh pai5-liat8 chha5, chiong gu5-a2 chhiat kui-te3, he7 ti7 chha5-teng2; kong2, Lin2 eng7 si3 e5 thang2 toe2 chui2 moa2-moa2, pia*3 ti7 sio-che3 kap chha5 e5 teng2-bin7;  34). koh kong2, Pia*3 te7-ji7-pai2, in chiu7 pia*3 te7-ji7-pai2; koh kong2, Pia*3 te7-sa*-pai2; in chiu7 pia*3 te7-sa*-pai2;  35). chui2 lau5 ti7 toa*5 e5 si3-ui5, kau ia7 u7 chui2 moa2-moa2.  36). Kau3 hian3 e5-hng che3 e5 si5, sian-ti I2-li7-a kun7-cheng5 lai5, kong2, A-pek-lah8-han2, I2-sat, I2-sek-liat8 e5 Siong7-te3 Ia5-ho5-hoa ah, kiu5 Li2 kin-a2-jit8 hoo7 lang5 chai Li2 ti7 I2-sek-liat8 choe3 Siong7-te3, ia7 chai goa2 si7 Li2 e5 loo5-pok8, koh si7 chiau3 Li2 e5 oe7 lai5 kia*5 che it-chhe3 e5 su7.  37). Ia5-ho5-hoa ah, tioh8 thia* goa2; tioh8 thia* goa2, hoo7 chit-kok e5 peh-si*3 chai Li2 Ia5-ho5-hoa chiu7-si7 Siong7-te3, Li2 hoo7 in e5 sim oat8-to3-tng2.  38). Ia5-ho5-hoa e5 he2 chiu7 kang3-loh8, it-chin7 sio i e5 sio-che3, kap chha5, kap chioh8, kap thoo5, koh sio-ta kau-lai7 e5 chui2.  39). Cheng3 peh-si*3 khoa*3-ki*3, chiu7 phak ti7 toe7--nih kong2, Ia5-ho5-hoa, I si7 Siong7-te3, Ia5-ho5-hoa, I si7 Siong7-te3.  40). I2-li7-a ka7 in kong2, Liah8 Pa-lek8 e5 sian-ti, bo5 iong5-un2 chit8-e5 to5-chau2.  In chiu7 liah8 in; I2-li7-a toa3 in loh8-khi3 kau3 Ki-sun7 khoe-pi*, ti7-hia thai5 in.
	41). I2-li7-a ka7 A-hap kong2, Li2 ta* thang chiu*7-khi3 lim-chiah8; in-ui7 u7 toa7-hoo7 e5 sia*.  42). A-hap chiu7 chiu*7-khi3 lim-chiah8.  I2-li7-a chiu*7-khi3 Ka-bit8 soa*-teng2, khut-sin ti7 toe7--nih, bin7 phak ti7 nng7 e5 kha-thau5-u e5 tiong-kan.  43). Tui3 i e5 loo5-pok8 kong2, Li2 chiu*7--khi3, ng3 hai2 khoa*3.  Loo5-pok8 chiu7 chiu*7-khi3 khoa*3, kong2, Long2 bo5 sim2-mih8.  I kong2, Li2 koh khi3, tioh8 kau3 chhit-pai2.  44). Kau3 te7-chhit pai2 i kong2, Khoa*3-ki*3 u7 hun5 tui3 hai2--nih khi2-lai5, soe3-soe3 chhin-chhiu*7 lang5 e5 chhiu2.  I2-li7-a kong2, Li2 chiu*7-khi3, ka7 A-hap kong2, Tioh8 pi7-pan7 chhia loh8-khi3, bian2-tit hoo7 hoo7 choo2-tong3.  45). Tiap-a2-ku2 e5 tiong-kan pian3-thi* in-ui7 hong kap hun5 oo-am3, loh8 toa7-hoo7.  A-hap chiu7 che7-chhia khi3 Ia5-su-liat8.  46). Ia5-ho5-hoa e5 chhiu2 khoa3 ti7 I2-li7-a e5 sin-chiu*7, i chiu7 ha5-io, ti7 A-hap e5 thau5-cheng5 chau2 kau3 Ia5-su-liat8 e5 sia*5-mng5.

[19]	 A-hap chiong I2-li7-a it-chhe3 soo2-kia*5-e5, kap i eng7 to thai5 cheng3 sian-ti e5 su7, long2 ka7 Ia5-se2-piat kong2.  2). Ia5-se2-piat chiu7 chhe lang5 khi3 ki*3 I2-li7-a, ka7 i kong2, Bin5-a2-jit8 iok-liok8 chit-si5, goa2 na7 bo5 hoo7 li2 e5 si*3-mia7 chhin-chhiu*7 in tiong-kan chit8-lang5 e5 si*3-mia7 chit8-iu*7, goan7 hiah e5 siong7-te3 ka-pe7 chek-hoat8 goa2.  3). I2-li7-a khoa*3-ki*3 an2-ni, chiu7 khi2-lai5 chau2, lai5 to5-mia7, kau3 Iu5-tai7 e5 Piat8-si7-pa, chiong loo5-pok8 lau5 ti7-hia.  4). Ka-ki7 jip8-khi3 khong3-ia2, kia*5 chit8-jit8 e5 loo7-cham7, kau3 chit8 chang5 lo5-teng5-chhiu7 kha; chiu7 che7 ti7-hia kiu5 si2, kong2, Ta* soah--lah; Ia5-ho5-hoa ah, kiu5 Li2 chhu2 goa2 e5 si*3-mia7, in-ui7 goa2 bo5 pi2 goa2 e5 liat8-choo2 khah-ia*5.  5). Chiu7 to2 ti7 lo5-teng5-chhiu7 kha, khun3--khi3; u7 thi*-sai3 lai5 tah i, kong2, Khi2-lai5 chiah8.  6). I khoa*3 i, chiu7 khoa*3-ki*3 u7 pia*2 pek ti7 he2-thoa*3 e5 teng2-bin7, koh u7 chit8 pan5 chui2 ti7 i e5 thau5-khak pi*; i chiu7 chiah8 chiu7 lim, koh to2--loh8-khi3.  7). Ia5-ho5-hoa e5 thi*-sai3 te7-ji7-pai2 koh lai5 tah i, kong2, Khi2-lai5 chiah8 ah, in-ui7 loo7 chin hng7; li2 kia*5 bo5 hoat-tit.  8). I chiu7 khi2-lai5 chiah8 i, lim i; oa2-kho3 chit-pai2 chiah8 e5 lat8, kia*5 si3-chap8 jit8, si3-chap8 mi5, kau3 Siong7-te3 e5 soa*, chiu7-si7 Ho5-liat8 soa*.  9). I kau3 hia, jip8 chit8 e5 tong7, chiu7 tiam3 hi2-lai7; khoa*3 ah, Ia5-ho5-hoa e5 oe7 lim5-kau3 i, ka7 i kong2, I2-li7-a ah, li2 ti7-chia chhong3 sim2-mih8?  10). I in3 kong2, Goa2 ui7-tioh8 Ia5-ho5-hoa ban7-kun e5 Siong7-te3 toa7 jiat8-sim; in-ui7 I2-sek-liat8 lang5 khi3-sak Li2 e5 iok, hui2-hoai7 Li2 hiah e5 toa*5, eng7 to thai5 Li2 hiah e5 sian-ti, chi2-u7 chhun goa2 chit8-lang5; in iau2 siau3-siu*7 goa2 e5 si*3-mia7, beh chhu2 i.  11). Kong2, Li2 chhut-lai5 khia7 ti7 soa*--nih, ti7 Ia5-ho5-hoa e5 bin7-cheng5.  Khoa*3 ah, Ia5-ho5-hoa keng-ke3, u7 toa7 koh thau3 e5 hong, phoa3-lih8 chiah e5 soa*, phah-chhui3 chiah e5 chioh8 ti7 Ia5-ho5-hoa e5 bin7-cheng5; chong2-si7 Ia5-ho5-hoa bo5 ti7 hong e5 lai7-bin7;  hong liau2-au7 u7 toe7-tang7; Ia5-ho5-hoa ia7 bo5 ti7 toe7-tang7 e5 tiong-kan.  12). Toe7-tang7 liau2-au7 u7 he2; Ia5-ho5-hoa ia7 bo5 ti7 he2-tiong; he2 liau2-au7, u7 soe3 koh khin e5 sia*.  13). I2-li7-a thia*-ki*3, chiu7 eng7 goa7-sa* ta3-bin7, chhut-khi3 khia7 ti7 tong7-khau2.  khoa*3 ah, u7 sia* lim5-kau3 i kong2, I2-li7-a ah, li2 ti7-chia chhong3 sim2-mih8?  14). I kong2, Goa2 ui7-tioh8 Ia5-ho5-hoa ban7-kun e5 Siong7-te3 toa7 jiat8-sim; in-ui7 I2-sek-liat8 lang5 khi3-sak Li2 e5 iok, hui2-hoai7 Li2 hiah e5 toa*5, eng7 to thai5 Li2 hiah e5 sian-ti; chi2-u7 chhun goa2 chit8-lang5, in iau2 siau3-siu*7 goa2 e5 si*3-mia7, beh chhu2 i.  15). Ia5-ho5-hoa ka7 i kong2, Khi3 ah, li2 to3-khi3, kau3 Tai7-ma2-sek e5 khong3-ia2; i2-keng kau3, chiu7 tioh8 eng7 iu5 boah Hap-siat choe3 A-lan5 ong5;  16). koh boah Leng5-si7 e5 sun Ia3-hoo7 choe3 I2-sek-liat8 ong5; koh boah A-pek-bi2-ho5-lah8 lang5 Sa-hoat e5 kia*2 I2-li7-sa choe3 sian-ti soa3-chiap li2.  17). Au7-lai5 thoat-li7 Hap-siat e5 to e5, Ia5-hoo7 beh thai5 i; thoat-li7 Ia5-hoo7 e5 to e5, I2-li7-sa beh thai5 i.  18). Chong2-si7 Goa2 ti7 I2-sek-liat8 tiong lau5 chhit-chheng lang5, i e5 kha-thau5-u be7-bat kui7 Pa-lek8, i e5 chhui3 be7-bat chim i.  19). I2-li7-a chiu7 li7-khui hia khi3; tu2-tioh8 Sa-hoat e5 kia*2 I2-li7-sa, i teh loe5-chhan5; ti7 i e5 thau5-cheng5 u7 chap8-ji7 tui3 gu5, ka-ki7 koa*2 te7 chap8-ji7 tui3; I2-li7-a keng-ke3 i hia, chiong ka-ki7 e5 sa* phoah8 ti7 i e5 sin-chiu*7.  20). I2-li7-sa chiu7 li7-khui hiah e5 gu5, chau2 kau3 I2-li7-a e5 au7-bin7, kong2, Kiu5 li2 chun2 goa2 tai7-seng chim goa2 e5 pe7-bu2, jian5-au7 goa2 chiu7 te3 li2.  I2-li7-a ka7 i kong2, Li2 to3-khi3, goa2 tui3 li2 u7 choe3 sim2-mih8 ah?  21). I2-li7-sa chiu7 tui3 i hia to3-khi3, thai5 chit8-tui3 gu5, eng7 tho3 gu5 e5 khi3-ku7 chu2 bah, hoo7 peh-si*3; in chiu7 chiah8 i.  I chiu7 khi2-lai5 te3 I2-li7-a, lai5 hok8-sai7 i.

[20]	A-lan5 ong5 Pian7-hap-tat8 chu7-chip8 i e5 choan5-kun, u7 sa*-chap8-ji7 e5 ong5 kap i khi3, u7 be2, u7 chhia, chiu*7-khi3 ui5 Sat-ma2-li7-a, lai5 kong i.  2). Koh chhe su3-chia2 jip8 sia*5 ki*3 I2-sek-liat8 ong5 A-hap, ka7 i kong2, Pian7-hap-tat8 an2-ni kong2,  3). Li2 e5 gun5, li2 e5 kim, long2 si7 goa2-e5, li2 hiah e5 boo2, li2 hiah e5 kia*2-ji5, te7-it sui2 e5, ia7-si7 goa2-e5.  4). I2-sek-liat8 ong5 in3 kong2, Goa2 e5 chu2, goa2 e5 ong5 ah, chiau3 li2 e5 oe7, goa2 kap goa2 soo2-u7-e5 long2 si7 li2-e5.  5). Su3-chia2 koh lai5 kong2, Pian7-hap-tat8 an2-ni kong2, Goa2 khiok u7 chhe lang5 khi3 ki*3 li2, ai3 li2 chiong li2 e5 gun5, kim, boo2, kia*2-ji5, long2 kau hoo7 goa2.  6). Chong2-si7 bin5-a2-jit8 iok-liok8 chit-si5 goa2 beh chhe goa2 e5 su3-chia2 kau3 li2 hia, chhiau-chhe7 li2 e5 chhu3, kap li2 e5 loo5-pok8 e5 chhu3, ki*3-na7 li2 soo2 khoa*3-choe3 ho2--e5, in beh chhin-chhiu2 toa3--khi3.  7). I2-sek-liat8 ong5 tiau3 kok-lai7 e5 tiu*2-lo2 long2 lai5, ka7 in kong2, Lin2 khoa*3, chit e5 lang5 tiau5-ti5 chhe7-phang7 beh hai7 goa2; i bat chhe lang5 lai5 goa2 chia, beh goa2 e5 boo2, kia*2-ji5, kap kim gun5, goa2 bo5 the-si5--i.  8). Tiu*2-lo2 kap cheng3 peh-si*3 long2 ka7 ong5 kong2, M7-thang thia* i, ia7 m7-thang un2 i.  9). Soo2-i2 eng7 ka7 Pian7-hap-tat8 e5 su3-chia2 kong2, Lin2 ka7 goa2 e5 chu2 goa2 e5 ong5 kong2, Li2 tai7-seng chhe lang5 tui3 li2 e5 loo5-pok8 soo2-tho2--e5 goa2 u7 un2; chong2-si7 chit-e5 goa2 boe7 kia*5--tit.  Su3-chia2 chiu7 to3-khi3 he5-hok.  10). Pian7-hap-tat8 koh chhe lang5 kong2, Sat-ma2-li7-a e5 thoo5-hun2, na7 u7 kau3-giah8 hoo7 te3 goa2 e5 lang5 tak8-lang5 mi chit8-pe2, chiu7 goan7 hiah e5 siong7-te3 ka-pe7 chek-hoat8 goa2.  11). I2-sek-liat8 ong5 in3 kong2, Lin2 ka7 i kong2, Chheng7 khoe-kah--e5, m7-thang chhin-chhiu*7 thng3 khoe-kah--e5 lai5 khoa-khau2.  12). Pian7-hap-tat8 kap hiah e5 ong5 ti7 poo3-pi*5-lai7 lim-chiu2, thia*-ki*3 chiah e5 oe7, chiu7 ka7 i e5 jin5-sin5 kong2, Thang pai5-tin7; in chiu7 pai5-tin7 kong-sia*5.  13). U7 chit8 e5 sian-ti lai5 ki*3 I2-sek-liat8 ong5 A-hap kong2, Ia5-ho5-hoa an2-ni kong2, Li2 u7 khoa*3-ki*3 chit toa7 tin7 e5 lang5 bo5?  Khoa*3 ah, kin-a2-jit8 Goa2 beh chiong in kau ti7 li2 e5 chhiu2, li2 chiu7 chai Goa2 si7 Ia5-ho5-hoa.  14). A-hap kong2, Beh eng7 chi7-chui7 ah?  I in3 kong2, Ia5-ho5-hoa an2-ni kong2, Eng7 chiah e5 seng2-tiu*2 e5 siau3-lian5 lang5.  A-hap kong2, Sim2-mih8 lang5 beh pai5-tin7 ah?  I in3 kong2, Chiu7-si7 li2.  15). I chiu7 sng3 hiah e5 seng2-tiu*2 e5 siau3-lian5 lang5, kiong7 u7 nng7-pah sa*-chap8-ji7 mia5; au7-lai5 i koh sng3 cheng3 peh-si*3, chiu7-si7 I2-sek-liat8 lang5, kiong7 chhit-chheng mia5.
	16). Jit8-tiong-tau3 e5 si5, in chiu7 chhut-khi3.  Pian7-hap-tat8 kap hiah e5 ong5, chiu7-si7 pang-chan7 i e5 sa*-chap8-ji7 e5 ong5, ti7 poo3-pi*5-lai7 chiah8 chiu2-chui3.  17). Hiah e5 seng2-tiu*2 e5 siau3-lian5 lang5 choe3-thau5 chhut-khi3.  Pian7-hap-tat8 chhe lang5 khi3 tham3-bai7, in he5-hok kong2, U7 lang5 tui3 Sat-ma2-li7-a chhut-lai5.  18). I kong2, In na7 ui7-tioh8 kang2-ho5 chhut-lai5, tioh8 oah8-oah8 liah8 in; na7 ui7-tioh8 kau-chian3 chhut-lai5, ia7 tioh8 oah8-oah8 liah8 in.  19). Hiah e5 seng2-tiu*2 e5 siau3-lian5 lang5 chhut sia*5, kun-peng te3 in;  tak8-lang5 thai5 i e5 tui3-tek8.  20). A-lan5 lang5 to5-chau2, I2-sek-liat8 lang5 jip in.  A-lan5 ong5 Pian7-hap-tat8 khia5-be2, kap hiah e5 be2-peng to5-thoat.  21). I2-sek-liat8 ong5 chhut-sia*5, phah hiah e5 chhia, kap be2, toa7-toa7 thai5-si2 A-lan5 lang5.  22). Hit e5 sian-ti lai5 ki*3 I2-sek-liat8 ong5, ka7 i kong2, Li2 tioh8 ka-ki7 kiong5-chong3, kin2-sin7 tioh8 chai*2-iu*7 choe3; in-ui7 me5-ni5 chit-si5, A-lan5 ong5 beh chiu*7-lai5 kong-kek li2.
	23). A-lan5 ong5 e5 jin5-sin5 ka7 i kong2, I2-sek-liat8 lang5 e5 Siong7-te3 si7 soa*-thau5 e5 Siong7-te3, soo2-i2 in khah-ia*5 lan2; chong2-si7 lan2 na7 ti7 pi*5-iu*5 kap in kau-chian3, chiu7 oe7 khah-ia*5 in.  24). Tioh8 an2-ni kia*5; hiah e5 ong5 tak8-e5 tioh8 bian2-chit, lip8 kun-tiu*2 lai5 thoe3 in.  25). Koh chio-boo7 chit8 tui7 kun-peng chiau3 li2 soo2 sit-loh8 e5 kun-peng, eng7 be2 poo2 be2, eng7 chhia poo2 chhia; lan2 ti7 pi*5-iu*5 kap in kau-chian3, un2-tang3 oe7 ia*5.  Ong5 chiu7 thia* in e5 oe7 khi3 kia*5.
	26). Keh-ni5 Pian7-hap-tat8 tiam2-sng3 A-lan5 lang5, chiu*7-khi3 A-hut, beh kap I2-sek-liat8 lang5 kau-chian3.  27). I2-sek-liat8 lang5 ia7 tiam2-sng3 in e5 siau3-giah8, pi7-pan7 kun-niu5, chhut-khi3 ti2-tek8 i, chat-ia*5 ti7 in e5 tui3-bin7, chhin-chhiu*7 nng7 sio2-kun5 e5 soa*-iu*5 a2; chong2-si7 A-lan5 lang5 moa2 toe7-bin7.  28). U7 Siong7-te3 e5 loo5-pok8 lai5 ki*3 I2-sek-liat8 ong5 kong2, Ia5-ho5-hoa an2-ni kong2, In-ui7 A-lan5 lang5 kong2, Ia5-ho5-hoa si7 soa*-thau5 e5 Siong7-te3, m7-si7 soa*-kok e5 Siong7-te3, soo2-i2 Goa2 beh chiong chit toa7-tin7 e5 lang5 long2 kau ti7 li2 e5 chhiu2; lin2 chiu7 chai Goa2 si7 Ia5-ho5-hoa.  29). Chiu7 chat-ia*5 tai7-ke sa* tui3-bin7 chhit-jit8; kau3 te7-chhit jit8 siang-peng5 kun-peng kau-chian3; ti7 chit-jit8 I2-sek-liat8 lang5 thai5-si2 A-lan5 lang5 poo7-peng chap8-ban7.  30). Ki5-u5-e5 chau2 jip8 A-hut sia*5, hit e5 sia*5-chhiu*5 to2, teh-si2 soo2-chhun e5 nng7-ban7 chhit-chheng lang5.  Pian7-hap-tat8 chau2 jip8 sia*5, bih ti7 lai7-pang5.  31). I e5 jin5-sin5 ka7 i kong2, Khoa*3 ah, goan2 thia*-ki*3 I2-sek-liat8 ke e5 liat8-ong5 si7 jin5-chu5 e5 ong5; kiu5 li2 chun2 goan2 ha5 moa5-poo3 ti7 goan2 e5 io, thau5-khak phoah8-soh, chhit-khi3 tau5-hang5 I2-sek-liat8 ong5; kiam2-chhai2 i beh jiau5 li2 e5 si*3-mia7.  32). In chiu7 io ha5 moa5-poo3, thau5-khak phoah8-soh, khi3 ki*3 I2-sek-liat8 ong5, kong2, Li2 e5 loo5-pok8 Pian7-hap-tat8 kong2, Kiu5 li2, jiau5 goa2 e5 si*3-mia7.  A-hap kong2, I iau2 oah8--teh mah? i si7 goa2 e5 hia*-ti7.  33). Hiah e5 lang5 chim-chiok thia* i e5 khau2-khi3, liam5-pi* sun7 i e5 oe7-be2, kong2, Li2 e5 hia*-ti7 Pian7-hap-tat8.  I kong2, Lin2 khi3 chhoa7 i lai5.  Pian7-hap-tat8 chhut-lai5 ki*3 ong5, ong5 chiu7 hoo7 i che7-chhia.  34). Pian7-hap-tat8 ka7 i kong2 Goa2 e5 pe7 tui3 li2 e5 pe7 soo2 chhiu*2 hiah e5 sia*5, goa2 beh heng5 li2; koh li2 thang ti7 Tai7-ma2-sek siat koe-chhi7, chhin-chhiu*7 goa2 e5 pe7 ti7 Sat-ma2-li7-a soo2 siat--e5 chit8-iu*7.  A-hap kong2, Goa2 chiau3 chit e5 iok pang3 li2 to3-khi3; chiu7 kap i lip8-iok, pang3 i to3-khi3.
	35). U7 sian-ti e5 hak8-seng e5 chit8-lang5, eng7 Ia5-ho5-hoa e5 oe7 ka7 i e5 tang5-phoa*3 kong2, Chhia*2 li2 phah goa2.  Hit-lang5 m7-kheng2 phah i.  36). I chiu7 ka7 i kong2, In-ui7 li2 m7-than3 Ia5-ho5-hoa e5 oe7, li2 chit8-e7 li7-khui goa2, beh u sai ka7-si2 li2.  I chit8-e7 li7-khui i khi3, ko2-jian5 u7 sai tu2-tioh8 lai5 ka7-si2 i.  37). I koh tu2-tioh8 chit8-lang5, ka7 i kong2, Chhia*2 li2 phah goa2.  I chiu7 phah--i, phah kau3 tioh8-siong.  38). Sian-ti chiu7 khi3, ti7 loo7--nih theng3-hau7 ong5 koe2 i e5 iong5-mau7, eng7 kun ta3 bak8-chiu.  39). Ong5 tui3 hia keng-ke3 e5 si5, i kio3 ong5 kong2, Li2 e5 loo5-pok8 chhut-tin7, u7 chit8-lang5 oat--lai5 pi*-a2, koh chhoa7 chit8-lang5 lai5 kau goa2, kong2, Li2 koo3-siu2 chit e5 lang5; na7 i sit-loh8, li2 e5 si*3-mia7 tioh8 thoe3 i e5 si*3-mia7; na7 bo5, li2 tioh8 kau-chhut chit8 tha-lian5-tek e5 gun5.  40). Li2 e5 loo5-pok8 koo3 chit-hang7 hit-hang7 e5 si5, hit-lang5 soa3 bo5--khi3.  I2-sek-liat8  ong5 ka7 i kong2, Li2 e5 an3-kia*7 an2-ni, li2 i2-keng ka-ki7 phoa*3-toan3.  41). I koa*2-kin2 tu5-khi3 ta3 bak8-chiu e5 kun; I2-sek-liat8 ong5 chiu7 jin7-tit i si7 sian-ti e5 chit8-e5.  42). I ka7 ong5 kong2, Ia5-ho5-hoa an2-ni kong2, In-ui7 li2 chiong Goa2 soo2 tia*7-tioh8 beh biat8 e5 lang5 pang3 hoo7 i khi3, li2 e5 si*3-mia7 chiu7 tioh8 thoe3 i e5 si*3-mia7, li2 e5 peh-si*3 chiu7 tioh8 thoe3 i e5 peh-si*3.  43). I2-sek-liat8 ong5 chiu7 ut-bun7 bo5 hoa*-hi2; kau3 Sat-ma2-li7-a to3-khi3 i e5 chhu3.

[21]	Chiah e5 tai7-chi3 liau2-au7, Ia5-su-liat8 lang5 Na2-pok8 u7 phu5-to5-hng5 ti7 Ia5-su-liat8, kun7 Sat-ma2-li7-a ong5 A-hap e5 kiong.  A-hap ka7 Na2-pok8 kong2, Li2 eng7 li2 e5 phu5-to5-hng5 hoo7 goa2, goa2 thang choe3 chhai3-hng5; in-ui7 si7 kun7 ti7 goa2 e5 kiong; goa2 beh eng7 koh khah-ho2 e5 hng5 ka7 li2 oa*7; a2-si7 li2 ai3 gun5, goa2 chiu7 chiau3 ke3-chi*5 hoo7 li2.  3). Na2-pok8 ka7 A-hap kong2, Eng7 goa2 e5 choo2 soo2 lau5 e5 giap8 hoo7 li2, chit e5 tai7-chi3 goan7 Ia5-ho5-hoa kim3-chi2 goa2.  4). A-hap in-ui7 Ia5-su-liat8 lang5 Na2-pok8 soo2 kong2 e5 oe7, chiu7 ut-chut bo5 hoa*-hi2; to3--khi3 i e5 chhu3; in-ui7 Na2-pok8 bat kong2, Goa2 m7 eng7 goa2 e5 choo2-giap8 hoo7 li2, A-hap chiu7 to2 ti7 bin5-chhng5, bin7 ng3 lai7-bin7, ia7 m7 chiah8.  5). Ong5-hoo7 Ia5-se2-piat kau3 i hia, mng7 i kong2, Li2 e5 sim-lai7 iu-bun7 soa3 m7-chia8, si7 sia*2 ian5-koo3 ah?  6). I ka7 i kong2, In-ui7 goa2 tui3 Ia5-su-liat8 lang5 Na2-pok8 kong2, Li2 eng7 li2 e5 phu5-to5-hng5 hoo7 goa2, goa2 eng7 gun5 hoo7 li2; a2-si7 li2 na7 ai3, goa2 chiu7 eng7 phu5-to5-hng5 oa*7 li2.  I kong2, Goa2 e5 phu5-to5-hng5, goa2 m7 hoo7 li2.  7). Ong5-hoo7 Ia5-se2-piat ka7 i kong2, Li2 chit-chun7 si7 teh koan2-li2 I2-sek-liat8 kok a2-m7-si7? choe3 li2 khi2-lai5 chiah8, hoo7 li2 e5 sim hoa*-hi2; goa2 beh eng7 Ia5-su-liat8 lang5 Na2-pok8 e5 phu5-to5-hng5 hoo7 li2.  8). Chiu7 eng7 A-hap e5 mia5 sia2-phoe, eng7 ong5 e5 in3 tng3--i; kia3 hiah e5 phoe hoo7 Na2-pok8 e5 sia*5, hoo7 kap i khia7-khi2 e5 tiu*2-lo2 kui3-chok8.  9). Sia2 ti7 phoe--nih kong2, Lin2 tioh8 soan-poo3 kim3-chiah8, hoo7 Na2-pok8 che7 ti7 peh-si*3-kan e5 koai*5-ui7;  10). koh siat nng7 e5 hui2-lui7 ti7 i e5 bin7-cheng5, choe3 kan-cheng3 ko3 i kong2, Li2 pong3-tok8 Siong7-te3 kap ong5; jian5-au7 chiu7 thoa i chhut-khi3, eng7 chioh8-thau5 tim3-si2 i.  11). I sia*5-lai7 e5 lang5, chiu7-si7 khia7-khi2 hit e5 sia*5 e5 tiu*2-lo2, kap kui3-chok8, chiu7 chiau3 Ia5-se2-piat soo2 kia3 e5 oe7, chiu7-si7 chiau3 i kia3 hoo7 in e5 phoe soo2-sia2-e5, lai5 kia*5.  12). Soan-poo3 kim3-chiah8, hoo7 Na2-pok8 che7 ti7 peh-si*3-kan e5 koai*5-ui7.  13). Hit nng7 e5 hui2-lui7 jip8-khi3, che7 ti7 i e5 bin7-cheng5; hui2-lui7 tng peh-si*3 e5 bin7-cheng5 choe3 kan-cheng3 ko3 Na2-pok8 kong2, Na2-pok8 pong3-tok8 Siong7-te3 kap ong5; chiu7 thoa i chhut sia*5-goa7, eng7 chioh8-thau5 tim3-si2 i.  14). Chiu7 chhe lang5 khi3 ka7 Ia5-se2-piat kong2, Na2-pok8 i2-keng hoo7 chioh8-thau5 tim3-si2 lah.  15). Ia5-se2-piat thia*-ki*3 Na2-pok8 hoo7 chioh8-thau5 tim3-si2, Ia5-se2-piat chiu7 ka7 A-hap kong2, Li2 khi2-lai5 chiang2 Ia5-su-liat8 lang5 Na2-pok8 m7-kheng2 ui7-tioh8 ke3-chi*5 hoo7 li2 e5 phu5-to5-hng5, in-ui7 Na2-pok8 i2-keng si2, bo5-mia7 lah.  16). A-hap thia*-ki*3 Na2-pok8 i2-keng si2, A-hap chiu7 khi2-lai5, loh8-khi3 Ia5-su-liat8 lang5 Na2-pok8 e5 phu5-to5-hng5 hia, beh chiang2 i.
	17). Ia5-ho5-hoa e5 oe7 lim5-kau3 The5-su-pi2 lang5 I2-li7-a, kong2, Li2 khi2-lai5, khi3 ki*3 tiam3 ti7 Sat-ma2-li7-a e5 I2-sek-liat8 ong5 A-hap; i loh8-khi3 Na2-pok8 e5 phu5-to5-hng5 beh chiang2 i; chit-chun7 i ti7-hia.   19). Li2 tioh8 ka7 i kong2, Ia5-ho5-hoa an2-ni kong2, Li2 u7 thai5-si2 lang5 koh chiang2 i e5 giap8 mah?  Koh tioh8 ka7 i kong2, Ia5-ho5-hoa an2-ni kong2, Kau2 ti7 sim2-mih8 soo2-chai7 chi7 Na2-pok8 e5 huih, kau3 ia7 beh ti7-hia chi7 li2 e5 huih, chit7-si7 li2 pun2-sin e5 huih.  20). A-hap ka7 I2-li7-a kong2, Goa2 e5 tui3-tek8 ah, li2 chhe7-tioh8 goa2 mah?  I in3 kong2, goa2 chhe7-tioh8 li2, in-ui7 li2 boe7 ka-ki7, kia*5 Ia5-ho5-hoa khoa*3-choe3 phai*2 e5 su7.  21). Ia5-ho5-hoa kong2, Goa2 beh kang3 chai-e7 hoo7 li2, beh it-chin7 tu5 li2; ki*3 siok8 A-hap e5 ta-poo-teng, bo5-lun7 siu7 khu-sok--e5, a2-si7 chu7-iu5--e5, long2 ti7 I2-sek-liat8 tiong chian2-tu5 i.  22). Goa2 beh hoo7 li2 e5 ke chhin-chhiu*7 Ni5-pat e5 kia*2 Ia5-lo5-pho3-am3 e5 ke, koh chhin-chhiu*7 A-hi-nga2 e5 kia*2 Pa-sa e5 ke, in-ui7 li2 soo2 kan-hoan7 kek-tong7 Goa2 siu7-khi3 e5 su7, koh hoo7 I2-sek-liat8 hoan7-choe7.  23). Lun7 Ia5-se2-piat Ia5-ho5-hoa ia7 u7 kong2, Kau3 beh chiah8 Ia5-se2-piat ti7 Ia5-su-liat8 e5 goa7-sia*5.  24). Siok8 A-hap e5 lang5, si2 ti7 sia*5--lai7 e5, kau2 beh chiah8--i, si2 ti7 chhan5-ia2 e5, khong-tiong e5 chiau2 beh chiah8--i.  25). (Chong2-si7 bo5 lang5 chhin-chhiu*7 A-hap, in-ui7 i ka-ki7 boe7, kia*5 Ia5-ho5-hoa khoa*3-choe3 phai*2 e5 su7; si7 tui3 i e5 ong5-hoo7 Ia5-se2-piat kiau2-so7 i.  26). I kia*5 toa7 kho2-oo*3 e5 su7, in-ui7 i te3 hiah e5 ngoo2-siong7, long2 chhin-chhiu*7 A-moo5-li7 lang5 chit8-iu*7, chiu7-si7 Ia5-ho5-hoa soo2 koa*2-chhut ti7 I2-sek-liat8 lang5 e5 bin7-cheng5--e5.)  27). A-hap thia*-ki*3 chiah e5 oe7, chiu7 thiah-lih8 sa*, sin-khu chheng7 chhoo moa5-poo3, kim3-chiah8, khun3 ia7 to2 ti7 chhoo-moa5-poo3, koh un5-un5-a2 kia*5.  28). Ia5-ho5-hoa e5 oe7 lim5-kau3 The5-su-pi2 lang5 I2-li7-a kong2, A-hap chai*2-iu*7 ka-ki7 khiam-pi ti7 goa2 e5 bin7-cheng5, li2 u khoa*3-ki*3 mah?  in-ui7 i ka-ki7 khiam-pi ti7 Goa2 e5 bin7-cheng5, soo2-i2 Goa2 bo5 beh ti7 i oah8-teh e5 jit8 kang3 chit e5 chai-e7; si7 ti7 i e5 kia*2 e5 jit8, kang3 chit e5 chai-e7 ti7 i e5 ke.

[22]	I2-sek-liat8 kap A-lan5 sa*-ni5 ku2 bo5 kau-chian3.  Kau3 te7-sa* ni5 Iu5-tai7 ong5 Iok-sa-hoat loh8-khi3 I2-sek-liat8 ong5 hia.  3). I2-sek-liat8 ong5 tui3 i e5 loo5-pok8 kong2, Lin2 kiam2-m7-chai Ki-liat8 e5 Lah8-boat8 si7 lan2-e5? lan2 keng2-jian5 tiam7-tiam7 bo5 tui3 A-lan5 ong5 e5 chhiu2 chhiu*2--lai5 mah?  4). A-hap ka7 Iok-sa-hoat kong2, Li2 beh kap goa2 khi3 Ki-liat8 e5 Lah8-boat8 kau-chian3 mah?  Iok-sa-hoat ka7 I2-sek-liat8 ong5 kong2, Goa2 chhin-chhiu*7 li2, goa2 e5 peh-si*3 chhin-chhiu*7 li2 e5 peh-si*3, goa2 e5 be2 chhin-chhiu*7 li2 e5 be2.  5). Iok-sa-hoat ka7 I2-sek-liat8 ong5 kong2, Chhia*2 li2 kin-a2-jit8 mng7 Ia5-ho5-hoa e5 i3-su3,  6). I2-sek-liat8 ong5 chiu7 chu7-chip8 sian-ti iok-liok8 si3-pah lang5, mng7 in kong2, Goa2 tioh8 chiu*7--khi3 Ki-liat8 e5 Lah8-boat8 lai5 kau-chian3, a2-si7 tioh8 soah ah?  In kong2, Thang chiu*7--khi3; in-ui7 Chu2 beh chiong i kau ti7 ong5 e5 chhiu2.  7). Iok-sa-hoat kong2, Ti7-chia kiam2 bo5 iau2 u7 Ia5-ho5-hoa e5 sian-ti, hoo7 lan2 thang tui3 i lai5 mng7 mah?  8). I2-sek-liat8 ong5 ka7 Iok-sa-hoat kong2, Iau2 u7 chit8-lang5, si7 Im-lah8 e5 kia*2 Bi2-kai-nga2, lan2 thang tui3 i lai5 mng7 Ia5-ho5-hoa; chong2-si7 goa2 oan3-hun7 i, in-ui7 i soo2 chham3-gu2 goa2-e5, long2 bo5 ho2-oe7, chi2-u7 chai-e7 na7-tia*7.  Iok-sa-hoat kong2, Chhia*2 ong5 boh8-tit an2-ni kong2.  9). I2-sek-liat8 ong5 chiu7 tiau3 chit8 e5 koa*-oan5 lai5, kong2, Li2 khi3 kio3 Im-lah8 e5 kia*2 Bi2-kai-nga2 kin2-kin2 lai5.  10). I2-sek-liat8 ong5 kap Iu5-tai7 ong5 Iok-sa-hoat, tak8-e5 che7 i e5 cho7-ui7, chheng7 le2-hok8, ti7 Sat-mna2-li7-a sia*5-mng5-khau2 khoah e5 soo2-chai7; cheng3 sian-ti tak8-e5 ti7 in e5 bin7-cheng5 chham3-gu2.  11). Ki-na2-na2 e5 kia*2 Se-ti2-ka choe3 thih-kak, kong2, Ia5-ho5-hoa an2-ni kong2, Li2 beh eng7 chiah-e5 tak A-lan5 lang5, kau3 in biat8-bo5.  12). Cheng3 sian-ti long2 an2-ni chham3-gu2 kong2, Thang chiu*7--khi3 Ki-liat8 e5 Lah8-boat8, beh tek-seng3; in-ui7 Ia5-ho5-hoa beh chiong i kau ti7 ong5 e5 chhiu2.
	13). Hit-e5 khi3 kio3 Bi2-kai-nga2 e5 su3-chia2 ka7 i kong2, Khoa*3 ah, cheng3 sian-ti long2 kong2 chit8-iu*7 oe7, tui3 ong5 kong2 ho2-su7; kiu5 li2 soo2-kong2-e5 kap in sa*-tang5, pi*5-pi*5 kong2 ho2-oe7.  14). Bi2-kai-nga2 kong2, Goa2 ki2 eng2-oah8 e5 Ia5-ho5-hoa lai5 kong2, Ia5-ho5-hoa tui3 goa2 kong2 sim2-mih8, goa2 beh kong2 i.  15). Bi2-kai-nga2 kau3 ong5 e5 bin7-cheng5, ong5 mng7 i kong2, Bi2-kai-nga2 ah, goan2 thang chiu*7-khi3 Ki-liat8 e5 Lah8-boat8 lai5 kau-chian3, a2-si7 tioh8 soah ah?  I in3 kong2, Thang chiu*7-khi3, beh tek-seng3; Ia5-ho5-hoa beh chiong i kau ti7 ong5 e5 chhiu2.  16). Ong5 tui3 i kong2, Goa2 tioh8 kui2-pai2 kah li2 chiu3-choa7, li2 thok Ia5-ho5-hoa e5 mia5, chi2-u7 tioh8 eng7 chin-sit8 ka7 goa2 kong2?  17). Bi2-kai-nga2 kong2, Goa2 khoa*3-ki*3 I2-sek-liat8 cheng3 peh-si*3 si3-soa*3 ti7 soa*--nih, chhin-chhiu*7 bo5 bok8-chia2 e5 iu*5 chit8-poa*; Ia5-ho5-hoa an2-ni kong2, Chiah-e5 bo5 chu2-lang5, in tak8-e5 thang peng5-an to3-khi3 in e5 ke.  18). I2-sek-liat8 ong5 ka7 Iok-sa-hoat kong2, Goa2 kiam2 bo5 ka7 li2 kong2, Chit-lang5 soo2 beh chham3-gu2 goa2--e5, bo5 kong2 ho2-oe7, chi2-u7 chai-e7 na7-tia*7.  19). Bi2-kai-nga2 kong2, Soo2-i2 li2 tioh8 thia* Ia5-ho5-hoa e5 oe7; goa2 khoa*3-ki*3 Ia5-ho5-hoa che7 ti7 po2-cho7, thi*-teng2 e5 ban7-kun khia7 ti7 I e5 cho2-iu7.  20). Ia5-ho5-hoa kong2, Chi7-chui7 beh in2-iu2 A-hap, hoo7 i chiu*7-khi3 Ki-liat8 e5 Lah8-boat8, si2 ti7-hia ah?  Chit-e5 kong2 an2-ni, hit-e5 kong2 an3-ni.  21). Au7-lai5 u7 chit8 e5 sin5 chhut-lai5, khia7 ti7 Ia5-ho5-hoa e5 bin7-cheng5, kong2, Goa2 beh in2-iu2 i.  22). Ia5-ho5-hoa mng7 i kong2, Li2 beh eng7 sim2-mih8 hoat-too7?  I kong2, Goa2 beh chhut-khi3, choe3 peh8-chhat8 e5 sin5 ti7 i cheng3 sian-ti e5 chhui3.  Ia5-ho5-hoa kong2, Li2 beh in2-iu2 i, ia7 beh chia*5 i; chhut-khi3, lai5 choe3 an2-ni.  23). Ta* Ia5-ho5-hoa eng7 peh8-chhat8 e5 sin5 jip8 ti7 li2 chiah e5 sian-ti e5 chhui3; Ia5-ho5-hoa lun7-kau3 li2 u7 kong2 chai-e7.  24). Ki-na2-na2 e5 kia*2 Se-ti2-ka chin3-cheng5, sian3 Bi2-kai-nga2 e5 chhui3-phoe2, kong2, Ia5-ho5-hoa e5 sin5 tui3 toh-loh8 chit8 tiau5 loo7 li7-khui goa2 lai5 kap li2. kong2 ah?  25). Bi2-kai-nga2 kong2, Khoa*3 ah, li2 jip8 lai7-pang5 ka-ki7 bih, hit-jit8 chiu7 beh khoa*3-ki*3.  26). I2-sek-liat8 ong5 kong2, Tioh8 toa3 Bi2-kai-nga2 khi3 kau sia*5-siu2 A-bun5, kap ong5 e5 kia*2 Iok-a-si, kong2, Ong5 an2-ni kong2, Eng7 chit-lang5 koai* ti7 ka*--nih, eng7 kan-khoo2 e5 pia*2, kan-khoo2 e5 chui2, hoo7 i chiah8, theng3-hau7 goa2 peng5-an to3-lai5.  28). Bi2-kai-nga2 kong2, Li2 na7 chin-chia*3 peng5-an to3-lai5, chiu7-si7 Ia5-ho5-hoa bo5 thok goa2 kong2.  Koh kong2, Chiah e5 peh-si*3 ah, lin2 long2 tioh8 thia*.
	29). I2-sek-liat8 ong5 kap Iu5-tai7 ong5 Iok-sa-hoat chiu*7--khi3 Ki-liat8 e5 Lah8-boat8.  30). I2-sek-liat8 ong5 ka7 Iok-sa-hoat kong2, Goa2 beh kai2-chong chiu*7-tin7; li2 thang chheng7 ong5-hok8.  I2-sek-liat8 ong5 chiu7 kai2-chong chiu*7-tin7.  31). A-lan5 ong5 u7 hoan-hu3 i e5 chian3-chhia e5 koa*-tiu*2 sa*-chap8-ji7-e5, kong2, Bo5-lun7 toa7-soe3 m7-thang kap in kau-chian3, chi2-u7 kap I2-sek-liat8 ong5 kau-chian3.  32). Chian3-chhia e5 koa*-tiu*2 khoa*3-ki*3 Iok-sa-hoat, chiu7 kong2, Che pit-tia*7 si7 I2-sek-liat8 ong5; chiu7 oat8-tng2 beh kap i kau-chian3.  Iok-sa-hoat chiu7 hau2-kiu3.  33). Chian3-chhia e5 koa*-tiu*2 khoa*3-ki*3 m7-si7 I2-sek-liat8 ong5, chiu7 oat8-tng2-khi3 bo5 tui i.  34). U7 chit8-lang5 ngoo2-jian5 khui-keng sia7-jip8 I2-sek-liat8 ong5 chian3-kah e5 kap-choa7;  ong5 ka7 koa*2-chhia--e5 kong2, Li2 oat8-tng2 chhiu2, toa3 goa2 chhut-tin7;  in-ui7 goa2 tioh8 tang7-siong.  35). Hit-jit8 kau-chian3 e5 se3-bin7 na2 beng2-liat8; u7 lang5 hu5 ong5 ti7 chhia--nih, ti2-tng A-lan5 lang5; kau3 jit8 am3 ong5 chiu7 si2, huih tui3 tioh8-siong e5 soo2-chai7 lau5 kau3 chhia-toe2.  36). Jit8 beh loh8 e5 si5, u7 ho7-leng7 pian3-thoan5 ti7 kun-ia*5-tiong, kong2, Tak8-lang5 to3-khi3 pun2-sia*5, tak8-lang5 to3-khi3 pun2-toe7.  37). Ong5 is2, toa3 i kau3 Sat-ma2-li7-a; in bai5-chong3 ong5 ti7 Sat-ma2-li7-a.  38). U7 lang5 soe2 i e5 chhia ti7 Sat-ma2-li-a e5 ti5-pi*, kau2 lai5 chi7 i e5 huih, tu2-chiau3 Ia5-ho5-hoa soo2 kong2 e5 oe7; chhiong-ki ia7 ti7-hia soe2 seng-khu.  39). A-hap ki5-u5 e5 su7, ki*3 i soo2-kia*5-e5, kap i soo2 khi2 chhiu*7-ge5 e5 chhu3, i2-kip8 soo2 khi2 long2-chong2 e5 sia*5, kiam2-bo5 ki3 ti7 I2-sek-liat8 chiah e5 ong5 e5 ki3-liok8 mah?  40). A-hap kap i e5 liat8-choo2 tang5 khun3; i e5 kia*2 A-hap-sia7 soa3-chiap i choe3 ong5.
	41). I2-sek-liat8 ong5 A-hap te7-si3 ni5, A-sat e5 kia*2 Iok-sa-hoat che7-ui7 choe3 Iu5-tai7 ong5.  42). Iok-sa-hoat che7-ui7 e5 si5, sa*-chap8-goo7 he3; ti7 Ia5-loo7-sat-leng2 choe3 ong5 ji7-chap8-goo7 ni5; i e5 lau7-bu2 mia5 kio3 A-soo2-pa, chiu7-si7 Si7-li7-hi e5 cha-boo2-kia*2.  43). Iok-sa-hoat kia*5 i-e5 lau7-pe7 A-sat hiah e5 loo7, bo5 oat8-tng2 li7-khui i, kia*5 Ia5-ho5-hoa khoa*3-choe3 ho2 e5 su7; chong2-si7 soa*-thau5-toa*5 iau2-be7 hoe3-bo5, peh-si*3 iu5-goan5 hian3-che3 sio-hiu* ti7 soa*-thau5-toa*5.  44). Iok-sa-hoat kap I2-sek-liat8 ong5 lip8-iok ho5-ho2.  45). Iok-sa-hoat ki5-u5 e5 su7, kap i soo2 hian2-chhut e5 leng5-lek8, kap i chai*2-iu*7 kau-chian3, kiam2 bo5 long2 ki3 ti7 Iu5-tai7 liat8-ong5 e5 ki3-liok8 mah?  46). I e5 lau7-pe7 A-sat e5 si5, soo2 lau5--loh8-lai5 e5 loan5-tong5, Iok-sa-hoat tui3 kok-lai7 tu5-khi3.  47). Hit-si5 I2-tong bo5 ong5, u7 ui2-oan5 koan2-li2 i.  48). Iok-sa-hoat cho7 Tha-si e5 chun5-chiah, beh khi3 Go5-hui un7 kim lai5; chong2-si7 bo5 khi3, in-ui7 chun5 phah-phoa3 ti7 I2-sun5-ka-piat.  49). A-hap e5 kia*2 A-hap-sia7 ka7 Iok-sa-hoat kong2, Iong5-un2 goa2 e5 loo5-pok8 kap li2 e5 loo5-pok8 che7-chun5 sa*-kap khi3; chong2-si7 Iok-sa-hoat m7-kheng2.  50). Iok-sa-hoat kap liat8-choo2 tang5-khun3, kap i e5 liat8-choo2 chong3 ti7 i e5 choo2 Tai7-pit8 e5 sia*5; i e5 kia*2 Ia5-ho5-lam5 soa3-chiap i choe3 ong5.
	51). Iu5-tai7 ong5 Iok-sa-hoat chap8-chhit ni5, A-hap e5 kia*2 A-hap-sia7 ti7 Sat-ma2-li7-a che7-ui7, choe3 I2-sek-liat8 ong5, choe3-ong5 ti7 I2-sek-liat8 lek8-ke3 nng7-ni5.  52). I kia*5 Ia5-ho5-hoa khoa*3-choe3 phai*2 e5 su7, kia*5 i e5 pe7 e5 loo7, kap i e5 lau7-bu2 e5 loo7, kap hoo7 I2-sek-liat8 hoan7-choe7 e5 Ni5-pat e5 kia*2 Ia5-lo5-pho3-am3 e5 loo7.  53). I chiau3 in lau7-pe7 it-chhe3 soo2-kia*5-e5 hok8-sai7 Pa-lek8 lai5 keng3-pai3 i, kek Ia5-ho5-hoa I2-sek-liat8 Siong7-te3 e5 siu7-khi3.

